މަސްވެރިކަމުގެ ދާޢިރާގެ ތަމްރީން ޕްރޮގްރާމް\nލޭނު މަސްވެރިކަމުގެ ތަމްރީން\nދިވެހި ރާއްޖޭގޭ މަސްވެރިކަމުގެ ސިނާޢަތުގައި ޒުވާނުންގެ ހިއްސާ އިތުރުކޮށް، ރާއްޖޭގެ އިގްތިސާދީ ސަރަޙައްދުގެ މުއްސަދިކަމުން މަސްވެރިންނަށް އިތުރު ނަފާ ހޯދުމުގެ ފުރުޟަތު ފަހިކޮށްދިނުމުގެ ގޮތުން ސަރުކާރުން ކުރަމުންގެންދާ މަސައްކަތުގައި، ދިވެހި ޒުވާނުންނަށް އަމާޒުކޮށް ލޭނު މަސްވެރިކަމުގެ ތަމްރީން ޕްރޮގްރާމްތަކެއް މިއަހަރުވެސް ކުރިއަށް ގެންދިއުމަށްވަނީ ހަމަޖެހިފައެވެ.\nމިޕްރޮގްރާމް ކުރިއަށްދާނީ ތިއަރީ ސެޝަންތަކަކާއި، ޢަމަލީ މަސައްކަތްތަކެއްގެ މައްޗަށް ބަހާލެވިގެންނެވެ. ޢަމަލީ މަސައްކަތްތައް ކުރިއަށް ގެންދާނީ މިމިނިސްޓްރީއިން ލޭނު އެޅުމަށް ޚާއްސަކޮށްގެން ތައްޔާރުކޮށްފައިވާ އުޅަނދުގައެވެ. މިތަމްރީނު ޕްރޮގްރާމްގެ މައިގަނޑު މަޤްސަދަކީ މަސްވެރިންނަށް ލޭނު މަސްވެރިކަމުގެ ޢަމަލީ ތަޖްރިބާ ފޯރުކޮށްދީ ރާއްޖޭގައި ލޯބޮޑު ކަންނެއްޔަށް އަމާޒުކޮށްގެން ކުރެވޭ ލޭނު މަސްވެރިކަމަށް ދިވެހި ޒުވާން މަސްވެރިންނަށް ފުރުޞަތު ހޯދައި ދިނުމެވެ އަދި ލޭނު އެޅުމަށް ބޭނުން ކުރާ އާލާތްތަކަށާއި އަހުލުވެރިކޮށް ލޭނު މަސްވެރިކަމަށް އަހުލުވެރިކުރުވުމެވެ.\nތަމްރީނު އަމާޒް ކުރާ ފަރާތް:\nލޭނުމަސްވެރިކަން ކުރުމަށް ޝައުގުވެރިވާ ފަރާތްތައް\nމަސްވެރިކަމުގައި ޢަމަލީގޮތުން ޙަރަކާތްތެރިވާ ފަރާތެއް ކަމުގައިވުން ނުވަތަ މަސްވެރިކަމަށް ޝައުގުވެރިވާ ފަރާތެއް ކަމުގައިވުން.\nއުމުރުން 18 އަހަރުވެފައިވުން. (16 - 18 އަހަރުގެ ކުދިން ބެލެނިވެރިންގެ ހުއްދައާއިއެކު).\nހުށަހަޅަންޖެހޭ ތަކެތި :\nތަމްރީނު ޕްރޮގްރާމްގައި ބައިވެރިވުމަށްއެދި ނަން ހުށަހަޅާ ފޮނުވާ ސިޓީ. މިސިޓީގައި، މިހާރު މަސްވެރިކަމުގައި ހަރަކާތްތެރިވާނަމަ އުޅަނދެއްގެ ނަމާއި، ރަޖިސްޓްރީ ނަންބަރާއި، އުޅަނދުގެ ކެޔޮޅާއި ގުޅޭ ފޯން ނަންބަރ އަދި ތަމްރީނު ޕްރޮގްރާމުގައި ބައިވެރިވާ ފަރާތުގެ ފޯން ނަންބަރު ހިމަނަންވާނެއެވެ.\nދިވެހި ރައްޔިތެއްކަން އަންގައިދޭ ކާރޑުގެ ކޮޕީ.\n18 އަހަރުންދަށުގެ ކުދިން މިކަމުގައި ބައިވެރިވުމަށް ބެލެނިވެރިން އިއުތިރާޒް ނުކުރާ ކަމުގެ ލިޔުން.\nސުންގަޑި: 27 ފެބުރުއަރީ 2020 ވާ ބުރާސްފަތި ދުވަހުގެ 14:00ގެ ކުރިންނެވެ. ތަމްރީން ޕްރޮގްރާމުގައި ބައިވެރިވުމަށް އެދި ހުށަހަޅާ ސިޓީ ފޮނުވާނީ މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރއަށް އަދި ކައުންސިލް އިދާރާތަކަށެވެ.\nސިޓީ އީމެއިލް ކުރައްވާ ފަރާތްތަކުން [email protected] ، [email protected] އަށް ފޮނުއްވުން އެދެމެވެ. އިތުރު މަޢުލޫމާތު ބޭނުންފުޅުވެލައްވާނަމަ ނަންބަރު 3339276 / 3339213 ފޯނާ ގުޅުއްވުން އެދެމެވެ.\n- Long Line Fishing Training (Aproval)


ޣާޒާއަށް ދޭ ހަމަލާތައް ކުރިއަށް ގެންދާނަން: އިސްރާއީލުގެ ސަފީރު – Haftha\nMon, 1 June, 2020, 5:35 pm\nޣާޒާއަށް ދޭ ހަމަލާތައް ކުރިއަށް ގެންދާނަން: އިސްރާއީލުގެ ސަފީރު\nޔުނައިޓެޑް ނޭޝަންސް: ފަލަސްތީނުގެ ޣާޒާއިން އިސްރާއީލަށްދޭ ހަމަލާތައް ހުއްޓާލަންދެން، ޣާޒާއަށް ބޮން އަޅަމުންދާނެ ކަމަށް އިސްރާއީލުން އދ. އަށް ކަނޑައަޅުއްވާފައި ހުންނަވާ ސަފީރު ވިދާޅުވެއްޖެއެވެ.\nޣާޒާއިން އިސްރާއީލަށް ފޮނުވާލި ކަމަށް ބުނާ ހަމަލައެއް އެގައުމުގެ ގެއަކަށް އަމާޒުވެ ހަތް މީހުން ޒަހަމްވުމާ ގުޅިގެން އިސްރާއީލުން އިއްޔެ އިން ފެށިގެން ޣާޒާއަށް ދަނީ ބޮން އަޅަމުންނެވެ.\nއިސްރާއީލުން އދ. އަށް ކަނޑައަޅުއްވާފައި ހުންނަވާ ސަފީރު ޑެނީ ޑެނޮން ވިދާޅުވީ، އެ ހަމަލާގައި އަނިޔާވި މީހުންގެ ތެރޭގައި މުސްކުޅި އަންހެނަކަށާއި ތުއްތު ކުއްޖަކާއި ދެ ކުޑަކުދިން ހިމެނޭ ކަމަށެވެ.\n“ގޯހެއް ނަހަދާތި. ހަމާސްގެ އަމާޒަކަށް އަހަރެމެންގެ ކުޑަކުދިން ވެއްޖެނަމަ އެކަން ބަލައެއް ނުގަންނާނަން. އަހަރެމެންގެ މިތީ ގައުމުގެ ރައްޔިތުން ހިމާޔަތް ކުރަން އަޒުމް ކަނޑައަޅައިގެން. މި ހަމަލާތައް ކުރިއަށްދާނަމަ، އިސްރާއިލް ޑިފެންސް ފޯސްގެ ވަރުގަދަކަން ހަމާސްގެ ލީޑަރުންނަށް ފެނިގެންދާނެ. އަދި އެމީހުން ޣާޒާގެ ބިންގަރާސްތަކުގައި ވަޅުލެވިގެންދާނެ،” ޑެނޮން ވިދާޅުވެފައިވެއެވެ.\nއިސްރާއީލުގެ އަސްކަރީ ހަރަކާތްތައް ޣާޒާގައި ކުރިއަށް ގެންދާނަންތޯ ސުވާލު ކުރުމުން އޭނާ ވިދާޅުވީ، ހުރިހާ ހާލަތަކަށް ވެސް ތައްޔާރަށް އޮތް ކަމަށެވެ. ހަމާސްގެ އަމާޒުތަކަށް ޓާގެޓް ކޮށްފައިވާއިރު އެކަން ކުރިއަށް ގެންދާނެ ކަމަށް އޭނާ ވިދާޅުވިއެވެ.\nސަފީރު އިތުރަށް ވިދާޅުވީ، އިސްރާއީލުގެ ބޮޑުވަޒީރު ބެންޖަމިން ނެތަންޔާހޫ ވެސް އެމެރިކާއަށް ކުރެއްވި ދަތުރުފުޅު ނިންމާލެއްވުމަށްފަހު އެނބުރި ގައުމަށް ވަޑައިން އަސްކަރީ ލީޑަރުންނާ ބައްދަލުކުރައްވާފައިވާ ކަމަށެވެ.\nއެމެރިކާއަށް ކުރެއްވި ދަތުރުފުޅު ކުރުކޮށްލެއްވުމަށްފަހު ނަތަންޔާހޫ އެނބުރި ގައުމަށް ވަޑައިގަތީ ހޯމަ ދުވަހު އިސްރާއީލަށް ދިން ކަމަށްބުނާ ހަމަލާއާ ގުޅިގެންނެވެ.


Aa aharah thahyaaruvefai vanikoh, Dubai ge hotel eh gai roavehjje\nއާ އަހަރަށް ތައްޔާރުވެފައި ވަނިކޮށް، ދުބާއީގެ ހޮޓަލެއްގައި ރޯވެއްޖެ\nއަލިފާން ރޯވީ 60 ބްރީގެ އަގުބޮޑު ހޮޓަލެއްގައި\nހާދިސާގައި 16 މީހަކަށް އަނިޔާވި\nދުނިޔޭގެ އެންމެ އުސް ބުރުޖް ހަލީފާ ހުންނަނީ ކައިރީގައި\nދުބާއީގެ އެޑްރެސް ހޮޓަލްގައި ރޯވެ އަނދަނީ. --\nއާ އަހަރު ފާހަގަ ކުރުމަށް ދުބާއީ ތައްޔާރުވެފައި ވަނިކޮށް ދުނިޔޭގެ އެންމެ އުސް އިމާރާތް، ބުރުޖް ހަލީފާ ކައިރީގައި ހުރި އުސް ހޮޓަލެއްގައި އަލިފާން ރޯވެ 16 މީހަކު ޒަހަމްވެއްޖެ އެވެ.\nމީޑިއާ ރިޕޯޓްތައް ބުނާ ގޮތުގައި އަލިފާން ރޯވީ، އާ އަހަރު ފެށުމުގެ އުފަލުގައި ހަވާ އެރުވުމަށް ތައްޔާރުކޮށްފައިވާ ސަރަހައްދުގެ ކައިރީގައި ހުންނަ ލަގްޒަރީ ހޮޓަލެއް ކަމަށްވާ، "ދަ އެޑްރެސް ހޮޓަލް"ގަ އެވެ. އަލިފާން ރޯވީ އެ ހޮޓަލްގެ 20 ވަނަ ބުރީގައި ކަމަށް ދުބާއީ މީޑިއާ އޮފީހުން ވަނީ ބުނެފަ އެވެ. ޓޫރިސްޓުންގެ މެދުގައި މަގުބޫލް ދުބާއީ މޯލްއާ ޖެހިގެން ހުންނަ އެ ހޮޓަލަކީ 60 ބުރީގެ ހޮޓަލެކެވެ. ގާތްގަނޑަކަށް 300 މީޓަރު އުސް އެ ހޮސްޓަލްގައި ރޯވި އަލިފާނުގައި 16 މީހަކަށް އަނިޔާވި ކަމަށް ދުބާއީ މީޑިއާ އޮފީހުން ބުނެ އެވެ. އޭގެ ތެރޭގައި ދުމުގެ އަސަރުކޮށް ނޭވާ ހާސްވި މީހުންނާއި ހޮޓަލުން ނިކުންނަން އުޅުމުގެ ތެރޭގައި މީހުން ގިނަވެ ހާނިކަވި މީހުން ހިމެނޭ ކަމަށް ބުންޏެވެ.\n"އެއްވެސް މީހަކަށް ބޮޑު ހާނިކައެއް ނުލިބޭ. އެ އެންމެންނަށް މި އަންނަނީ އެކަށީގެންވާ ސިއްހީ ފަރުވާ ދެމުން،" ދުބާއީ އޮފީހުން ބުންޏެވެ.\nއަލިފާންގަނޑު ކޮންޓްރޯލް ކުރަން އަލިފާން ނިއްވާޓީމުތަކުން މަސައްކަތް ކުރަމުން ދަނިކޮށް 10 ވަރަކަށް މިނެޓް ތެރޭގައި މުޅި ހޮޓަަލަށް އަލިފާންގަނޑު ފެތުރުނު ކަމަށް ވެސް މަންޒަރު ދުށް މީހުން ބުންޏެވެ. އަލިފާން ރޯވާން ދިމާވި ސަބަބެއް ނޭނގެ އެވެ.\nއާ އަހަރަށް މަރުހަބާ ކިޔަސް ދުބާއީގައި އަރުވާ ބޮޑުވާ ހަވާގެ ހިތްގައިމު މަންޒަރު ބަލައިލުމަށް އެތައް ހާސް ބަޔަކު ޖަމާވެފައިވާ ސަރަހައްދުގައި ހުރި އެ ހޮޓަލްގައި އަލިފާން ރޯވެ އަނދަން ފެށިތާ އިރުކޮޅެއް ނުވެ ހޮޓަލުގެ ބައެއް ބައިތައް ބުރައިގެން އައުމާއި، ދުމާއި އަޅިތައް ވަނީ ބޮޑު ސަރަހައްދަކަށް ފެތުރިފަ އެވެ. ވަށައިގެން ހުރި 20 އިމާރާތަކަށް ދުމުގެ އަސަރުކޮށްފައިވާ ކަމަށް ރިޕޯޓްތައް ބުނެ އެވެ.\nދުބާއީ މީޑިއާ އޮފީހުން ވަނީ މި ހާދިސާގެ ސަބަބުން އާ އަހަރު ފާހަގަ ކުރަން ބާއްވާ ބޮޑު ހާވާޔާއި އެހެން ވެސް ހަރަކާތްތައް ކުރިއަށް ގެންގޮސްފަ އެވެ. އެ އޮފީހުން ބުނާ ގޮތުގައި އަލިފާންގަނޑު ހޮޓަލްގެ އެތެރެއަށް ފެތުރިފައެއް ނުވެ އެވެ. އަލިފާން ހިފީ ހޮޓަލްގެ ބޭރުގަ އެވެ. އެ އޮފީހުން ބުނާ ގޮތުގައި އަލިފާން ނިންވާ ހަތަރު ޓީމެއް ހަރަކާތްތެރިވި އެވެ. އަދި ހޮޓަލްގެ ތެރޭގައި ބަހައްޓާފައި ހުރި އަލިފާން ނިވިތަކުން އަލިފާންގަނޑު ހޮޓަލްގެ ތެރެއަށް ނުފެތުރި ހުއްޓުވިފައިވާ ކަމަށް ވެސް ބުންޏެވެ. އަލިފާންގަނޑު ކާމިޔާބު ކަމާ އެކު ވަނީ ނިއްވާލައިފަ އެވެ.


ކިތާބުލް މުޤައްދަސް ލޫކާސް 1\nއެކަލާނގެ ވަޙީ ބަސްފުޅުގައި ވީފަދައިން އީސާގެފާނު ވަޑައިގެން މީސްތަކުންނަށް ފާފައިން މިންޖުވެވޭނެ މަގުތަނަވަސް ކޮށްދެއްވިއެވެ. އީސާގެފާނު ސަލީބުގައި އަނިޔާލިބި އެކަލޭގެފާނުގެ ލޭފޮދު އޮހޮރާ އަވަހާރަވެ ދިޔައީ މުޅި އިންސާނީ ދަރިފަސްކޮޅުގެ ފާފައިގެ އަގުދެއްކެވުމަށްޓަކައެވެ. އަދި އެކަލޭގެފާނު އަވަހާރަވީތާ ތިންވަނައަށް ވީ ދުވަހު އަލުން ދިރި ވަޑައިގެންނެވިއެވެ. އަދި އޭގެދުވަސްކޮޅެއް ފަހުން އެކަލޭގެފާނު އުޑަށް އުފުއްލެވުނެވެ. އަދި އިންސާނާގެ ދަރިކަލުންގެ މަތިވެރި ކަމާއި ކީރިތިކަމުގައި އަލުން އެނބުރި މިދުނިޔެއަށް ވަޑައިގަންނަވާނެ ކަމުގައި އެކަލޭގެފާނު ވިދާޅުވިއެވެ. އާނއެކެވެ. ހަމަކަށަވަރުން ވެސް އީސާގެފާނުގެ ވެރިކަމަކަށް ދުވަހަކުވެސް ނިމުމެއް ނުވެއެވެ.\nއީސާގެފާނު އެނބުރި ވަޑައިގަންނަވާ ދުވަސް ވާނީ މާތްރަސްކަލާނގެ ރަސްކަންފުޅުގެ ދުވަސްކަމުގައެވެ. އެދުވަހުން އެކަލާނގެ ރަސްކަންފުޅުގައި ހިމެނޭ އެންމެންނަށް ބާއްޖަވެރިކަމާއި އުފާވެރިކަން ހުއްޓެވެ. އެއީ އެދުވަހުން އެކަލާނގެ ރަސްކަންފުޅުގައި ވާ ބޮޑުކެއުމުގައި އެމީހުންނަށް ބައިވެރިވުމުގެ ފުރުސަތު އެކަލާނގެ ދެއްވާނެތީވެއެވެ. އަދި އެދުވަހުން އީސާގެފާނުގެ ބަސްފުޅުތަކަށް އީމާންވެ އެބަސްފުޅުތަކުގައިވާ ފަދައިން އަމަލުކޮށް ދުނިޔޭގައި އުޅުނު މީހުންނަށް އެކަލޭގެފާނުގެ އަރިހަށް އައުމަށް އެކަލޭގެފާނު ގޮވާލައްވާނެތީއެވެ. އަދި އެމީހުންނަށް ލިބޭ ނިމުންނުވާ ޙަޔާތް ބާއްޖަވެރި ވާނެތީއެވެ. މިއީ މާތްރަސްކަލާނގެ ވަޙީބަސްފުޅުމެދުވެރިކޮށް ކުރައްވާފައިވާ ވަޢުދުފުޅެވެ. އެމީހެއްގެ ހިތުގައި މާތްރަސްކަލާނގެ ރަސްކަންފުޅުގެ ވެރިކަން ހިނގުމަށް ބޭނުންވާ ކޮންމެ މީހަކުމެ އީސާގެފާނުގެ ނަންފުޅުގައި ތެދުހިތުން އެމީހެއްގެ ފާފަތަކަށް ތައުބާވެ ދުޢާކުރުމުން މާތްރަސްކަލާނގެ އެކަލާނގެ މާތްރޫޙުފުޅު އެމީހަކަށް ދެއްވާނެއެވެ. އަދި އެ މާތްރޫޙުފުޅު އެމީހާއަށް އިންސާނުންގެ އަދާވަތްތެރިޔާ އިބިލީހުގެ ވަސްވާސްތަކުގެ ސަބަބުން ފާފަވެރިކަމުގެ ތެރެއަށް ވެއްޓި ހަލާކުގެ މަގުން ނުދިއުމަށް އެހީތެރިވެދެއްވާނެއެވެ. އަދި އީސާގެފާނުގެ ބަސްފުޅުތައް ގަބޫލުކުރާ ކޮންމެ މީހަކުމެ އަބަދުގެ އަބަދަށް ނިމުންނުވާ ޙަޔާތުގައި ދިރިހުންނާނެއެވެ.\n1 އިއްޒަތްތެރި ތިޔޯފިލުސްގެ އަރިހަށް، އަހަރެމެންގެ ތެރޭގައި އީސާގެފާނާމެދު ކަންތައްތައް ހިނގާމިދިޔަ ގޮތުގެ ވާހަކަ ފުރިހަމަޔަށް ލިޔެ ބަޔާން ކުރެވޭތޯ އެތައް ބަޔަކުވެސް ވަނީ ވަރަށް ބޮޑަށް މަސައްކަތް ކޮށްފައެވެ.2މިކަންތައްތައް ހިނގާދިޔަގޮތް ފެށުނީއްސުރެން ނިމެންދެން ލޮލުންދުށް މީހުން އެ ޚަބަރުތައް ފެތުރުމަށް މަސައްކަތް ކުރިއެވެ. އެހެންކަމުން މިކަންތައްތައް ހިނގާދިޔަގޮތުގެ ވާހަކަ ލިޔާ މީހުން އެވާހަކަތައް އެލިޔަނީ އެކަންތައްތައް ފެށުނީއްސުރެ ނިމެންދެން ލޮލުންދުށް މީހުން ދިން ހެކިތަކާއި އެއްގޮތަށެވެ.3އަޅުގަނޑު ވެސް މިކަންތައްތައް ހިނގާދިޔަ ގޮތް ވަރަށް ރަނގަޅަށް ހޯދާ ބަލައިފީމެވެ. ވީމާ މިހުރިހާ ކަމެއް ހިނގާދިޔަގޮތް ތަރުތީބުން ލިޔެ ތިޔަބޭފުޅާގެ ފަރާތްޕުޅަށް ފޮނުވުން އެއީ އަޅުގަނޑު ދެކެނީ ރަނގަޅު ކަމެއްގެ ގޮތުގައެވެ.4ތިޔަބޭފުޅާއަށް އީސާގެފާނާއިމެދު އިވިވަޑައިގެންފައިވާ ޚަބަރުތަކުގެ ތެދު ދޮގު ތިޔަބޭފުޅާއަށްވެސް އޭރުން ސާބިތުވެ އެނގިވަޑައިގަންނަވާނެއެވެ.\n5 ޖުދެއާ ކަރައިގައި ހެރޮދު ރަސްގެފާނުގެ ޒަމާނުގައި ޒަކަރިއްޔާއޭ ކިޔުނު އިމާމަކު އުޅުނެވެ. އޭނާ އާއި އޭނާގެ އަންހެނުން އެލިޒަބަތަކީ އިމާމުހާރޫނުގެފާނުގެ ދަރިކޮޅުގެ މީހުންނެވެ.* 1:5 ހާރޫނުގެފާނަކީ ބަނީއިސްރާއީލުގެ އެންމެ ފުރަތަމަ އިމާމެވެ. ހާރޫނުގެފާނުގެ ދަރިކޮޅުގެ އެންމެންނަކީ ވެސް އިމާމުންނެވެ. ޒަކަރިއްޔާ އަކީ އެދަރިކޮޅުގެ އަބައްޔާ ވަންހައިގެ މީހެކެވެ.\n8 އެއްފަހަރަކު ޒަކަރިއްޔާގެ ބައިގެ އިމާމުން ބައިތުލް މަޤްދިސްގައި މާތްރަސްކަލާނގެ ކިބަފުޅަށް ކުރާ އަޅުކަންތަކުގެ އިމާމުކަން ކުރުމާއި ހަވާލުވިއެވެ.9އާދަވެގެން އިމާމުން ކަންތައް ކުރާ އާދަކާދައިގެ މަތިން އެދުވަހު ބައިތުލް މަޤްދިސްގެ ހަރަމްފުޅުގެ އެތެރެއަށް ވަނުމަށާއި އެތާނގައި މީރުވަސްދުވާ އެއްޗެތިން ދުންއެޅުމަށް އިމާމަކު ހޮވުމަށް ގުރުއަތުލިއެވެ. މި ގުރުއަތުން އެ ދުވަހު އެކަންތައްތައް ކުރުމަށް ހޮވުނީ ޒަކަރިއްޔާއެވެ. 10 އެދުވަހު އިމާމު ޒަކަރިއްޔާ ބައިތުލް މަޤްދިސްގެ އެތެރޭގައި މީރުވަސްދުވާ އެއްޗެތިން ދުންއަޅަމުން ދިޔައެވެ. އެއިރު ބައިތުލް މަޤްދިސްގެ ގޯތިތެރެއަށް އަޅުކަމަށް އެއްވެތިބި އެންމެން ދުޢާކުރަމުން ދިޔައެވެ.\n11 ބައިތުލް މަޤްދިސްގެ ތެރޭގައި ވާ މީރުވަސްދުވާ އެއްޗެތިން ދުންއެޅުމަށް ޚާއްސަ ކޮށްފައިވާ އަށީގެ ކައިރީގައި ޒަކަރިއްޔާ ވަނިކޮށް އެތާގެ ކަނާއަތް ފަރާތުގައި މާތްރަސްކަލާނގެ ފޮނުއްވި މަލާއިކަތަކު ވަނިކޮށް ޒަކަރިއްޔާއަށް ފެނުނެވެ. 12 އެމަލާއިކަތާ ފެނުމުން ޒަކަރިއްޔާ ސިއްސައިގެން ގޮސް ބިރުން ތުރުތުރު އަޅަން ފެށިއެވެ. 13 ނަމަވެސް މި މަލާއިކަތާ ވިދާޅުވިއެވެ. ”ޒަކަރިއްޔާ. ބިރު ނުގަނޭ. މާތްރަސްކަލާނގެ ކަލޭގެ ދުޢާ އައްސަވާ ވޮޑިގެންފި. ކަލޭގެ އަނބިމީހާ އެލިޒަބަތު ކަލެއަށް ފިރިހެން ކުއްޖަކު ވިހާނެ. ކަލޭ އެދަރިފުޅަށް ޔަޙުޔާއޭ ކިޔާ ނަންދީ. 14 ކަލެއަށް އެދަރިފުޅުގެ ސަބަބުން އުފަލާއި ހިތްހަމަޖެހުން ލިބޭނެ. އަދި އޭނާ މި ދުނިޔެއަށް އައުމުގެ ސަބަބުން އެތައް ބަޔަކުވެސް އުފާކުރާނެ. 15 އޭނާއަކީ މާތްރަސްކަލާނގެ ކިބަފުޅަށް ޚާއްސަ މީހަކު ކަމުގައި ވާނެ. އޭނާ އެއްގޮތަކަށްވެސް މޭބިސްކަދުރުން ނުވަތަ އެހެން އެއްޗަކުން ވިޔަސް ހަދާފައިވާ މަސްތުވާ ފަދަ ބުއިމެއް ބޮއިގެން ނުވާނެ. އަދި އޭނާ އުފަންވުމުގެ ކުރިން ފެށިގެން އޭނާ ވާނީ މާތްރޫޙުފުޅުން ފުރިފަ. އޭނާ ހުރިހާ ކަމެއް ވެސް ކުރާނީ މާތްރަސްކަލާނގެ ބާރުފުޅުގެ ދަށުން. 16 އޭނާ ބަނީއިސްރާއީލުގެ އެތައްބަޔަކު އެބައިމީހުންގެ މަތިވެރިކަލާނގެ ކިބަފުޅަށް އަނބުރުއްވާނެ. 17 އޭނާ އިލްޔާސްގެފާނާއި އެއްފަދައިން މާތްރޫޙުފުޅުގެ ބާރާއިއެކު ކަންތައްތައް ކުރައްވާނެ. މާތްރަސްކަލާނގެ ޚާއްސަކުރައްވާފައިވާ މާތްސާހިބާ ފާޅުވެވަޑައިގަތުމުގެ ކުރިން އޭނާ އެކަލާނގެއަށްޓަކައި ބަނީއިސްރާއީލު މީސްތަކުން ތައްޔާރު ކުރައްވާނެ. އޭނާ ބައްޕައިންގެ ހިތްތައް އެބައިމީހުންގެ ދަރިންގެ މައްޗަށް އަނބުރުއްވައި އަދި މާތްރަސްކަލާނގެ ކިބަފުޅަށް ކިޔަމަންނުވާ މީހުން ޞާލިޙުކަމުގެ މަގަށް އަނބުރުއްވާނެ.“\n26 އެލިޒަބަތު ބަލިވެއިންތާ ހަވަނަމަހުގައި މާތްރަސްކަލާނގެ އެކަލާނގެ މަލާއިކަތާ ޖިބުރީލުގެފާނު ވަޙީފުޅަކައިގެން ގަލީލީ ކަރައިގައި ވާ ނާޒަރަތޭ ކިޔުނު ރަށަށް ފޮނުއްވިއެވެ. 27 މި މަލާއިކަތާ ވަޑައިގެންނެވީ އެރަށުގެ ޒުވާން ބިކުރުވެރި އަންހެން ކުއްޖަކު ކަމުގައި ވީ މަރިޔަމްގެފާނުގެ އަރިހަށެވެ. އޭރު މަރިޔަމްގެފާނު ވަނީ ޔޫސުފު އޭ ނަމަކަށް ކިޔުނު މީހަކާއި ކައިވެނިކުރުމަށް ހަމަޖެހިފައެވެ. މިޔޫސުފަކީ ދާއޫދުގެފާނުގެ ދަރިކޮޅުގެ މީހެކެވެ.† 1:27 ދާއޫދުގެފާނަކީ ބަނީއިސްރާއީލުގެ ރަސްކަލުންގެ ތެރެއިން ހިމެނުނު ވަރަށް މުހިންމު ރަސްގެފާނެވެ. 28 މި މަލާއިކަތާ މަރިޔަމްގެފާނުގެ އަރިހަށް ވަޑައިގެން ވިދާޅުވިއެވެ. ”މަރިޔަމްގެފާނު. މާތްރަސްކަލާނގެ ކަނބުލޭގެފާނަށް ވަރަށް މަތިވެރި ޝަރަފެއް ދެއްވައިފި. މަތިވެރި ރަސްކަލާނގެ ވޮޑިގެން ވަނީ ކަނބުލޭގެފާނާއި އެކުގަ. އެކަލާނގެ ކަނބުލޭގެފާނަށް އެހީތެރިވެ ވޮޑިގެން ވާނެ.“ 29 މަރިޔަމްގެފާނަށް މިބަސްފުޅުތަކުގެ މާނަ ވިސްނިވަޑައިނުގެން ވަރަށް ބޮޑަށް ކަންބޮޑުވެ ވަޑައިގެންނެވިއެވެ.\n35 މަލާއިކަތާ ވިދާޅުވިއެވެ. ”މަތިވެރި މާތްރަސްކަލާނގެ މާތްރޫޙުފުޅު ކަނބުލޭގެފާނުގެ އަރިހަށް ފޮނުއްވޭނެ. އެންމެމަތިވެރި ރަސްކަލާނގެ އަމުރުފުޅަށް އުފަންވާ މި މާތް ކަލޭގެފާނުގެ ލަޤަބުކަމުގައި ހިމެނޭނީ މާތްރަސްކަލާނގެ ދަރިކަލުން މިލަޤަބުފުޅު. 36 ކަނބުލޭގެފާނުގެ ތިމާގެމީހެއް ކަމަށް ވާ އެލިޒަބަތަކީ ދުވަހަކުވެސް ކުއްޖަކު ނުލިބޭނެ މީހަކުކަމުގައި މީހުން ހީކުރި. ނަމަވެސް އެލިޒަބަތު ބަލިވެ އިނދެ މިހާރު މިއީ ހަމަސް. އޭނާ އާއި އޭނާގެ ފިރިމީހާ ޒަކަރިއްޔާ އަކީ އުމުރުން ދުވަސްވެ މުސްކުޅިވެފައިވާ މީހުން ކަމުގައި ވިޔަސް މާތްރަސްކަލާނގެ ރަޙުމަތްފުޅުން މިހާރު އެމީހުންނަށް ކުއްޖަކު ލިބެން އެވަނީ ކައިރިވެފަ. 37 ފަހެ ހުރިހާ ކަމަކީ ވެސް މާތްރަސްކަލާނގެ ކިބަފުޅަށް ކުޅަދުންވަންތަވެ ވޮޑިގެންވާ ކަންތައްތައް.“\n39 އެއަށް ފަހު ދެތިން ދުވަސްވެސް ނުވެ މަރިޔަމްގެފާނު އެލިޒަބަތުއާއި ޒަކަރިއްޔާ އުޅޭ ޖުދެއާ ކަރައިގެ ފަރުބަދަތަކުގެ ހިސާބު ރަށަށް ވަޑައިގަތުމަށްޓަކައި ދަތުރު ފެއްޓެވިއެވެ. 40-41 މަރިޔަމްގެފާނު އެމީހުންގެ ގެއަށް ވަޑައިގަންނަވާ ސަލާން ގޮވާލެއްވިއެވެ. އެލިޒަބަތަށް މަރިޔަމްގެފާނުގެ ސަލާމުގެ އަޑު އިވުމާއިއެކު އޭނާގެ ބަނޑުގައި ވީ ދަރިފުޅު ވަރަށް ބާރަށް ތޮޅެލިއެވެ. އަދި އެވަގުތު އެލިޒަބަތު މާތްރޫޙުފުޅުގެ ބާރުފުޅުން ފުރިގެން ދިޔައެވެ. 42 އެލިޒަބަތު އުފަލުން ފުރިފައިވާ އަޑަކުން ބުންޏެވެ. ”ހުރިހާ އަންހެނުންގެ ތެރެއިން ކަލެއަށް ރަޙުމަތް ލެއްވިގެން ވޭ އަދި ކަލެއަށް ލިބޭނެ ދަރިފުޅަކީ ރަޙުމަތް ލެއްވިގެން ވާނޭ ކުއްޖެއް. 43 އަހަރެންގެ މާތްސާހިބާގެ މަންމާފުޅު އަހަރެންގެ ކައިރިއަށް ޒިޔާރަތް ކުރާފަދަ ޝަރަފެއް އަހަންނަށް މިލިބުނީ ކީއްވެބާ؟ 44 ކަލޭގެ ސަލާމުގެ އަޑު އިވުމާއިއެކު އަހަރެންގެ ބަނޑުގައި މި ވާ ދަރިފުޅު އުފަލުން ތޮޅެންފެށި. 45 މާތްރަސްކަލާނގެ އެމީހަކާއި މެދު ހިންމަވާނޭކަމަށް އެންގެވި ކަންތައްތައް ގަބޫލުކުރާ މީހަކަށް ރަޙުމަތް ލެއްވިގެން ވޭ.“\n67 ޔަޙުޔާގެފާނުގެ ބައްޕާފުޅު ޒަކަރިއްޔާ ވަނީ މާތްރޫޙުފުޅުން ފުރިފައެވެ. އެހެންކަމުން އޭނާ މާތްރަސްކަލާނގެ އެންގެވި ވަޙީގެ މި ބަސްފުޅުތައް މިފަދައިން ހާމަކުރިއެވެ:\n69 މާތްރަސްކަލާނގެ މަތިވެރި ކުރެއްވި ރަސްގެފާނު ދާއޫދުގެފާނުގެ ދަރިކޮޅުން އަހަރެމެން ދިންނެވުމަށްޓަކައި މަތިވެރި ބޭކަލަކު ދުނިޔެއަށް އެބަފޮނުއްވާ.\n70 އެއީ އެކަލާނގެ އެތައް ޒަމާނެއްގެ ކުރިން ރަސޫލުންނާއި ނަބީބޭކަލުން މެދުވެރިކޮށް ކުރައްވާފައިވާ ވަޢުދުފުޅާ އެއްގޮތްވާ ގޮތުގެ މަތިން.\n75 އަދި އޭރުން އަހަރެމެންގެ މުޅި އުމުރުމެ އެކަލާނގެ ރުހިވޮޑިގެންވާ ގޮތުގައި އެކަލާނގެ ކިބަފުޅަށް އަޅުކަން ކުރުމުގައާއި ޞާލިޙު ކަންމަތީ ދެމިތިބެވޭނެ.“\n80 ދުވަސްތައް ވޭތިވެ ޔަޙުޔާގެފާނު ބޮޑުފުޅުވިއެވެ. މާތްރޫޙުފުޅު ޔަޙުޔާގެފާނަށް މާތްރަސްކަލާނގެ އާއިމެދު އުނގަންނައި ދެއްވިއެވެ. ޔަޙުޔާގެފާނު ބޮޑުފުޅު ވުމަށް ފަހު، އެކަހެރި މީހުން ނޫޅޭ ހިސާބަކަށް ވަޑައިގެން އެތަނުގައި ދިރިއުޅުއްވިއެވެ. ދެން އެތައް ދުވަހަކަށް ފަހު އެކަލޭގެފާނު އެތަނުން އެނބުރި ވަޑައިގެން ބަނީއިސްރާއީލުންގެ މީހުންގެތެރޭގައި ފާޅުގައި މާތްރަސްކަލާނގެ އާއި ބެހޭގޮތުން ވާހަކަފުޅު ދެއްކެވުމަށް ފެއްޓެވިއެވެ.\n*1:5 1:5 ހާރޫނުގެފާނަކީ ބަނީއިސްރާއީލުގެ އެންމެ ފުރަތަމަ އިމާމެވެ. ހާރޫނުގެފާނުގެ ދަރިކޮޅުގެ އެންމެންނަކީ ވެސް އިމާމުންނެވެ.\n†1:27 1:27 ދާއޫދުގެފާނަކީ ބަނީއިސްރާއީލުގެ ރަސްކަލުންގެ ތެރެއިން ހިމެނުނު ވަރަށް މުހިންމު ރަސްގެފާނެވެ.


އިމްތިޙާން 44 – Esfiya\nލޯބި 44 seconds ago\nހަފްތާއެއް ފަހެވެ. ސައިކަލުގައި ދުއްވާފައިދިޔަ ޝާމްގެ ފަހަތުގައި ލަހުމާ ހަމަޖެހިލަން އިނެވެ. މަގުމަތީގެ އެކި ދިމަދިމާލަށް ނަޒަރުހުއްޓަމުން ދިޔަ ލަހުމާގެ ލޮލުގައި ކުއްލިއަކަށް އަޅައިގަތީ މީގެ އެތައް އަހަރެއް ކުރިން ދެކެފަރިތަ ވެފައިވާ މޫނެކެވެ. ހިނދުކޮޅަކަށް ދިމާވި މީހެއް ނަމަވެސް އޭނާގެ ފަރާތުން ލަހުމާއަށްވަނީ އެތައް ހަނދާންތަކެއް ރައްކާކުރެވިފައެވެ. އެހާ ގިނަ ދުވަހަށް ފަހު އެމީހާ ފެނުނުމުން ލަހުމާ އެއީ ކާކުތޯ ޔަޤީން ކުރަން ބޭނުންވިއެވެ.\n“ޝާމް މަޑުކޮށްބަލަ އެފިހާރަ ދޮރުކައިރި ހުއްޓިހުރި މީހާއާ ހިސާބަށް.” ލަހުމާގެ އެދުމަށް ޝާމް ތަންކޮޅަކަށް ދުއްވާލުމަށްފަހު އެދިމާލަށް މަޑުކޮށްލިއެވެ.\n“އޭތް! މޫސާ.. ހިނގާދާން އަވަހަށް. ވަރަށް ވިއްސާރަ ކުލަ ދައްކަން ފަށައިފި.” ކޮތަޅެއް ހިފައިން ފިހާރައިން ނުކުތް މީހަކު މޫސައަށް ގޮވާލުމާއެކު އެދެމީހުން ހިނގައިގަތެވެ.\n“ކުރިޔަށް ދުއްވާ.. ދެން އެންމެ ރަނގަޅު.. ހިނގާ ދާން ވާރެ ވެހުމުގެ ކުރިން ހޮސްޕިޓަލަށް ވަދެވޭތޯ.”\nއެމީހުންގެ ހަރަކާތްތަކަށް ބަލަން ލަހުމާ އިނީ ހައިރާން ވެފައެވެ. ފުން ވިސްނުމެއްގެ ތެރެއަށް ގެއްލެމުން ލަހުމާ އެދުނީ ސައިކަލު ދުއްވާލުލުމަށެވެ.\n“ދޮންބޭ! ކައިގެންތަ ތިއުޅެނީ؟ މިހެން ބުންޏަސް އަހަންނަށް އެނގޭ ކައިގެން ކަން އުޅެނީ.. އެކަމު ބައްޕަ މާލެ ދިޔަފަހުން ދޮންބެ ނާހާ އަހަރެންކައިރި ކައިގެންތޯވެސް ހުންނަނީ..” ގޯތިތެރޭ ޖޯލީގައި ސިނގިރޭޓެއް ބޯން އިން މާލިކްއަށް ނިސްބަތްކޮށް މަހޫ ޝަކުވާކޮށްލިއެވެ.\n“ކީއްކުރަން އަހަނީ..؟ މިރަށު އެންމެނަށްވެސް އިނގޭނު މަހޫ ތީ ބައްޕަގެ ރަން ދަރިކަން.. އެންމެނަށްވެސް އިނގޭނެ ބައްޕަ ދިޔައީ މަހޫ އާދިލާއާ ހަވާލު ކޮށްފަކަން. އަހަންނާ ހަވާލުކުރި ނަމަ ދޯ އެވަރަކުން ބަލަންޖެހޭނީ.”\nހިތްހަމަ ނުޖެހިފައިވާ ރާގެއްގައި ރުންކުރު ކަމާއެކު މާލިކް ބުނެލިއެވެ.\n“ދޮންބޭ! ތިހެން ނުބުނޭ. ބައްޕަ ކިހާ ލޯބިވޭ ދޮންބެދެކެ. ބައްޕަ ވަރަށް ވިސްނާ ދޮންބެއާ ދޭތެރޭގަ. ވަރަށް ރޮއޭ. ވަރަށް ދުޢާ ކުރޭ. ވަރަށް ވަރަށް އުންމީދު ކުރޭ ބައްޕާއާ ލޯބިން ވާހަކަ ދައްކާލާނެ ދުވަހަކަށް. އަނެއްކޮޅުން ވަރަށް ބޭނުންވެފަ ހުންނަނީ ތި ސިނގިރޭޓް ބުއިން ހުއްޓާލަންވެސް.” މަހޫ ބެލީ މާލިކްއަށް ވިސްނައި ދެވޭތޯއެވެ.\n“ހެހެ. ކޮން ލޯތްބެއް؟ ކޮންކަހަލަ ލޯތްބެއް؟ ލޯބީގެ މާނަ އިނގޭނީ މަހޫ ގޮތަށް ލޯބި ލިބިގެން ބޮޑެތިވާ ކުދިނަނަށް. އަހަންނަށް އެނގޭނީ ނަފްރަތުގެ މާނަ. އެއީ މިހާތަނަށް އައިއިރު އަހަންނަށް ދަސްވި އެއްޗަކީ. ރުޅިވެރިކަން، ހިތްހަމަ ނުޖެހުން، ދޭތެރެ ޖެއްސުން، ކަލަ ގޮވުން.. އެއީ އަހަންނަށް ދަސްވި އެއްޗަކީ. ދެން ތިބުނީ ސަމީރު އަހަރެން ދެކެ ލޯބިވެޔޭ. ކޮންއިރަކު އަހަންނަށްޓަކާ އޭނަ ގުރުބާންވީ.؟”\nމާލިކްގެ މޫނުމަތި ހީވަނީ އެހެންކަމެއް ހެންނެވެ. ރުޅިއައިސްފައިވާ އެމޫނުގައި ލިޔެވިފައިވާ އެތައް ޝަކުވާއެއް މާލިކް ފާޅުގައި ބޭރުކުރަމުން ދިޔައެވެ. އޭރުވެސް މަހޫ ހުރީ ކެތްތެރި ކަމާއެކުގައެވެ.\n“ލޯބިވާތީ ދޯ މިހާތަނަށް އައިއިރުވެސް މަންމައަކާ ނުލާ އެބެލީ. ކުރިހާ ޚަރަދޯ؟ ކުރިހާ މަސައްކަތޯ؟ އުފުލިހާ ބުރައެކޯ؟ ދޮންބެއަށް ނުވިސްނެނީ ކީއްވެތަ.؟ ލޯބިވާތީ ދޯ ދޮންބެ އަފީފާ ދައްތައަށް ޖެއްސުން ކޮށް ޒުވާބުކޮށް ހެދީމަވެސް، ދޮންބެ ބަހައްޓާފަ ތިހިރީ. ކުށެއްނެތް އެ އިންސާނާ ބައްޕައަށް ޙަމްދަރުދީގެ އަތެއް ދިއްކޮށްލީމަވެސް ވަރި ކޮއްފަ އޭނަ ފޮނުވާލަން ބައްޕައަށް މަޖްބޫރުވީ.. އެވެސް ދޮންބެ ގެއްލިދާނެތީ. އެޔަށްވެސް ކިޔާނީ ލޯބި.”\nމަހޫ އިސްކުރީ އޭނާގެ ފަށުވި އަޑެވެ. ބާރަށް ހަޅޭއްލަވާ ޒުވާބުކޮށް ހެދުމަކީ މަހޫގެ ސިފައެއް ނޫނެވެ.\n“ކީއްވެ އެއްޗެއް ނުބުނީ؟ ދޮންބެ އެންމެ ކުރާހިތުން ކުރާކަމަކީ ސިނގިރޭޓް ބުއިން. އެއީ އެކަމަށް ލޯބިކުރާތީ. ހިތްއެދޭތީ. އެކަމަކު ތިއިން ވާ ފައިދާއެއް ކޮބާ؟ ތިހާ ލޯބިން ބޯލާ ސިނގިރޭޓަށްވެސް އެދަނީ އަނިޔާ ލިބެމުން. އަނދާ ހުލިވަމުން. އަމިއްލަ ހަށިގަނޑު ދުމުގެ އަސަރުން ހަލާކުކުރަމުން. ދޮންބޭ! ލޯތްބަކީ އެއެއްނޫނޭ. ދޮންބެ ތިގެންދަނީ ބައްޕަގެ ހިތަށް އެތަށް ގޮތަކަށް އަނިޔާދެމުން. ތިއުޅުން އިސްލާޙު ކުރަންވީނު” މާލިކަށް ވިސްނައިދެވޭތޯ މަހޫ ބެލިއެވެ.\nރޭގަނޑުގެ ވަގުތެވެ. އެއްތަށި މަތިން ކެއުމަށް އިންސާފު ކުރަމުންދިޔަ ސީމާގެ އާއިލާއާއެކު ސަމީރުވެސް ބައިވެރިވިއެވެ.\n“ދަރިފުޅާ ތުގާ!.. ބައްޕަ ބަތްމޮޑޭނަމޭ އަމިއްލައަށް. ގެނޭ ބައްޕަ އަތަށް.” ތަނުގެ ހަމަހިމޭންކަން ފޫއަޅުވާލަމުން ސަމީރު ވާހަކަ ފެށިއެވެ.\n“ނޫން.. ބައްޕައަށް އިނގޭނު.. މާލެ އައިމަ ބައްޕަ ނުޖެހޭނެ ދުވަހަކުވެސް އަމިއްލައަށް ބަތް މޮޑޭކަށް. މީ އަހަރެން ވަރަށް ކުރާހިތުން ކުރާކަމެއް. ބައްޕަ އުފާކޮށްބަލަ އަހަރެން މިހެން އުޅޭތީ..” ތުގާ އޭނާގެ ވައަތުން ސަމީރުގެ ކޮލުގައި ހިފާލަނުން ބުނެލިއެވެ.\n“ތެދެއް.. ދެން ތުގާގެ ބައްޕަ މަޑުން އިނދެބަލަ ތުގާ އެހާ ލޯބިން އުޅޭއިރު. އަނެއްކާ ސަމީރުބެ ތިއުޅެނީ މާދަމާ ރަށަށް ދާން.. މަހޫއާ މާލިކް ކައިރިވެސް ބުނެބަލަ މާލެ ޖައްސާލާށޭ.. ދޭތެރެއަކުން އެމީހުންނާ ދިމާވަނީވެސް ސަމީރުބެ އެކުދިން ގެންނާތީވެ. އެކަމު މާ މަދީ އެކުދިންނާ ތުގާއާ ދިމާވާލެއް.” ތުގާއަށް ހިތްވަރު ދެމުން ފާއިދު ވާހަކަ ދެއްކީ ސަމީރާއެވެ.\n“ހޫމ! މަހޫވެސް ވަރަށް ކިޔާނެ ފާއިދުގެ ވާހަކަ.. ތުގާދެކެވެސް އެހާ ލޯބިވޭ. ދެން ސަމީރުބެ މަންމަގެ ކަންތަކުގަ ގިނަ ދުވަސްތައް މިވީ މާލެ ނާދެވިވެސް ދޯ؟” ސަމުސަލެއް ލާފައިވާ ބަތްތަށި ސަމީރުގެ ކުރިމަތީގައި ތުގާ ބޭންދުމާއެކު ކާންފަށަމުން ސަމީރު ވާހަކަ ދެއްކިއެވެ.\n“ދޮންތާ! މޫސަބޭ! ވަރަށް ބޮޑަށް ޝުކުރިއްޔާ މަންމައަށް ފަރުވާ ކުރެވޭނެކަމަށް ބަލާފަ ޙަރަދު ކޮށްދިން ފައިސާތައް މަޢާފް ކޮށްދިނީމަ.” އިސްދަށަށް ޖަހާލަމުން ސަމީރު ބުނެލިއެވެ.\nއެޔާއި އެކު ސީމާއާ މޫސަވެސް ހިތްހަމަ ޖެހުމާއެކު އުފާވެރިކަމުގެ ހިނިތުންވުމެއް ސަމީރަށް ހަދިޔާކޮށްލިއެވެ.\n“ދައްތާ! މާދަން ހެނދުނު ސަމީރުބެ ދޯންޏަށް ގެންގޮސްފަ އެބަޖެހޭ މިއަހަރު ޙައްޖުގެ ކަންކަން އިންތިޒާމް ކުރާނެ ގޮތާމެދު ވާހަކަ ދައްކާލަން މީޓިންއެއް ބާއްވަން. ލަހުން ކަންނޭނގެ ގެއަށް އާދެވޭނީ.. އެކަމުވެސް ތާކަށް ދާންޖެހެންޏާ ގުޅާލާތި. އަންނާނަން ގެންގޮސްދޭން.” ފާއިދު އޭނާގެ ބިޒީ ޝެޑިއުލް ކިޔާލަދިނެވެ.\n“ތުގާ! ދަރިފުޅުވެސް ތާކަށް ދާން ބޭނުމިއްޔާ ދޮންބެއަށް ގުޅާލާތި.”\nމޫސަ ތުގާއަށް ބަލައިލަމުން ބުނެލިއެވެ. އެހެން ބުނެލުމާއެކު ފާއިދު ހުރިހާ ދަތްތަކެއް ދައްކާލަމުން އެންމެންގެ ކުރިމަތީ ތުގާއާ ދިމާލަށް އެއްލޯ މަރާލިއެވެ.\nޖެހިގެން އައި ދުވަހެވެ. މެންދުރުގެ އެންމެ ދިލަހޫނުން މާލޭގެ މުޅި މާހައުލު ދޮންކުރަމުން ދެއެވެ. ޚާއްސަ މީޓިންއަކަށް ދާން ހަމަޖެގިފައިވާ ފާއިދު ދިގުކޮށްފައިވާ ތުނބުޅީގެ ވަރުގަދަ އިސްތަށިތަކާ ކުޅެލަމުން ކަނާއަތުން ކާރު ދުއްވަމުން ދިޔައެވެ. ޖުމްހޫރީ މައިދާނާ ދިމާ ބޮޑުތަކުރުފާނު މަގުން އާދައިގެ މަޑު ދުވެލީގައި ދުއްވަމުން ދިޔަ ކާރު ކުއްލި ލަތްކަކާއެކު ވަގުތުން މަޑުޖެހިލިއެވެ.\nދެލޯ މަރާ ތަގުޅި ކޮށްލައިގެން އިން ފާއިދު މަޑުމަޑުން ލޯ ހުޅުވާލިއެވެ. ކުރިމަތީ ފެންނަން ހުރީ ކޮނޑުގައި ދަބަހެއް އަޅުވާލައިން ހުރި ފިރެހެނެކެވެ. އެމީހާ ކައިރި ހަތަރު ވަރަކަށް މީހުން ޖަމާވެފައި ވާއިރު އެތަނުން އެކަކު ހުރީ އެ ބީރައްޓެހި މީހާގެ ކޮޑުގައި ހިފައްޓާލައިންނެވެ. ކާރުގެ ދޮރު ހުޅުވާލުމަށްފަހު ފާއިދު އަވަސވެގަތީ އެމީހާގެ ހާލު ބެލުމަށެވެ.\nއެހެނަސް އެމީހާގެ މޫނުމަތިން ފެންނަނީ އިންތިހާ ދަރަޖައިގެ ރުޅިވެރިކަމެވެ.\n“ބޭ.. ބޭބެ ކިހިނެއް؟ ކޮންތާކަށް ތަދުވީ؟ ވަރަށް ބޮޑަށް މަޢާފްކުރޭ ބޭބޭ..” ފާއިދު ހާސްކަމާއެކު އެތައް ސުވާލެއް އެއްފަހަރާ ކޮށްލިއެވެ.\n“ކަލެޔަށް ޖަވާބު ދޭނަން މިތަނަށް ސިފައިން އައިމަ..” އެމީހާގެ ހަރުކަށި ބަސްތައް ފާއިދުގެ ހިތައް އަސަރު ކުރުވިއެވެ.\nއެތައް އަހަރަކަށްފަހު އެކަހަލަ ހަރުކަށި ބަސްތަކެއް އަޑު އިވުމުން ހަޤީގަތުގައި ފާއިދަށް ވަރަށް އަސަރު ކޮށްފިއެވެ.\nFeatured ހިތާމަ ލޯބި December 2, 2020


Kanduhulhudhoo iss magistrate vaki kuran hushahalhanee | Mihaaru\n26 ފެބުރުއަރީ 2020 - 19:224comments\nހަސަން ދީދީގެ މައްޗަށް ކުރާ ގިނަ ތުހުމަތުތަކެއް ޖޭއެސްސީން ވަނީ ތަހުގީގުކޮށްފަ އެވެ. އޭގެ ތެރޭގައި އަންހެން މުވައްޒަފަކަށް ޖިންސީ ގޯނާ ކުރުމާއި ބަރަހަނާ މަންޒަރު ހިމެނޭ ވީޑިއޯ ބެލުމާއި މުވައްޒަފުންނަށް އެ ފަދަ ވީޑިއޯ ދެއްކުން ހިމެނެ އެވެ. އަދި ގާނޫނާ ހިލާފަށް ދަތުރުކުރުމާއި ބިލްތައް ހެދުމާއި ހެކިންގެ ބަޔާން ނެގުމަށް ހުރަސް އެޅުން ފަދަ ކަންކަން ސާބިތުވެފައިވާ ކަމަށް އެ ކޮމިޝަނުން ބުނެ އެވެ.\nޖޭއެސްސީގެ މިއަދުގެ ބޭއްވި ބައްދަލުވުމުގައި ނިންމާފައިވަނީ، މިއީ ފަނޑިޔާރުންގެ ކިބައިގައި ހުރުން ލާޒިމް ކުރާ ސުލޫކީ ސިފަތަކާ ހިލާފު ކަންކަމަށް ވާތީ އޭނާ މަގާމުން ވަކިކުރަން ރައްޔިތުންގެ މަޖިލީހަށް ހުށަހެޅުމަށެވެ. އެކަމަކު، މަޖިލީހަށް އެ މައްސަލަ ހުށަހަޅާނެ ވަކި ދުވަހެއް ނިންމާފައެއް ނުވެ އެވެ.\nހަސަން ދީދީއާ ގުޅުން ހުރި މި މައްސަލަތައް ބަލަމުންދާތީ މިދިޔަ އަހަރުގެ ޖުލައި މަހުން ފެށިގެން އޭނާ ހުރީ ސަސްޕެންޝަނުގަ އެވެ.\nއިތުރު ލިޔުންތައް ރައްޔިތުންގެ މަޖިލިސް ފަނޑިޔާރުން ޖުޑީޝަލް ސާވިސް ކޮމިޝަން ގއ. ކަނޑުހުޅުދޫ ޖިންސީ ގޯނާކުރުން ޖިންސީ އަނިޔާ


Flat thakuge mahsala aa eku sarukaarah kuraa ithubaaru gehlenee?\nފްލެޓުތަކުގެ މައްސަލައާއެކު ސަރުކާރަށް ކުރާ އިތުބާރު ގެއްލެނީ؟\n10 މާރޗް 2021 - 09:09:44\nހިޔާ މަޝްރޫއުގެ ދަށުން އަޅާފައިވާ ފްލެޓުތަކުގެ ވާހަކައަކީ ދިވެހިންގެ ބޯހިޔާވަހިކަމުގެ ހުވަފެނުގެ ވާހަކައެވެ. މި ފްލެޓުތަކުގެ ތެރެއިންވެސް އެއް ކޮޓަރީގެ ފްލެޓްތަކަކީ ނެތް ތަންތަން ގޮތުގައި ގަބޫލުކުރުމަށް ޕްލޭނިން މިނިސްޓަރު އަސްލަމް ވިދާޅުވުމުން ގިނަ ބަޔަކު އަންނަނީ އެމަނިކުފާނަށާއި ސަރުކާރަށް ފާޑުކިޔަމުންނެވެ.\nމިދިޔަ މަހު ފަހު ކޮޅު ރައީސް އޮފީހުން ބޭއްވި ނޫސްވެރިންގެ ބައްދަލުވުމެއްގައި ނޫސްވެރިއަކު ކުރެއްވި ސުވާލަކަށް ޖަވާބު ދެއްވަމުން މިނިސްޓަރު އަސްލަމް ވަނީ އެއް ކޮޓަރީގެ ފްލެޓްތަކަކީ ނެތް ތަންތަން ގޮތުގައި ގަބޫލުކުރުމަށް ވިދާޅުވެފައެވެ.\nމިހާރު ހިޔާ މަޝްރޫގެ ދަށުން ފްލެޓްތައް ލިބޭމީހުންގެ ލިސްޓު އާންމު ކޮށްފައިވާއިރު، އެއްކޮޓަރީގެ ފްލެޓު ލިސްޓެއް އާންމު ކޮށްފައެއް ނުވެއެވެ. އަދި ސަރުކާރުން ވަނީ އެ ފްލެޓުތަކަކީ ނެތް ތަންތަން ކަމަށް ބުނެފައެވެ. އަދި ފަހުން އޭގެ ތެރެއިން ބައެއް އެޕާޓްމަންޓުތައް ހުރި ކަމަށްވެސް ބުނެފައިވެއެވެ.\nކޮންމެއަކަސް ސަރުކާރުން އެއް ކޮޓަރީގެ ފްލެޓުގެ ކަންކަމުގައި އެކި ފަހަރު ދެއްކީ އެކި ވާހަކައެވެ. ދެން އައިސް މިދިޔަ މަހު ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަސްލަމް ވަނީ އެއް ކޮޓަރީގެ ބައެއް ފްލެޓްތައް ހުރި ނަމަވެސް ގަބޫލު ކުރަންވީ އެއީ ނެތްތަންތަން ކަމަށް ވިދާޅުވެފައެވެ.\nމިނިސްޓަރު ކިޔައިދެއްވި ގޮތުގައި، އެއް ކޮޓަރީގެ އެޕާޓްމަންޓުތައް އަޅަން 2017 ވަނަ އަހަރުގެ ނޮވެންބަރު މަހުގެ ތެރޭގައި 20 ކުންފުންޏަކާއި އެކު އޭރުގެ ސަރުކާރުން ސޮއެކުރި އެގްރިމެންޓުގައި، އިމާރާތްކުރާ ފްލެޓްތަކުގެ ތެރެއިން 1 ކޮޓަރީގެ އެޕާޓްމަންޓު ތަކުގެ 50 އިންސައްތަ، 38 ހާސް ޑޮލަރުގެ ރޭޓުން ސަރުކާރަށް ވިއްކަން ޖެހޭނެކަމަށް ހިމަނާފައިވާ ވެއެވެ. ނަމަވެސް އެ އެޕާޓްމަންޓުތައް ވިއްކަން ޖެހޭނީ ސަރުކާރުން އެ އެޕާޓްމަންޓުތައް ގަންނާނެ ކަމުގެ ލިއުމެއް އެ ކުންފުނިތަކަށް ދިނުމުން ކަމަށް އެގްރިމެންޓުގައި ވާކަމަށް މިނިސްޓަރު ފާހަގަ ކުރެއްވި އެވެ.\nއެގްރިމަންޓުގައި ބުނެފައި އެވާ "ޕާޗޭސް ގެރެންޓީ" ސަރުކާރުން އެ ކުންފުނިތަކަށް ދީފައި ނުވާކަމަށާއި، 20 ކުންފުނީގެ ތެރެއިން މަސައްކަތް ކުރިއަށް ގެންދިޔަ މަދު ފަރާތްތަކަށްވެސް އެ ގެރެންޓީ ދީފައި ނުވާކަމަށް މިނިސްޓަރު އަސްލަމް ވިދާޅުވެފައިވެއެވެ.\nމިއާއެކު އުފެދޭ ސުވާލަކީ،މިއީ ވަކި ސަރުކާރަކާއެކު ހަދާފައިވާ އެއްބަސްވުންތަކެއްތޯއެވެ؟ ގައިމުވެސް މި ސަރުކާރަށް ދެ އަހަރު ވެގެން ދިޔައިރު، މި ސަރުކާރުންވެސް އެ ކުންފުނިތަކަށް "ޕާޗޭސް ގެރެންޓީ" ދެވޭނެހާ މުއްދަތު ފާއިތުވެގެން ގޮސްފިއެވެ. ހާއްސަކޮށް ބައެއް ކުންފުނިތަކުން އެ ފްލެޓްތައް އަޅަން ފަށާފައިވާތީ އެވެ.\nމިހާރު އެކިކުންފުނިތަކުން އަޅާފައިވާ ފްލެޓުތަކާއި ގުޅިގެން ސަރުކާރުން ވަނީ އެއީ ސަރުކާރަށް ދޭންޖެހޭ ގޮތަށް އޮތް ތަންތަނެއް ނޫން ކަމަށާއި، އަދި އެއީ އެގްރިމެންޓުގައި ސަރުކާރުން ކުރަންޖެހޭނެ ކަމަށް ބުނެފައިވާ ކަމެއް ކޮށްފައި ނެތުމުގެ އިތުރަށް، އެ ފްލެޓް ތަކަކީ ސީދާ ސަރުކާރުގެ ޕްރިޖެކްޓެއްގެ ދަށުން ކުރިއަށް ގެންގޮސްފައިވާ މަސައްކަތެއް ނޫން ކަމަށްވެސް ބުނެފައެވެ.\nނަމަވެސް ހަގީގަތަކީ މި ފްލެޓްތައް އެޅުމުގެ މަސައްކަތް އެ ކުންފުނިތަކުން ފެށީ ސަރުކާރުން "ޕާޗޭސް ގެރެންޓީ" ދޭނެ ކަމަށް ބަލާފައި ކަމަށެވެ. ގައިމުވެސް ބައެއް ކުންފުނިތަކުގެ ފްލެޓުތައް ނިމުމަކާ ހަމައަށް އައިސްފައިވާއިރު، އެއް ކޮޓަރި ފްލެޓުގެ ކެޓަގަރީއަށް ފޯމުލީ މީހުންނަށް އެމީހުންގެ ހައްގު ހޯދައި ދިނުމަށް ސަރުކާރަށް މަސައްކަތް ނުކުރެވެންވީ ސަބަބެއް ނެތެވެ.\nއެންމެ ފުރަތަމަވެސް ކުރީ ސަރުކާރުން "ޕާޗޭސް ގެރެންޓީ" ނުދިނުމުގެ ސަބަބުން، އެއް ކޮޓަރި ފްލެޓަކީ ވުޖޫދުގައު ނެތް އެއްޗެއް ކަމަށްބުނެ، އެ ކެޓަގަރީ އުވާ ނުލީ ކީއްވެތޯ އެއީ ގައިމުވެސް އުފެދޭނެ ސުވާލެކެވެ. ގައިމުވެސް ފަހު ވަގުތާ ޖެހެންދެން ބަޔަކަށް އުއްމީދެއްދީ، ލިސްޓު އާންމު ކުރުމާއެކު އެތައް ބައެއްގެ ހުވަފެނުގައި ކޮޅުފައިން ޖެހުމަކީމިސަރުކާރުން ވީވައުދެއް ނޫނެވެ.\nސަރުކާރުން ވެރިކަމަށް އައީ ބޯހިޔާވަހިކަމުގެ ވައުދަކާވެސް އެކުއެވެ. އެހެން ކަމަށްވާނަމަ މިކަމުގައި ހޯދައިދޭން ބުނިއިންސާފު ކޮބާ ހެއްޔެވެ؟ މި ސަރުކާރަށް ކުންފުނިތަކަށް "ޕާޗޭސް ގެރެންޓީ" ދީގެން ނަމަވެސް، އެއްކޮޓަރީގެ ފްލެޓުތަކުގެ މަސައްކަތް ކުރިއަށް ނުގެންދެވެންވީ ސަބަބެއް އޮތް ކަމަށް ނުފެނެއެވެ. އެކަމަށް އުޒުރުވެރިވާ ސަބަބެއް އޮތް ކަމަށްވާނަމަ އެކަންވެސް ސަރުކާރުން ރައްޔިތުންނަށް ދައްކަން މިހާރުވެސް މާ ލަސްވެއްޖެއެވެ.\nމިފަދަ ދޯހަޅި ކަންކަމުގެ ސަބަބުން މަޑުމަޑުންމިދަނީ ސަރުކާރަށާއި ސަރުކާރުގެ މިނިސްޓަރުންނަށް ރައްޔިތުން ކުރާ އިތުބާރު ކުޑަ ވަމުންނެވެ. މިއީމިކަމުގައި އަހަރެން ދެކޭގޮތެވެ.\nފްލެޓްމިނިސްޓަރު އަސްލަމް ސަރުކާރު\nގޮއްވާލި ސައިކަލުގެ މައުލޫމާތު ލިބިއްޖެ: ފުލުހުން\nސްޓޭޓް އޮފް އެމަޖެންސީ ގެންނަންޖެހޭ ހާލަތެއް ނެތް: ފުލުހުން


ކަރިޝްމާ ކަޕޫރު - ވިކިޕީޑިއާ\nއިންޑިއާއަށް އުފަން އެކްޓްރެސެއް\nކަރިޝްމާ ކަޕޫރު އުފަންވެފައިވަނީ 25 ޖޫން 1974 ގައެވެ. ކަރިޝްމާ އަކީ ކަޕޫރު އާއިލާ އިން ފިލްމީ މަޝްރަހަށް ނިކުތް ފުރަތަމަ ބަތަލާ އެވެ. ތައުލީމް ޙާޞިލްކޮށްފައިވަނީ ބޮމްބޭގެ ކެތަޑްރަލް އެންޑް ޖޯން ކެނަން ހައިސުކޫލުންނެވެ. ސޯފިޔާ ކޮލެޖުގައި އުޅެމުން އެތަން ނުނިންމައި ފިލްމީ މަސްރަހާ ކަރިޝްމާ ގުޅުނެވެ. ކަރީނާ އަކީ މަޝްހޫރު ފިލްމީ ތަރިން ކަމުގައިވާ ރަންދީރު ކަޕޫރާއި ބަބީތާ ކަޕޫރުގެ ދޮށީ އަންހެން ދަރިފުޅެވެ.\n(1974-06-25) ޖޫން 25, 1974 (47 އަހަރު )\n2.1 ނޭޝަނަލް އެވޯޑް\n2.2 ފިލްމް ފެއަރ އެވޯޑް\n2.5 ބޮލީވުޑް މޫވީ އެވޯޑް\n2.6 ބެންގަލް ފިލްމް ޖާނަލިސްޓްސް އެވޯޑް\nފުރަތަމަ ފިލްމެއްގައި ކަރިޝްމާ ފެނިފައިވަނީ 1990 ވަނަ އަހަރު ނިކުތް ޑަންގާ ފަސާދު ގައެވެ. ނަމަވެސް ފިލްމީ މަޝްރަހަށް ކަރިޝްމާ ތަޢާރަފްވެގެންދިޔައީ 1991 ވަނަ އަހަރު ނިކުތް ޕްރޭމް ގައިދީ އިންނެވެ. އެއަށްފަހު 1992ގައި ދީވާރު، މުގާބަލާ، ސަޕްނޭ ސާޖަންކީ، ޕޮލިސް އޮފިސަރ، 1993 ގައި އަނާޅީ، އާތިޝް، ސަންގްރާމް، ޝަކްތީމާން، 1994ގައި އަންދާޒް އަޕްނާ އަޕްނާ، ޔޭދިއްލަގީ، ސުހާގު އަދި ގޯޕީ ކިޝަން ކުޅެފައި ވެއެވެ.\n1994ން 1997 އަށް ކަރިޝްމާ ވަނީ ހެއްވާ މަޖާ ކޮމެޑީ ފިލްމްތަކެއްގައި ހަރަކާތްތެރި ވެފައެވެ. މިފިލްމުތަކުގައި ކަރިޝްމާ އާއެކު ހަރަކާތްތެރި ވެފައިވަނީ ހެއްވާ މަޖާ ފިލްމުތައް ކުޅުމަށް ނަން މަޝްހޫރު ގޯވިންދާ އެވެ. މިގޮތުން ކުޅުނު ކޮމެޑީ ފިލްމުތަކުގެ ތެރޭގައި ރާޖާ ބާބޫ، ދުލާރާ، ޕްރޭމް ޝަކްތީ، ސާޖަން ޗަލޭ ސަސުރާލް، ހީރޯ ނަންބަރު1، ކޫލީ ނަންބަރު1، އަދި ޚުއްދާރު ފަދަ ފިލްމުތައް ހިމެނެއެވެ.\nއެދުވަސްވަރު ކުޅުނު އެހެން ފިލްމުތަކުގެ ތެރޭގައި 1995ގައި ރިލީޒްވި ދަންވާން، ޖިގަރު، މައިދާން އޭޖަންގް، 1996ގައި ރިލީޒްވި އަޖޭ، ގީތު، ރަކްޝަކް، ސަޕޫތު، އަދި 1997ގައި ރިލީޒްވި މުރުތިޔުދާތާ، ޖުޅްވާ ފަދަ ފިލްމްތައް ހިމެނެއެވެ.\nކަރިޝްމާގެ ފިލްމީ ޙަޔާތުގައި އެންމެ ބޮޑު ކާމިޔާބީ އެއް ހޯދައިދިނީ 1996 ވަނަ ރިލީޒްވި ރާޖާ ހިންދުސްތާނީ އެވެ. އެއަށްފަހު 1997 ގައި ނިކުތް ދިލްތޯ ޕާގަލްހޭ، 1999ގައި ނިކުތް ބީވީ ނަންބަރު1، ހަމްސާތުސާތުހޭ، ޖާންވަރު، 2000ގައި ނިކުތް ފިޒާ، ޒުބޭދާ، އާޝިގް، ޝިކާރީ، 2001 ގައި ނިކުތް ހާ މެއިނޭ ބީ ޕިޔާރު ކިޔާހޭ ، އޭކް ރިޝްތާ 2002ގައި ނިކުތް ރިޝްތޭ، ޝަކްތީ ދިޕަވަރ އަދި 2006 ގައި ނިކުތް މޭރޭ ޖީވަން ސާތީ ފަދަ ފިލްމުތައް ހިމެނެއެވެ.\n1998 - ބެސްޓް ސަޕޯޓިންގ އެކްޓްރެސް ( ދިލްތޯ ޕާގަލްހޭ )\n1997 - ބެސްޓް އެކްޓްރެސް ( ރާޖާ ހިންދުސްތާނީ )\n2001 - ބެސްޓް އެކްޓްރެސް ( ފިޒާ )\n2002 - ބެސްޓް އެކްޓްރެސް-ކްރިޓިކްސް ( ޒުބޭދާ )\nޒީ ސިނަމާ އެވޯޑްEdit\n2001 - ޕްރިމިއަރ ޗޮއިސް - ފީމޭލް ( ފިޒާ )\nބޮލީވުޑް މޫވީ އެވޯޑްEdit\n2003 - މޮސްޓް ސެންސޭޝަނަލް އެކްޓްރެސް ( ޝަކްތީ )\nބެންގަލް ފިލްމް ޖާނަލިސްޓްސް އެވޯޑްEdit\n2001 - ބެސްޓް އެކްޓްރެސް -ހިންދީ ފިލްމް ( ފިޒާ )\n2002 ވަނަ އަހަރުގެ ތެރޭގައި ކަަރިޝްމާއާއި އަމީތާބްގެ ފިރިހެން ދަރިފުޅު އަބީޝެކް ބައްޗަން އެންގޭޖް ކުރެވުނެވެ.ނަމަވެސް ފަހުން މިއެންގޭޖްމަންޓްވަނީ ރޫޅާލެވިފައެވެ. ކަރިޝްމާ އާއި ސަންޖޭ ކަޕޫރުގެ ކައިވެނި ކުރެވުނީ 29 ސެޕްޓެމްބަރު 2003ގައެވެ. މިދެމަފިރިންގެ ދަރިފުޅު ސަމާއިރާ ކަޕޫރު އުފަންވީ 11މާރޗް 2005 ގައެވެ.


Trinkets: Dhivehi stylish gahanaa thatteh | Mihaaru\nޓްރިންކެޓްސްގެ ހައްވާ ސަދާ ޖުވެލަރީ ޑިޝެއް ފަރުމާކުރަނީ\nޓްރިންކެޓްސް: ދިވެހި ސްޓައިލިޝް ގަހަނާ ތައްޓެއް\n06 ސެޕްޓެމްބަރ 2016 - 06:414comments\nގަހަނާ އަކީ އަންހެނުންނަށް ވަރަށް ހާއްސަ އެއްޗެކެވެ. ތަނަކަށް ދާން ނަލަވާއިރު އެމީހަކު ލައިގެން ހުންނަ ހެދުމެއް ފުރިހަމަ ވަނީ ގަހަނާއެއް އަޅާލުމުންނެވެ. ރަން ކެވެލިކޮޅެއް، ބުރުގާގައި ޖަހާ ދައްޗެއް، ނަލަ ފަށެއް ނުވަތަ ގަޑިއެއް ނަމަވެސް ރީތިކޮށް ރައްކާކޮށްލަން ކޮންމެ މީހަކު ވެސް ބޭނުންވާނެ އެވެ. މިކަމަށް ހާއްސަކޮށް "ޓްރިންކެޓްސް"ގެ ނަމުގައި ވަނީ ދިވެހި އުފެއްދުމެއް ނެރަފަ އެވެ. މި ޖުވެލަރީ ޑިޝަސް ނުވަތަ ގަހަނާ އަޅާ ތައްޓަކީ ޑްރެސިން ޓޭބަލް މަތީ ބަހައްޓާލަން ހިތްގައިމު އެއްޗެކެވެ.\nމި އުފެއްދުމުގެ ފަހަތުގައި ވަނީ ޖަމާލުއްދިން ސްކޫލުގެ ޓީޗަރެއް ކަމަށްވާ ހައްވާ ސަދާ އެވެ. މިދިޔަ ފެބްރުއަރީ މަހު ޓްރިންކެޓްސްގެ ނަމުން އިންސްޓަގްރާމްގައި ޕޭޖެއް ހިންގަން ފެށި ސަދާގެ ޖުވެލަރީ ޑިޝަސް އަންނަނީ މަގުބޫލުކަން ހޯދަމުންނެވެ.\nސަދާ އޭނާގެ މަސައްކަތާ ބެހޭ ގޮތުން "މިހާރު" އަށް ބައެއް މައުލޫމާތު ހިއްސާކުރި އެވެ.\nމިއީ ކިހިނެއް ފެށުނު މަސައްކަތެއް؟\nއަޅުގަނޑު އެއްފަހަރު ޗުއްޓީއަކަށް ގޮސް އުޅުނުއިރު ގަތް ކްލޭ ގަނޑެއް ގޭތެރޭ ކަބަޑު ތެރޭގަ އޮންނަތާ މާ ގިނަ ދުވަސް ވާތީ ގަސްތުކުރީ އޭގެން އެއްޗެއް ހަދަން. ކޮންމެވެސް ވަރަކަށް ރިސާޗު ކޮށްލުމަށް ފަހު ޖުވެލަރީ ޑިޝެއް ފަރުމާކުރަން ނިންމީ. އަޅުގަނޑު ޖުވެލަރީ ޑިޝަސް ހަދަން ފެއްޓީ އެއިން މާލީ ފައިދާއެއް ހޯދާކަށް ނޫން. ގާތް ރަހުމަތްތެރިންގެ އުފަން ދުވަހަށް ހަދިޔާއެއް ގޮތަށް އެ އެއްޗެހި ތައްޔާރުކުރީ. ގާތް މީހުންނަށް ޖުވެލަރީ ޑިޝަސް ތައްޔާރުކުރާއިރު އަބަދުވެސް އަޅުގަނޑުގެ ޕާސަނަލް ޓަޗެއް ދެވޭތޯ މަސައްކަތްކުރަން. އެހެންވެ ވިސްނީ މިގޮތަށް އިތުރު ތަށި ތައްޔާރުކުރަން. ދެން އިންސްޓަގްރާމަށް އަޅުގަނޑުގެ ޖުވެލަރީ ޑިޝަސްގެ ފޮޓޯއެއް ލުމަށްފަހު ރައްޓެހިންގެ ތެރޭގައި މަގުބޫލުވެ ގިނަ ބައެއް އޯޑަރު ދޭން ފެށި. އެއަށްފަހު ހަމަ ކުރިއަށް މިދަނީ.\nA photo posted by @trinkets.mv on Aug 30, 2016 at 8:21pm PDT\nކްލޭ ތަށި ހަދަން ބޭނުންވާ މެޓީރިއަލް ހޯދަނީ ކިހިނެއް؟\nގިނަ މެޓީރިއަލް ހޯދަނީ ރާއްޖޭން ބޭރުން. މާލޭގެ ބައެއް ފިހާރަތަކުން ވެސް ލިބޭ. އެކަމަކު އެއްފަހަރު ލިބުނިއްޔާ އަނެއްފަހަރަކު ނުލިބޭނެ. ރާއްޖޭން މިކަހަލަ ހުރިހާ މެޓީރިއަލެއް އަތްފޯރާ އަގެއްގައި ލިބޭ ނަމަ ވަރަށް ފަސޭހަވާނެ.\nA photo posted by @trinkets.mv on May 18, 2016 at 2:43am PDT\nޖުވެލަރީ ޑިޝް ފަރުމާކުރާއިރު ވަކި ސްޓައިލެއް ގެންގުޅެންތަ؟\nއަޅުގަނޑަކީ ކުރެހުންތެރިއެއް ކަމަކަށް ގަބޫލެއް ނުކުރަން. އެކަމަކު އެކި ވައްތަރުގެ ކްރާފްޓް މަސައްކަތައް ކުރަން ވަރަށް ޝައުގު ހުރޭ. އެހެންވީމަ، ވަކި ވައްތަރެއްގެ ސްޓައިލެއް އަދި ނުގެންގުޅެން. އެކަމަކު ދަނބު، ނޫ އަދި ފެހި ޕޭސްޓަލް ކުލަތައް އާއްމުކޮށް ބޭނުންކުރަން.\n. . .. . . . . . . #clay #jewellerydish #madeInMaldives #handmade #madewithlove #handcrafted #handpainted #green #colourful #colourpop #clayDish #clayPlay\nA photo posted by @trinkets.mv on Aug 18, 2016 at 7:46am PDT\nފޭވަރިޓް ޑިޒައިނެއް ތައްޔާރުކުރެވިފައިވޭތަ؟\nވަކިން ހާއްސަ ނުވަތަ ފޭވަރިޓް ޑިޒައިނެއް ނެތް. އެކަމަކު އަޅުގަނޑަށް ވަރަށް ކަމުދިއަ ކޮމްބޯއެއް ވޭ. އެއީ ރަން މަލެއް އިންނަ ވައްތަރަކާއި، ޓާކުއޮއިޝް ކުލައިން ޑިޒައިން ބޭނުންކޮށްފައިވާ ވައްތަރެއް އަދި ރަން ކުލައިގެ ކަން ހުންނަ ވައްތަރު. މި ކޮމްބޯ ކަމުދަނީ ތަށިތައް ހަދަން ފެށި އިރު ބޭނުންކުރި ޑިޒައިންތަކަކަށް ވީމަ ކަމަށް ވެސް ވެދާނެ.\nA video posted by @trinkets.mv on Apr 26, 2016 at 3:42am PDT\nގަހަނާ އަޅާ ތަށިތަކަށް ރަނގަޅު ޑިމާންޑެއް އެބަ އޮތްތަ؟\nމިިހާރު އަޅުގަނޑުގެ ޑިޝަސް ގަންނަނީ ރަހުމަތްތެރިންނާއި އެމީހުންގެ ރަހުމަތްތެރިން އަދި ޓްރިންކެޓްސްގެ އިންސްޓަގްރާމް ޕޭޖު ފޮލޯ ކުރާ މީހުން. ގިނަ މީހުންނަށް ޓްރިންކެޓްސް އެނގެން ފެށީމަ ކުރިއަށް އޮތް ތަނުގައި ޑިމާންޑު ބޮޑުވާނެކަމަށް އުއްމީދުކުރަން.\nA photo posted by @trinkets.mv on Apr 25, 2016 at 11:29pm PDT\nމިއީ ކުރިއަށް ދާން ރަނގަޅު ފަންނެއްތަ؟\nއަތުން ފަރުމާކޮށްފައި ހުންނަ އަމިއްލަ ވަންތަ އުފެއްދުންތައް މިހާރު ގިނަ ބަޔަކަށް ކަމުދޭ. މިކަހަލަ ކްރާފްޓް މަސައްކަތް ނުވަތަ ކޮންމެ ރޮނގަކުން ކުރިއަށްދާން ބޭނުން ނަމަ ޝައުގުވެރިކަމާ އެކު އެ މަސައްކަތެއް ކުރެވޭތޯ ބަލަންވާނެ.\nމީގެ ފަސް އަހަރު ފަހުން ޓްރިންކެޓްސް ފެންނާނީ ކިހިނެއް؟\nއަޅުގަނޑުގެ ގަހަނާ އަޅާ ތަށިތައް ކޮމާޝަލީ އުފައްދާ، ބޮޑެތި މާކެޓުތަކަށް ނުވަތަ ޓޫރިސްޓު ފިހާރަތަކަށް ފޯރާނެ ގޮތަކަށް އުފައްދަން ބޭނުން. މިހާރު ޕޮޓަރީއަށް ވަރަށް ބޮޑު ޝައުގުވެރިކަމެއް އުފެދިއްޖެ. އެހެންވީމަ މި ދާއިރާއިން އިތުރަށް ޓްރެއިނިން ހަދާ އެކި ވައްތަރުގެ ކްލޭ ބޭނުންކޮށްގެން ތަފާތު އުފެއްދުންތައް ތައްޔާރުކުރަން ވެސް ބޭނުން.\nއިތުރު ލިޔުންތައް ފެޝަން އަތްތެރި މަސައްކަތް


Getsetun ufavi KRAKEN Adventurous viyafaariah!\nގެޓް ސެޓުން އުފަންވި، ކްރަކެން އެޑްވެންޗާސް ވިޔަފާރިއަށް!\nވިޔަފާރި ފެށީ ގެޓްސެޓް ލޯނުން\nއެކްސްކާޝަން ހިދުމަތް ދޭ ވިޔަފާރިއެއް\nމި ވިޔަފާރި ވަނީ މިހުނަށް ހިތްވަރަކަށްވެފައި\nކްރެކެން މެނޭޖިން ޑިރެކްޓަރު އަހުމަދު ރިޔާޒު "އަވަސް" އަށް އިންޓަވިއު ދެނީ.--އަވަސް ފޮޓޯ: އަހުމަދު ޝުރާއު\nމި ވިޔަފާރީގެ ބިންކާ އެޅުނީ "ގެޓްސެޓް" ލޯނުންނެވެ. ސަރުކާރުން ޒުވާނުންނަށް ދޫކުރި ލޯނަކުންނެވެ. މި ވިޔަފާރީގައި ހިދުމަތް ދެނީ ރާއްޖެ އަންނަ ޓޫރިސްޓުންނަށެވެ. ޓޫރިސްޓުންނަށް މަސް ދަތުރު އަޅައި ދިނުމާއި އެކްސްކާޝަން އަށް ޓޫރިސްޓުން ގެންގޮސް ދިނުމަކީ މި ވިޔަފާރީ އުފެދިގެން އައި ސަބަބެވެ. މިއީ "ކްރެކެން އެޑްވެންޗާސް" އެވެ.\n"ރާއްޖޭގެ ގިނަ ގެސްޓް ހައުސްތަކުގައި އެކްސްކާޝަން ޖައްސާނެ ފެސިލިޓީސްތައް މަދު. އެހެންވެ އެފަދަ ފުރުސަތެއް ތަނަވަސް ކުރުމުގެ ގޮތުން ފެށި ވިޔަފާރިއެއް މިއީ،" ކްރެކެންގެ މެނޭޖިން ޑިރެކްޓަރު އަހުމަދު ރިޔާޒު "އަވަސް" އަށް ވިދާޅުވި އެވެ.\nވެކޭޝަންސް އެކްސްޕޯ ކްރެކަން ސްޓޯލުގައި މިނިސްޓަރު ސައީދު.--އަވަސް ފޮޓޯ: އަހުމަދު ޝުރާއު\nވެކޭޝަންސް އެކްސްޕޯގައި ކްރެކެންގެ ސްޓޯލެއް\nނޭޝަނަލް އާޓްގެލަރީގައި މިހާރު ކުރިއަށްދާ "ވެކޭޝަންސް އެކްސްޕޯ" ގައި ކްރެކެންގެ ސްޓޯލެއް ވަނީ ބަހައްޓާފަ އެވެ. މި ސްޓޯލުން ވަނީ ވެކޭޝަންސް އެކްސްޕޯއަށް ދާ މީހުންނަށް އަށް މީހުންގެ ބިގްގޭމް ފިޝިން ދައުރެއް ދޭން ނިންމާފަ އެވެ.\nޒުވާން ސިކުނޑިތަކަކުން އުފަންވި ކްރެކަންގެ ވިޔަފާރީގެ ހާއްސަ ކަމަކީ ކޮބައި ހެއްޔެވެ؟\nމި ވިޔަފާރީގައި އެންމެ ހާއްސަ ކަމަކީ މީގައި ބޭނުންކުރާ ހާއްސަ އުޅަނދެވެ. ޓޫރިސްޓުނާއި ދިވެހިންނަށް ވެސް މަސް ދަތުރު އެޅޭ ގޮތަށް ފަރުމާކޮށްފައިވާ ހާއްސަ ސްޕީޑް ލޯންޗެކެވެ. އާއްމުކޮށް ރާއްޖޭގައި ހުންނަ ލޯންޗް ތަކަށާ މި ލޯންޗް ތަފާތެވެ. ބަލައިލަން ހިތްގައިމު ކަޅު ކުލައިގެ މި ލޯންޗް ބަނދެފައިވަނީ ދިވެހި ވަޑިންނެވެ.\n"މި ލޯންޗަކީ އޮފްޝޯ ޔާޑް [ސުޖާ] މެން ހެދި ލޯންޗެއް. މި ލޯންޗް ތަފާތު ވެގެން މި އުޅެނީ ކަޅު ކުލައިގައި ހެދީމަ،" ކްރެކެން އެޑްވެންޗާސްގެ މެނޭޖިން ޑިރެކްޓަރު އަހުމަދު ރިޔާޒު ވިދާޅުވި އެވެ.\nއޭނާ ވިދާޅުވީ ކުރިއަށް އޮތް މެރިން އެކްސްޕޯގައި ވެސް އޮފްޝޯ މީހުންގެ އެއްޗެއް ގޮތުގައި މި ލޯންޗް ދައްކާލާނެ ކަމަށެވެ.\nގެޓްސެޓް ލޯނު ނަގައިގެން އުފައްދާފައިވާ ކްރެކަންގެ ލޯންޗެއް.-ފޮޓޯ: ކްރެކެން\n"ފެށުމުގެ އެހީއަކީ ގެޓް ސެޓް"\nމި ވިޔަފާރި ފެށުމުގައި އެންމެ ބޮޑު އެހީއެއް ވެދިނީ ގެސްޓް ސެޓް ލޯނެވެ. މިކަމަށް ނުކުތްއިރު، އަތްމަތީގައި އެކަށްޗެއް ވެސް ނެތެވެ. ނަމަވެސް ގެޓްސެޓު ލޯނަށް ފުރަތަމަލީ ޕްރޮޕޯސަލް އެވެ. އަދި ލޯނުގެ ގޮތުގައި ލިބުނު އަށް ލައްކަ ރުފިޔާ ވެގެން ދިއައީ މި ވިޔަފާރި ފެށުމަށް އެންމެ ބޮޑު އެހީއަށެވެ.\n"އަސްލު އަށް ލައްކައަކީ ކުޑަ އެއްޗެއް މި ކަހަލަ ކަމަށް. އެކަމަކު އެ ވެސް ވެގެން ދިޔައީ މުހިންމު އެހީއަކަށް މިކަން ފަށަން. ބިޒްނަސްއެއް ސްޓާޓް ކުރަން ގެޓްސެޓް ކުޑަ. ނަމަވެސް އަމިއްލަ އަށް ވެސް ފައިސާ ހޯދީ ވިޔަފާރި އަށް އިތުރު ޝެއާ ހޯލްޑަރުން ވައްދައިގެން. އެގޮތުން ކާމިޔާބުވީ،" އަހުމަދު ވިދާޅުވި އެވެ.\nއޭނާ ވިދާޅުވީ ކްރެކެންގެ މަގުސަދަކީ ދިވެހިންނަށް ވެސް އެކަށީގެންވާ އަގެއްގައި ހިދުމަތް ދިނުން ކަމަށެވެ.\n"ހަމައެކަނި ޓޫރިސްޓުންނަކަށް ނޫން. އަޅުގަނޑުމެންނަށް ގުޅާލާފައި ބުނުމުން ގެސްޓް ހައުސް ހުރި ތަނަކަށް ގޮސް އެކްސްކާޝަން އަޅައި ދެވޭނެ. ހަފުތާ ބަންދު ތަކަށްވެސް ދަތުރު ދެވޭނެ،" އަހުމަދު ވިދާޅުވި އެވެ.\nކްރެކެންގެ އަޒުމަކީ ޓޫރިޒަމް ދާއިރާއަށް ހިދުމަތް ކުރުމެވެ. ގެޓްސެޓް ވިޔަފާރިން އުފަން ކުރުވި، މި ވިޔަފާރި މިވަނީ ހިނގައިގެންފަ އެވެ.\nވެކޭޝަންސް އެކްސްޕޯ ގެސްޓް ހައުސް ވިޔަފާރި\nވެކޭޝަންސް އެކްސްޕޯގައި އެމްވީ ހޮޓެލްސްއިން ރިސޯޓް ޕެކޭޖެއް ދެނީ


Border hulhuvithaa maheh, emme 399 flight movement | Mihaaru\nބޯޑަރު ހުޅުވިތާ މަހެއް، އެންމެ 399 ފްލައިޓު މޫވްމެންޓު\n20 އޯގަސްޓް 2020 - 10:513comments\nވީއައިއޭ ހިންގާ ކުންފުނިން އާންމުކުރި ތަފާސްހިސާބުތައް ދައްކާ ގޮތުން، މިދިޔަ ޖުލައި 15 ގައި ބޯޑަރު އަލުން ހުޅުވި ފަހުން މިދިޔަ އެއް މަސް ދުވަހުގެ ތެރޭގައި ޖުމްލަ ރެކޯޑު ކޮށްފައިވަނީ 764 ފްލައިޓު މޫވްމަންޓެވެ. އެއީ ޑޮމެސްޓިކް 365 ފްލައިޓް މޫވްމަންޓާ އެކުގަ އެވެ.\nމިއީ އާއްމުކޮށް މަހެއްގެ ތެރޭގައި އެއާޕޯޓުން ރެކޯޑު ކުރާ އަދަދަށް ވުރެ ބޮޑުތަނުން ދަށް އަދަދެކެވެ. އެގޮތުން، ބޯޑަރު ބަންދު ކުރުމުގެ ކުރިން އެމްއޭސީއެލުން ވަނީ އެއް ދުވަހުގެ ތެރޭގައި އެކަނި ވެސް 252 ފްލައިޓު މޫވްމަންޓު ރެކޯޑު ކޮށްފަ އެވެ. އެހެންކަމުން ހަފުތާއެއްގެ ތެރޭގައި 764 އަށް ވުރެ ގިނަ ފްލައިޓު މޫވްމަންޓު އެ އެއާޕޯޓުގައި ރެކޯޑު ކުރެވޭނެ އެވެ.\nStats of one month @VelanaAirport after border reopens. pic.twitter.com/zkTTsWBVLv\n— Maldives Airports Company Ltd - MACL (@MACLmedia) August 18, 2020\nމިދިޔަ އެެއް މަސް ދުވަހުގެ ފްލައިޓު މޫވްމެންޓު\nފާއިތުވި އެއް މަސް ދުވަހުގެ ތެރޭގައި އެކި ގައުމުތަކުން އައި ފްލައިޓުތަކުން 7،607 މީހުން ރާއްޖެ އަށް އައިސްފައިވާއިރު 9،269 މީޙުން ވަނީ ރާއްޖެ އިން ބޭރަށް ގޮސްފަ އެވެ. މީގެ ތެރޭގައި ޓޫރިސްޓުންގެ ގޮތުގައި އަންނަ މީހުންނާއި ވަޒީފާ އަދި އެހެނިހެން ކަންކަމުގައި ރާއްޖެ އަންނަ މީހުން ހިމެނެ އެވެ. ބޯޑަރު އަލުން ހުޅުވިތާ އެއްމަސް ދުވަހުގެ ތެރޭގައި ރާއްޖެ އައީ 5،177 ޓޫރިސްޓެކެވެ.\nއެެތެރޭގެ އުދުހުންތަކަށް ބަލާއިރު، މާލެ އަށް 3،480 މީހުން އައިސްފައިވެ އެވެ. މާލެ އިން ފުރައިގެން އެކި ރަށްރަށަށް ދަތުރުކުރީ 4،323 މީހެކެވެ.\nކޮވިޑް-19އާ ގުޅިގެން އެއާލައިންތަކުގެ ދަތުރުތައް ވަނީ މަދުވެފަ އެވެ. މިހާރު ރާއްޖެ އަށް ދަތުރުކުރާ މަދު އެއާލައިންތަކުގެ ތެރޭގައި ހިމެނެނީ ގަތަރާއި އެމިރޭޓްސް އާއި ސްރީ ލަންކަން އާއި އިއްތިހާދު އެއާވޭސް އެވެ. އެކަމަކު އަންނަ ހަފުތާގައި އިތުރު އެއާލައިންތަކުން ރާއްޖެ އަށް ދަތުރު ފަށާނެ އެވެ.\nއިތުރު ލިޔުންތައް އެމްއޭސީއެލް އިންޓަނޭޝަނަލް ފްލައިޓްތައް ވެލާނާ އިންޓަނޭޝަނަލް އެއާޕޯޓް


SunOnline: FAM ge techinal director ge magaamun Saanthi isthiufaa dheefi\nއެފްއޭއެމްގެ ޓެކްނިކަލް ޑިރެކްޓަރގެ މަގާމުން ސާންތި އިސްތިއުފާދީފި\nޢަބްދުﷲ އައިމަން 19 Sep 2019, 14:09\nނޭޝަނަލް ފުޓްބޯލް އެކަޑަމީގެ މަސައްކަތްތަކާ ގުޅޭގޮތުން މައުލޫމާތު ދިނުމަށް އެފްއޭއެމް ހައުސްގައި މިއަދު ބޭއްވި ނޫސްވެރިންގެ ބައްދަލުވުމުގައި އެފްއޭއެމްގެ ޑެޕިއުޓީ ޓެކްނިކަލް ޑިރެކްޓަރު ސާންތި ވާހަކަދައްކަވަނީ --- ސަން ފޮޓޯ/ ފަޔާޒް މޫސާ\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)ގެ ޓެކްނިކަލް ޑިރެކްޓަރ އިހުސާން އަބްދުލް ޣަނީ (ސާންތި) އެ މަގާމުން އިސްތިއުފާ ދީފި އެވެ.\nސާންތި އެފްއޭއެމްގެ ޓެެކްނިކަލް ޑިރެކްޓަރުގެ މަގާމުން އިސްތިއުފާ ދިން ކަން "ސަން"އަށް ވަނީ ކަށަވަރުވެފައެވެ އޭނާ އިސްތިއުފާ ނިންމާފައިވަނީ އަމިއްލަ ސަބަބަކާ ހުރެއެވެ.\nސާންތިގެ ބެލުމުގެ ދަށުން އެފްއޭއެމްއިން ވަނީ މިފަހަކުން ދުރު ރާސްތާ ޕްލޭނެއްގެ ދަށުން މުޅި ރާއްޖެއިން ހުނަރުވެރި ކުޅުންތެރިން ހޯދުމަށާއި ހުނަރުވެރި ކުޅުންތެރިން އުފެއްދުމުގެ ގޮތުން "ޓުވާޑްސް ފިއުޗާ" ގެ ނަމުގައި ޕްރޮގްރާމް އެއް ފަށާފައެވެ. އަދި މި ޕްރޮގްރާމްގެ ދަށުން ގިނަ އުމުރު ފުރާތަކެއްގެ ގައުމީ ޓީމުތައް އެކުލަވާލާ ރާއްޖެއިން ބޭރުގެ ގިނަ މުބާރާތްތަކެއްގައި ދަނީ ބައިވެރިވަމުންނެވެ.\nކުލަބް އީގަލްސްއަށް ގިނަ ދުވަސްތަކެއް ވަންދެން ކޯޗުކޮށްދިނުމަށްފަހު ސާންތި އެފްއޭއެމާއި ފުރަތަމައިން ގުޅުނީ 2017 ވަނަ އަހަރުގައި 19 އަހަރުން ދަށުގެ ގައުމީ ޓީމު ކޯޗެއްގެ ގޮތުގަ އެވެ. ނަމަވެސް އޭގެ ފަހުން ސާންތި އައީ އެ އިދާރާގެ ޑެޕިއުޓީ ޓެކްނިކަލް ޑިރެކްޓަރގެ މަގާމުވެސް އަދާކުރަމުންނެވެ.\nސާންތި އެ މަގާމުން އިސްތިއުފާ ދިން އިރު ރާއްޖޭގެ ފުޓުބޯޅައަށް ލޯބު ކުރާ ގިނަ ބަޔަކު އަންނަނީ އެފްއޭއެމްގެ ލީޑާޝިޕާ ދެކޮޅަށް އަޑު އުފުލަމުންނެވެ. އެގޮތުން އެންމެ ފަހުން ގަލޮޅު ދަނޑުގައި ކުޅުނު ވޯލްޑް ކޮލިފައިން މެޗުގައި ވެސް ސަޕޯޓަރުން ވަނީ އެފްއޭއެމްގެ ރައީސް ބައްސާމް އަދީލް ޖަލީލް އިސްތިއުފާ ދިނުމަށް އަޑު ހަރުކޮށް ގޮވާލައިފަ އެވެ.\nމީގެ އިތުރުން މިވަގުތު ފުރަތަމަ ޑިވިޝަނުގެ ގިނަ ކުލަބުތަކެއް ވެސް އޮތީ މާލީ ގޮތުން ވަރަށް ދަތި ހާލަތެއްގަ އެވެ. އަދި ދާދި ފަހުން ދެ ޓީމެއްގެ ކޯޗު ވެސް ވަނީ މަގާމުން އިސްތިއުފާ ދީފަ އެވެ.\nއެމްޕީއެލް އާއި އެމްޑަލްބްލިޔުއެސްސީ "ގްރޫޕު ބީ"ގެ ކުރިއަށް


Schoolthakah Beynunvaa Disinfect Chemical Hoadhanee - Vaguthu\nމާލެ ވިލިމާލެ ޓާމިނަލް ޑިސްއިންފެކްޓް ކުރަނީ\nސްކޫލްތައް ޑިސްއިންފެކްޓް ކުރުމަށް ބޭނުންވާ 1,400 ޑިސްއިންފެކްޓެންޓް ކެމިކަލް ހޯދަން އެޑިއުކޭޝަން މިނިސްޓްރީން އިއުލާނުކޮށްފިއެވެ.\nއެ މިނިސްޓްރީން މިއަދު ކުރި އިއުލާނެއްގައި ބުނެފައި ވަނީ، އެ މިނިސްޓްރީއަށް 1,400 (އެއްހާސް ހަތަރުސަތޭކަ) ޑިސްއިންފެކްޓެންޓް ކެމިކަލް (ފަސް ލީޓަރު ފުޅީ)ޔުނިސެފްގެ އެހީގެ ދަށުން ގަތުމަށް ބޭނުންވާ ކަމަށެވެ.\nއެ އެއިއުލާނުގައި ބުނެފައިވާގޮތުން، މި ޕްރޮޖެކްޓަށް ބީލަން ހުށަހެޅޭނީ އިކޮނޮމިކް މިނިސްޓްރީގައި ކުދި އަދި މެދު ފަންތީގެ ވިޔަފާރީގެ ގިންތިއަކުން ގިންތިއެއްގައި ރަޖިސްޓްރީ ކުރެވިފައިވާ ދިވެހި ވިޔަފާރިތަކަށެވެ.\nއެ އިއުލާނުގައި ބުނެފައި ވަނީ، ޕްރޮޖެކްޓްގައި ރަޖިސްޓްރީ ކުރުމަށް މިއަދުން ފެށިގެން ބުރާސްފަތި ދުވަހުގެ ނިޔަލަށް "ބިޑް ރަޖިސްޓްރީ ފޯމް" ފުރިހަމަކޮށް ރަޖިސްޓްރީ ކުރުމަށް އެދޭ ކަމަށެވެ. އަދި ބީލަން ހުށަހެޅޭނީ މިމުއްދަތުގައި ރަޖިސްޓްރީ ކުރާ ފަރާތްތަކަށް ކަމަށް އެ އިއުލާނުގައި ވެއެވެ.\nއަދި މީގެ އިތުުރުން، ޕްރޮޖެކްޓްގެ ބިޑް ސެކިއުރިޓީގެ ގޮތުގައި -/5،000 ރުފިޔާ ހުށަހަޅަންވާނެ ކަމަށާއި، ބިޑް ސެކިއުރިޓީގެ މުއްދަތަކީ ބިޑް ހުޅުވާ ތާރީހުން ފެށިގެން 30 ދުވަހު މުއްދަތެއް ކަމަށް އެ އިއުލާނުގައި ވެއެވެ.\nއަދި ބީލަން ހުށަހެޅުމާއި ބީލަން ހުޅުވުން އޮންނާނީ އޮކްޓޯބަރު ހަ ވަނަ ދުވަހުގެ 10:00 ގައި އެ މިނިސްޓްރީގައި ކަމަށް އެ އިއުލާނުގައި ވެއެވެ.\nމާލެ ސަރަހައްދުގެ ސްކޫލުތައް ހުޅުވައިފި


Saanavee Imthihaanun 1 Vana Hoadhi Dharivarunnah Raees Thahuniyaa Vidhaalhu Vejje - Vaguthu\nޘާނަވީ އިމްތިޙާނުން އެއްވަނަ ހޯދި ތިން ދަރިވަރުންނަށް ރައީސް ތަހުނިޔާ ވިދާޅުވެއްޖެ\nމިދިޔަ އަހަރު ޘާނަވީ އިމްތިޙާނުން މާއްދާތަކުން މުޅި ދުނިޔެއިން 1 ވަނަ ހާސިލުކުރި ތިން ދަރިވަރުންނަށް ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ތަހުނިޔާ ވިދާޅުވެއްޖެއެވެ.\nއެ ދަރިވަރުންނަކީ، މެތަމެޓިކްސް އިން 1 ވަނަ ހާސިލުކުރި އިސްކަންދަރު ސްކޫލްގެ ދަރިވަރު ހެންވޭރު ހުބަ މަރްޔަމް ހައިބާ ޢަބްދުﷲ އާއި، މެރިން ސައިންސް އިން 1 ވަނަ ހާސިލުކުރި ތ. ކަނޑޫދޫ ސްކޫލްގެ ދަރިވަރު ކަނޑޫދޫ މިދިލިމާގޭ އަޙްމަދު މިޞްބާޙް ޢަލީ އާއި، ޓްރެވަލް އެންޑް ޓޫރިޒަމުން 1 ވަނަ ހާސިލުކުރި ޖަމާލުއްދީން ސްކޫލްގެ ދަރިވަރު ލ. ފޮނަދޫ ރަތްވިލާގޭ ނަސަމް ނަސީމެވެ.\nމި ތިން ދަރިވަރުންނަށް ރައީސުލްޖުމްހޫރިއްޔާ މިއަދު ވަކިވަކިން ފޮނުއްވި ތަހުނިޔާގެ ސިޓީފުޅުގައި، ދަރިވަރުން މި ހޯދި ކާމިޔާބީއަކީ ދުނިޔޭގެ ނިސްބަތުން، ރާއްޖެއަށްވެސް ލިބުނު ފަޚުރުވެރި ކާމިޔާބީއެއް ކަމަށް ވިދާޅުވިއެވެ.\nއަދި ކުރިއަށް އޮތް ތާނގައިވެސް މި ދަރިވަރުން ތަޢުލީމީ ދާއިރާއިން އިތުރު ކާމިޔާބީއާއި ކުރިއެރުން ހާސިލުކުރައްވައި ރާއްޖެއަށް ރީތިނަން ހޯއްދަވައިދެއްވާނެ ކަމަށް ޔަޤީން ކުރައްވާ ކަމަށް ވިދާޅުވެފައިވެއެވެ.


Body Cam miaharu beynunkuran fesheytho balanee\nފުލުހުން ސީންތަކަށް ދާއިރު ގައިގައި ހަރު ކޮށްގެން ބޭނުން ކުރާ ބޮޑީ ކެމް ނުވަތަ "ބޮޑީ ވޯން ކެމެރާ" ބޭނުން ކުރަން މިއަހަރު ފެށޭތޯ މަސައްކަތް ކުރަމުން އަންނަ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nމީކާއީލްގެ ސުވާލުގައި ވަނީ މުޒާހަރާތަކާއި އެކިއެކި އެއްވުންތައް ރޫޅާލުމުގައި ދިވެހި ފުލުހުން ހަރަކާތްތެރިވާއިރު ބޮޑީ ކެމެރާ ބޭނުން ނުކުރަނީ ކީއްވެގެންތޯ އައްސަވާފަ އެވެ.\nއިމްރާން ވިދާޅުވީ ދިވެހި ފުލުހުންގެ ހިދުމަތުގައި ބޮޑީ ކެމް ބޭނުންކުރަން ފަށަން ޕޮލިސީ ލެވެލްގައި ކުރިންވެސް އޮތީ ނިންމާފައި ކަމަށެވެ. ނަމަވެސް ކޮރޯނާ ވައިރަސްގެ ބަލިމަޑުކަމާ ގުޅިގެން އެކަމަށް ކުރަން ޖެހޭ ހަރަދު މިދިޔަ އަހަރުގެ ބަޖެޓުން ނުކުރެވުނު ކަމަށެވެ.\nކެމެރާ ހޯދަން މިދިޔަ އަހަރު ހަރަދު ނުކުރި ނަމަވެސް އެ ތަކެތި ހޯދަން މިއަހަރު ބަޖެޓުގައި އޮތީ ހިމަނާފަ އެވެ.\n"އަދި 1400 ކެމެރާ ހޯދުމަށްޓަކައި ޕައިލެޓް ޕްރޮގްރާމެއް ހިންގައި ރިލައިބިލިޓީއަށް ބަލައި އެމެރިކާގެ އެކްސް އޯން ކެމެރާ ސިންގަލް ސޯސްކޮށް ހޯދުމަށްޓަކައި ޓެންޑާ ބޯޑަށް ހުށަހެޅުމުން އެގޮތަށް އެކަންކުރަން ނުފެންނަ ކަމަށް ޓެންޑަ ބޯޑުން ވަނީ މެއި 5، 2021 ވަނަ ދުވަހު ނިންމަވައިފަ އެވެ" އިމްރާން ލިޔުމުން ދެއްވި ޖަވާބުގައިވެ އެވެ.\nޕްލޭނާ އެއްގޮތަށް ކެމެރާތައް ހޯދުމުގައި ދަތިތަކެއް ކުރިމަތި ވިޔަސް އެތަކެތި ހޯދައި މިއަހަރުގެ ތެރޭގައި ކެމެރާތައް ބޭނުންކުރަން ފެށުމަކީ ހޯމް މިނިސްޓްރީއާއި ފުލުހުންގެ މުއައްސަސާގެ އަމާޒެއް ކަަން އިމްރާން ފާހަގަކުރައްވާފައި ވެއެވެ.\nއަޖުމަ ބެލުމުގެ ގޮތުން ބޮޑީ ކެމަރާތަކެއް މިދިޔަ އަހަރުގެ ފެބްރުއަރީ މަހު ބޭނުން ކުރި އެވެ. ޕޮލިސް ކޮމިޝަނަރު މުހައްމަދު ހަމީދު އޭރު ވިދާޅުވީ އެ ޓެކްނޮލޮޖީ ޓެސްޓްކޮށް ނަތީޖާއަށް ބެލުމަށްފަހު އެ ކެމެރާ ބޭނުން ކުރުން ފުޅާކުރާނެ ކަމަށެވެ.


މަރުގެ އަދަބު ދިނުމުގެ އިޖްރައާތު ބާތިލްކުރަން ކޯޓަށް\nމަރުގެ އަދަބު ތަންފީޒު ކުރުމާ ބެހޭ ގަވާއިދުގައި މަރުގެ އަދަބު ތަންފީޒު ކުރުމާ ބެހޭ އިޖްރައާތު ބަޔާންކުރާ މާއްދާތައް ބާތިލްކުރަން މޯލްޑިވިއަން ޑިމޮކްރެސީ ނެޓްވޯކުން ހައި ކޯޓަށް މިއަދު ހުށަހަޅައިފި އެވެ.\nJune 29, 2016 34\nދަން ޖައްސައިގެން މަރުގެ އަދަބު ދެވޭ ގޮތް ހަދައިފި\nދަން ޖައްސައިގެން މަރުގެ އަދަބު ތަންފީޒު ކުރެވޭ ގޮތަށް މަރުގެ އަދަބު ތަންފީޒު ކުރުމާ ބެހޭ ގަވާއިދު މިއަދު އިސްލާހުކޮށްފި އެވެ.\nJune 27, 2016 24\nހުމާމް މެރުން ހުއްޓުވަން މަޖިލީހުގެ ކޮމިޓީ އަށް\nރައްޔިތުންގެ މަޖިލީހުގެ ކުރީގެ މެމްބަރު އަފްރާޝީމް އަލީ އަވަހާރަކޮށްލި ހުސެން ހުމާމަށް ހިންގި ޝަރީއަތުގައި ބޮޑެތި މައްސަލަތަކެއް ހުރި ކަމަށް ބުނެ، އޭނާ މެރުން ހުއްޓުވައި ދިނުމަށް އެދި ރައްޔިތުންގެ މަޖިލީހުގެ ކޮމިޓީ އަށް ހުށަހަޅައިފި އެވެ.\nJune 23, 2016 36\nހުމާމް މަރާކަށް އަދި ބޭނުމެއްނޫން: ވާރިސުން\nއުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ އަވަހާރަކޮށްލި ކަމުގެ ކުށް ސާބިތުވެ މަރަން ހުކުމް ކޮށްފައިވާ ހުސެއިން ހުމާމްގެ މައްޗަށް އަދި އެ ހުކުމް ތަންފީޒުކުރަން ބޭނުން ނުވާ ކަމަށް ބުނެ އަފްރާޝީމްގެ ވާރިސުން ސުޕްރީމް ކޯޓަށް ސިޓީއެއް ފޮނުވައިފި އެވެ.\nނަބީލް މަރަން ކުރި ހުކުމުގެ އަޑުއެހުން ނިމިއްޖެ\nމަޖިީދީ މަގުގައި ހިންގި މާރާމާރީއެއްގައި ސ. ހުޅުދޫ ލިލީމާގޭ އަބްދުﷲ ފަރުހަދު މަރާލިކަން ސާބިތުވެގެން މަރަން ހުކުމްކޮށްފައިވާ ގ. ރީފް މުހައްމަދު ނަބީލްގެ އިސްތިއުނާފްގެ އެންމެ ފަހު...\nޑރ. އަފްރާޝީމް އަލީ މަރައިލި މައްސަލައިގައި ހުސައިން ހުމާމް މެރުމަށް ކޮށްފައިވާ ހުކުމުގެ އިސްތިއުނާފްގެ އެންމެ ފަހު މަރުހަލާގެ ޝަރީއަތުގެ އަޑުއެހުންތައް ސުޕްރީމް ކޯޓުން މިއަދު...\nJune 20, 2016 24\nހުމާމަށް އެއްވެސް މަޖުބޫރީ ހާލަތެއް ނެތް: ދައުލަތް\nނަޖީބް މަރާލީ މުއްރަތު ކަމާ މެދު ޝައްކު: ވަކީލް\nގާނޫނީ ވަކީލް އަހުމަދު ނަޖީބު މަރާލި މައްސަލާގައި މަރުގެ ހުކުމް އައިސްފައިވާ އަހުމަދު މުއްރަތަކީ ނަޖީބްގެ ހަގީގީ ގާތިލް ކަމާ މެދު ޝައްކުތަކެއް އެބަހުރި ކަމަށް އޭނާގެ ވަކީލް ސުޕްރީމް ކޯޓުގައި މިއަދު ވިދާޅުވެއްޖެ އެވެ.\nޑރ. އަފްރާޝީމް އަލީ މަރާލި މައްސަލާގައި މަރަން ހުކުމްކޮށްފައިވާ ހުސައިން ހުމާމް އެކަމަށް ކޯޓުގައި އެއްބަސްވީ މަޖުބޫރު ކޮށްގެން ކަމަށާއި އެކަމަކު އެކަން ސާބިތު ކޮށްދެވޭނެ ހެއްކެއް ނެތް ކަމަށް ހުމާމްގެ ވަކީލު ސުޕްރީމް ކޯޓުގައި މިއަދު ވިދާޅުވެއްޖެ އެވެ.\nނަބީލަށް މަރުގެ ހުކުމް އިއްވީ ގޯސް ހެއްކަށް ބިނާކޮށް\nސ. ހުޅުދޫ ލިލީމާގޭ އަބްދުﷲ ފަރުހަދުގެ ގާތިލް މުހައްމަދު ނަބީލު މަރަން ދަށު ކޯޓާއި ހައި ކޯޓުން ހުކުމްކޮށްފައިވަނީ ގާނޫނާ ޚިލާފް ހެކިތަކެއްގެ މައްޗަށް ބިނާކޮށް ކަމަށް އޭނާގެ ވަކީލު އަލީ ޝާހު ސުޕްރީމް ކޯޓުގައި މިއަދު ބުނެފި އެވެ.\nހަމާސް އިން ފަލަސްތީނުގެ ތިން މީހަކަށް މަރުގެ އަދަބު ދީފި\nގުދުސް (މެއި 31) - މަރުގެ ކުށް ސާބިތުވި ފަލަސްތީނުގެ ތިން މީހެއްގެ މައްޗަށް ހަމާސް އިން ގާޒާ ސްޓްރިޕްގައި މަރުގެ އަދަބު މިއަދު ތަންފީޒު ކޮށްފި އެވެ.\nކުޑަ ކުދިން ރޭޕްކުރާ މީހުންނަށް މަރުގެ އަދަބު ދެނީ\nޖަކާޓާ (މެއި 26) - ކުޑަ ކުދިން ރޭޕްކުރާ މީހުންނަށް ދޭ އަދަބު ހަރުކަށިކޮށް މަރުގެ އަދަބު ދޭ ގޮތަށް އިންޑޮނީޝިއާ އިން ނިންމައިފި އެވެ.\nމަރުގެ ހުކުމް އައި ކުއްޖާ މުހީތު މަރާލަން ބައިވެރިވި\nގ. ވޭރު އަބްދުލްމުހީތު (ބޮބީ) މަރާލިކަން ސާބިތުވެ ދަށު ކޯޓުން މަރަން ހުކުމްކޮށްފައިވާ އެއް ކުއްޖަކީ އެ މަރުގެ ޒިންމާ އުފުލަންޖެހޭ ކުއްޖާ ކަމަށާއި އޭނާ އެކަމުގައި ބައިވެރިވިކަމާ މެދު އެއްވެސް ޝައްކެއް ނެތް ކަމަށް ދައުލަތުން ހައި ކޯޓުގައި މިއަދު ބުނެފި އެވެ.\nނަޖީބުގެ ގާތިލް ހަނާ މެރުމަށް ކުރި ހުކުމު ރަނގަޅު: ހައި ކޯޓު\nގާނޫނީ ވަކީލް އަހުމަދު ނަޖީބް މަރައިލި މައްސަލައިގައި ކުށް ސާބިތުވެފައިވާ ފާތިމަތު ހަނާ މެރުމަށް ކްރިމިނަލް ކޯޓުން ކުރި ހުކުމަށް ހައި ކޯޓުން މިއަދު ތާއީދުކޮށްފި އެވެ.


vnews - Gasimge fahaipulhugai memberun thibinama gaumu mihaalathaka nudhaane: MP Evilla\nގާސިމްގެ ފަހަތްޕުޅުގައި މެންބަރުން ތިބިނަމަ ގައުމު މިހާލަތަކަށް ނުދާނެ: އެވިލާ\nރައްޔިތުންގެ މަޖިލީހުގެ ތޮއްޑޫ ދާއިރާގެ މެންބަރު އިބްރާހިމް ހަސަން (އެވިލާ)\nޖުމްހޫރީ ޕާޓީގެ ޓިކެޓްގައި އިންތިހާބުވީ ހުރިހާ މަޖިލީސް މެންބަރުން ގާސިމް އިބްރާހިމްގެ ފަހަތްޕުޅުގައި ތިއްބެވިނަމަ ގައުމި މިއަދު އޮތް ހާލަތަށް ނުދާނެކަމަށް ޖުމްހޫރީ ޕާޓީއަށް ނިސްބަތްވާ ރައްޔިތުންގެ މަޖިލީހުގެ ތޮއްޑޫ ދާއިރާގެ މެންބަރު އިބްރާހިމް ހަސަން (އެވިލާ) ވިދާޅުވެއްޖެއެވެ.\nމެންބަރު އިބްރާހިމް ހަސަން މިހެން ވިދާޅުވީ މިހާރު ޖުމްހޫރީ ޕާޓީގެ ފަރާތުން ކުރިއަށް ގެންދާ ޖަލްސާގައި ވާހަކަފުޅު ދައްކަވަމުނެވެ.\nޖުމްހޫރީ ޕާޓީގެ ފަރާތުން ލޯކަލް ކައުންސިލް އިންތިހާބުގައި ވާދަކުރާ ކެނޑިޑޭޓުން ތައާރަފްކުރުމަށް ބާއްވާ މި ޖަލްސާގައި ވާހަކަފުޅު ދައްކަަވަމުން މެންބަރު އިބްރާހިމް ހަސަން ވިދާޅުވީ ގައުމު މިއަދު އޮތް ހާލަތުގެ ޒިންމާ ކޮންމެވެސް ބަޔަކު އުފުލަންޖެހޭނެކަމަށެވެ.\nއިބްރާހިމް ހަސަން ވިދާޅުވީ ޖުމްހޫރީ ޕާޓީގެ ޓިކެޓްގައި 2014 ވަނަ އަހަރު އޮތް ރައްޔިތުންގެ މަޖިލީހުގެ އިންތިހާބުގައި ވާދަކޮށް އިންތިހާބުވީ ހުރިހާ މެންބަރުން ގާސިމް އިބްރާހިމްގެ ފަހަތްޕުޅުގައި ތިއްބެވިނަމަ ގައުމު މިހާލަތަށް ނުދިޔައީސްކަމަށެވެ.\nއިބްރާހިމް ހަސަން ވިދާޅުވީ ޖުމްހޫރީ ޕާޓީގެ މެންބަރުން ބުރަ މަސައްކަތުން އިންތިހާބުކުރި މެންބަރުން މިއަދު ޕާޓީ ބަދަލްކޮށްފައިވާތީ އެކަމާއި ހިތާމަކުރައްވާކަމަށާ ގައުމު މިއަދަށް މިއަދު ޖެހިފައިވާ ހާލަތުގެ ޒިންމާ އެ މެންބަރުން ނަންގަވަން ޖެހޭނެކަމަށެވެ.\nމެންބަރު އިބްރާހިމް ހަސަން ވަނީ ކުރިއަށް އޮތް ލޯކަލް ކައުންސިލް އިންތިހާބުގައި ވާދަކުރާ ކެނޑިޑޭޓުންވެސް އިހްލާސްތެރިކަމާއިއެކު ތިއްބެވުމަށް އިލްތިމާސްކުރައްވާފައެވެ. އަދި އިންތިހާބުވެއްޖެނަމަ ގައުމާއި ރައްޔިތުންގެ ހައްގުގައި އިހްލާސްތެރިކަމާއެކު މަސައްކަތް ކުރުމަށް މެންބަރު އިބްރާހިމް ހަސަން ވަނީ އެދިވަޑައިގެންފައެވެ.\nއިބްރާހިމް ހަސަން ވިދާޅުވީ ގައުމުގެ ހާލަތު ގޯސްވެ، އަނިޔާވެރިކަން އިތުރުވެގެންދާއިރު، މިއަދު ރައްޔިތުންނަށް ބަސްބުނުމުގެ ހައްގުވެސް ގެއްލިގެންގޮސްފައިވާކަމަށެވެ.\nއެހެންކަމުން މި ހާލަތުން ގައުމު ސަލާމަތްކުރުމަށް ހުރިހާ ރައްޔިތުން ޖުމްހޫރީ ޕާޓީއާއި ގުޅިގެން މަސައްކަތް ކުރުމަށް މެންބަރު އިބްރާހިމް ހަސަން ވަނީ ގޮވާލައްވާފައެވެ.


SunOnline: Payer medhuverikoh Medianet bill dhekkey goi hadhaifi\nޕޭޔާ މެދުވެރިކޮށް މީޑިއާނެޓު ބިލް ދެއްކޭ ގޮތް ހަދައިފި\nފަސޭހައިން ބިލްތައް ދައްކާލެވޭ ޕޭޔާ އެޕްލިކޭޝަނުން މިހާރު މީޑިއާނެޓްގެ ބިލް ދެއްކޭނެ ކަމަށް ޕޭޔާ އިން ބުނެފި އެވެ.\nޕޭޔާ އިން ބުނީ މިވަގުތު މިޑިއާ ނެޓު ބިލު ދެއްކޭނީ ހަމައެކަނި އައިއޯއެސް އެޕްލިކޭޝަނުން ކަމަށާއި ކަސްޓަމަރުންގެ ފީޑްބެކަށް ބަލައި ވަރަށް އަވަހަށް އެންޑްރޮއިޑް އެޕްލިކޭޝަނަށް ވެސް މި ފީޗާ ތައާރަފު ކުރާނެ ކަމަށެވެ.\n"އަޅުގަނޑުމެން ބޭނުން ވަނީ ކަސްޓަމަރުންގެ ފާޑުކިޔުމަށް ބެލުމަށް ފަހު، ކަސްޓަމަރުންނަށް އެއްމެ ފަސޭހައިން މި ހިދުމަތް ބޭނުން ކުރެވޭނެ ގޮތަކަށް ޕޭޔާ ފަރުމާކުރެވެގެން ދިޔުން." ޕޭޔާ އިން ބުންޏެވެ.\nޕޭޔާ އިން ބުނީ ފައިސާދެއްކުމުގެ އިތުރުން މީޑިއާނެޓް ކަސްޓަމަރުންނަށް ސެލްފް- ސާވިސްގެ ހިދުމަތް ވެސް ޕޭޔަ މެދުވެރިކޮށް ލިބިގެންދާނެ ކަމަށެވެ. އެ ގޮތުން ޕޭޔާ މެދުވެރިކޮށް ޕެކޭޖް އަޕްގްރޭޑްކޮށް، އެޑްއޮންތައް ގަނެވޭނެ ކަމަށާއި މީޑިއާނެޓް އެކައުންޓް ބެލެންސް ބަލާލައި އެ ބެލެންސް ބޭނުކްކޮށްގެން ވެސް ފައިސާދެއްކޭނެ ކަމަށެވެ.\nޕޭޔާ އަކީ މީގެ ނުވަ މަސް ކުރިން، ނަގުދު ފައިސާއަށް ބަރޯސާވާ މިންވަރު ކުޑަކޮށް، އެއްތަނަކުން ހުރިހާ ބިލަކަށް ފައިސާދެއްކޭނެ ވަސީލަތެއް ގާއިމުކުރުމުގެ މަގްސަދުގައި ޒުވާން ޓީމަކުން އުފެއްދި އެޕްލިކޭޝަނެކެވެ. ޕޭޔާ މެދުވަރިކޮށް ރާސްޓަސް، ރީލޯޑް، ދިރާގު އަދި އުރީދޫގެ ބިލްތަކަށް ފައިސާ ދެއްކުމުގެ އިތުރަށް ލަވަފޮށި، އައިޓިޓުންސް، ގޫގަލް، ސްޕްޓޮއިފައި، ޕްލޭސްޓޭޝަން ގިފްޓްކާޑް ވެސް ގަންނަންލިބެ އެވެ.


Hijaab - vNews.mv\nޒަމްޢަތު އަޙްމަދު ވަޙީދު 03 May 2020, 15:15\nމަގުމަތިން ދިޔަ ކުޑަކުޑަ ފިރިހެން ކުއްޖާ އަހަންނާއި ދިމާލަށް އެނބުރި އެނބުރިފައި ބަލަމުން ދިޔައިރު، އެ ކުއްޖާގެ އަތުގައި ހިފަހައްޓައިގެން ހުރި އަންހެން މީހާ ދިޔައީ ފޯނުން ވާހަކަ ދައްކަމުންނެވެ. ފަސް އެނބުރި ބަލަމުން ދާ ވަރަކަށް ކުރިއަށް ފިޔަވަޅު އަޅަން އެކުއްޖާއަށް އުނދަގޫވަމުން ދިޔައެވެ. އެއިން ކޮންމެ ހިނދުކޮޅެއްގައި އެ އަންހެން މީހާ އެ ކުއްޖާގެ އަތަށް ދަމައިގަނެއެވެ. އަދި އަހަންނާ ދިމާލަށް ބަލާލުމަށްފަހު ލޯ އަޅާލައެވެ.\nއަހަރެން ދިޔައީ އެ މީހުންގެ ފަހަތުން މަޑުމަޑުން ހިނގާލާފައެވެ. އޮފީސް ނިންމާލާފައި ގެއަށެވެ. ޖެހިގެން ހުރި ގޯޅިއަށް އަޅާލި އިރު ދޮރާއްޓެއް ކައިރީ ޒުވާން އަންހެން ކުއްޖަކު، ކުޑަކުއްޖަކު އުރާލައިގެން ހުއްޓެވެ. އޭނާ ހުރީ ކުރު ކުރު ސޯޓެއް ލައިގެންނެވެ. އެ ކުއްޖާ އުރާލައިގެން ހުރި އިރު ބަނޑާއި ދިމާލުން ބޮޑު ބައެއް ހާމައަށް ފެންނަން ހުއްޓެވެ. އެ ތުއްތު ކުއްޖާ ރޮނީއެވެ. ބަލާބެލުމަށް އެއް އަހަރު ފުރިދާނެއެވެ. އެ ދޮރާއްޓާއި ފަސްވަރަކަށް ފޫޓަށް ކައިރިއަށް ދެވުނު ތަނާ އެ އަންހެން ކުއްޖާ، އުރާލައިގެން ހުރި ތުއްތު ކުއްޖާ އަހަރެން ހުރި ދިމާލަށް އަނބުރާލިއެވެ. އޭރުވެސް އެކުއްޖާގެ ރުއިމެއް ނުހުއްޓެއެވެ.\n”އުހު…ބަލާ…އެ އޮށްދަނީ ހަންޑިއެއް..”\nއެ ދޮރާށި ފަސްދީ ނުވެސް ދެވެނީސް އެ އަންހެންކުއްޖާ ބުނެލިއަޑު އިވުނެވެ.\n”ރޮންޏާ އެ.. އައިސް ކާލަ ފާނެ…”\nއަހަރެން އެނބުރި ބަލާލީމެވެ. އެ އަންހެން ކުއްޖާ މިހާރު ހުރީ އަހަރެންނާއި ދިމާލަށް އެނބުރިގެންނެވެ. އެ ތުއްތު ކުއްޖާވެސް ރޮމުން އަހަރެން ހުރި ދިމާލަށް މޫނު އަނބުރައިގެން އިނެވެ. އެ ތުއްތު ކުއްޖާއަށް އެނގޭނީ ކޯއްޗެއް ހެއްޔެވެ.\nމިއީވެސް އަހަރެންގެ ހަޔާތުން ފާއިތުވި ހިނދުކޮޅެކެވެ. ކޮންމެ މީހަކު އަހަރެންނާއި ދިމާލަށް ބަލަނީ ”ހަންޑި” އެއްގެ ނަޒަރުންނެވެ. ކީއްވެ ހެއްޔެވެ. އަހަރެންނަކީވެސް އެހެން އިންސާނުން ފަދައިން މާތް ﷲ ހައްދަވާފައިވާ އަޅެކެވެ. ރީތި މީހުންގެ ތެރޭ އަހަރެންވެސް ހިމެނެއެވެ.\nއޭރު އަހަރެން ”ހަންޑި” އަކަށް ނުވީކީއްވެ ހެއްޔެވެ. ގައިމުވެސް އަހަރެންގެ އިސްތަށިގަނޑު ހުންނަނީ ހާވާލާފައެވެ. ތުންފަތުގައި ކުލަ ޖައްސާ، ބޮލުގަވެސް ކުލަޖައްސާފައެވެ. އަޅަނީވެސް ”ނުބައި ޖިންނި”އަޅާ ކަހަލަ ހެދުމެވެ. އެ ދުވަހު އަހަންނާއި ދިމާލަށް އެކަކުވެސް ”ހަންޑިއެކޭ” ނުބުނެއެވެ.\nއޮފީހުން ގެއަށް، އަދި ގެއިން އޮފީހަށް ދާ ކޮންމެ ހިނދުކޮޅަކީ އަހަރެންގެ ދެލޯ ކަރުނުން ތެންމާލާ ހިނދުކޮޅެކެވެ. އެ ބެލުންތަކާއި، ކިޔާ އެއްޗެހިންނެވެ.\n”ބްލެކް ވިޑޯ ކައިރީ އަހާލަ ބަލަ…އޭނައަށް އެނގޭނެ ތި ފައިލްތައް…”\nއަހަރެންނަށްވެސް އިސްލާމީ ރީތި ނަމެއް ކިޔާފައިވެއެވެ. އެކިޔާ ނަމުން އަހަންނާ މުޚާތަބްކުރަން އަހަރެން ނޭދެއެވެ. ނަމަވެސް އެ ކަމަށްވެސް ބީރު ކަންފަތެއް ދީގެން އިނީމެވެ.\nއެއީ އަހަރެންނާއި ތަންކޮޅެއް ދުރުގައި އިން، އަންހެން ކުދިންގެ ތެރެއިން އެކެއްގެ އަޑެވެ.\nމި އޮފީހަށް އަހަރެން ވަތް އިރު އަހަންނަކީ އެންމެންނަށްވެސް ވަރަށް މަޤްބޫލު މީހެކެވެ. އެންމެންގެ ދުލުގެ ކުރީގައި އަހަރެންގެ ނަން އޮންނަނީ އަހަރެން އަޅާ ހެދުމާއި، އަރާފަ ހުންނަ ފައިވާނާއި، ހެދުމާއި ގުޅޭގޮތުން އިސްތަށިގަނޑަށް ގެނެސްފަ ހުންނަ ބަދަލުތަކުންނެވެ. ހަމަ އެއާއިއެކު އަތުގަ އަޅާފައިވާ ތަކެއްޗާއި، ފައިގެ އިނގިލިތަކުގައި އަޅާފައި ހުންނަ އަނގޮޓިތަކުންނެވެ. ކަންފަތުގައި ލައްވާ ތަފާތު ކުލަ ކުލައިގެ އެއްޗެހިންނެވެ. ފުންނާބު އުސްފައިވާން ތަކުގައި އަހަރެން ހިނގާފައިދަނީ އާންމުކޮށް އަހަރެން ހިނގާ އުޅުނު ގޮތާ ކިތަންމެ ހާވެސް ތަފާތުކޮށްނެވެ. އެއީ އަހަންނަށް ވަރަށް ރީތިގޮތެކެވެ. ރާއްޖެއިން ބޭރުގެ މޮޑެލުން ކޮޕީ ކުރީ އެމީހުންގެ ހިނގުން އަހަންނަށް ރީތިވީމައެވެ. އެމީހުންހާ އަހަރެން ދޮން ނުވިޔަސް، ރާއްޖެ މީހަކާއި ބަލާފައި ދޮންވެ، އަދި އިސްކޮޅުންވެސް ދިގުވީމައެވެ.\nރާއްޖޭގެ އާދައިގެ އަންހެނަކަށްވުރެ އަހަރެންގެ އިސްކޮޅު ދިގުވުން މިއީވެސް އޮފީހުގައި ތިބި ގިނަ މީހުންނަށް އަހަރެން ރީތިވި ސަބަބެކެވެ.\nސްކޫލުގައިވެސް އަހަރެން ކޮށްއުޅުނު ކަމަކީ ރީތިވުންކަމަށްވުމާއި އެކު، ކިޔެވުމަށް އެހާބޮޑު ޝައުޤުވެރިކަމެއް ނުދެމެވެ. ވަޒީފާ ނުލިބިދާނެކަމާއި މެދު އަހަރެން ބިރެއް ނުގަނެއެވެ.\nމި އޮފީހަށް އަހަރެން އެޕްލައި ކުރި އިރު، އަތުގައި ގްރޭޑް ދިހައެއް ނިންމި ސެޓްފިކެޓް ފިޔަވާ މާގިނަ ސެޓްފިކެޓްތަކެއް ނެތެވެ. ނަމަވެސް އަހަރެންގެ މޫނަށް ބެލުމަށްފަހު އަހަރެންނަށް ވަޒީފާ ލިބުނެވެ.\nއަދިވެސް އަހަރެން ހަނދާން އެބަހުއްޓެވެ. އަހަންނާއި އެކީ އިންޓަރވިއުއަށް އައި، ޒަމާނާ ނުގުޅޭ ގޮތަށް ހެދުން އަޅައިގެން، ބުރުގާ އަޅައިގެން ހުރި ކުއްޖާ ކިތަންމެ މޮޅަސް އޭނާ ފޮނުވާލީ ވަޒީފާ ނުލިބޭނެ ވާހަކަ ބުނެފައެވެ.\nއޭނާވެސް ރީއްޗެވެ. އެކަމަކު މޭކަޕެއް ނުކުރެއެވެ. ހަމަ އެކަނި ކަޅު ހެދުމެއް ލައިގެން ހުރިކަމެވެ.\nއޮފީސްގަޑި ނިމުމުން ގެއަށް ދާން ނުކުތީމެވެ. ބައެއް މީހުން އޮފީހުން ބޭރުގައި އުޅެފައި ވަންނަނީއެވެ. އެމީހުންނާއި ދިމާލަށް އަހަރެން ބެލީމެވެ. އެއިން ކޮންމެ މީހެއްގެ މޫނުމަތިން މަލާމާތުގެ އަސަރު އަހަންނަށް ފެނުނެވެ. އަދި އެމީހުންގެ ތެރޭގައި ތިބި ފިރިހެން ކުދިން ޚާއްސަކޮށް އަހަރެންގެ ބޮލުން ފެށިގެން ފަޔަށް ބެލިކަން އަހަންނަށް ފާހަގަކުރެވުނެވެ.އަދި އެވަރުން ނިމުނީއެއް ނޫނެވެ. ނުކުންނަން އޮތް ހަނި ގޯޅީގެ އެއްފަރާތަކަށް އެމީހުން ޖެހުނީ ”ކުނި އެއްޗެއްގައި” ނުޖެހެން އުޅޭބައެއް ހެންނެވެ. ހިތުގައި ޖެހިފައި ހުރެ ނުކުތީ މާތް ﷲ އަށް ވަކީލުކުރަމުންނެވެ.\nމީގެ ކުރިން އަހަންނާއެކީ ނުނީ އެމީހުންނަށް ބޭރަށްވެސް ނުކުމެވޭކަމަކަށް ނުވެއެވެ.\nކޮންމެ ދުވަހަކީވެސް ލަދުގަންނަން ޖެހޭ އެހާ ހިތްދަތި ދުވަހަކަށް ވީ އަހަރެންގެ ކޮން، ކުށެއް އޮވެގެން ކަމެއް އަހަންނަކަށް ނޭންގެއެވެ.\nހިތްދަތިކަމާއި މަޑުމޮޅިކަމާއިއެކު އަހަރެން ހިނގަމުން ގެއާއި ދިމާލަށް ދިޔައީމެވެ. އާންމުކޮށް އަހަރެން ހިނގާ މަގު ބަންދުކޮށްފައި ހުރުމާއި އެކު ޖެހިގެން އޮތް ގޯޅިން އަޅާލީމެވެ.\nޒުވާން އުމުރު ފުރައިގެ ފިރިހެން ކުދިންތަކެއް ކަންމަތީގައި ތިއްބެވެ. ފުރަތަމަ އެމަގުން ދާންވެސް އަހަރެން ޖެހިލުންވިއެވެ. ނަމަވެސް އަހަރެން އެ ގޯޅި އެޅިތަން އެމީހުންނަށް ފެނުނުކަން ޔަޤީންވާތީ އަނބުރާ ދާން ބޭނުން ނުވީއެވެ.\nއަހަރެން ހިނގަމުން ދިޔައީ އެމީހުން ތިބި ފަރާތްނޫން އަނެއް ފަރާތުންނެވެ.\nއެކަކު ބާރަށް ހީގެންފައި ބުނެލިއެވެ. އޭގެ ތެރޭގައި އަހަރެން ކުރިން ދަންނަ ބައެއް ކުދިންވެސް ތިއްބެވެ.\n”އޭ..އެދެން ބެހޭ ކަހަލަ ގޮލައެއްވެސް ނޫނެއްނު…މުޅި މީހާ އެހެރީ ފޮތިފޭއްޔެއް އޮޅައިގެން…ބަލާލަ..އެ އަންނަ ސަޅި ބިޓެއް…” އެތަނުން އެއްކުޖަކު ބުނެލިއެވެ.\nއަހަރެން ހިތްހަމަ ޖެހުނެވެ. ސަބަބަކީ އެކަކު ނަމަވެސް އަހަންނާއި ދިމާކުރަން ބޭނުން ނުވީމައެވެ. ގޯޅިން އަޅާލަމުން އަހަރެން ފަސް އެނބުރި ބަލާލީމެވެ. އޭރު ތަންކޮޅެއް ފަހަތުން ޖީންސްއަކާއި ހުދު ޓޮޕެއް ލައިގެން ހުރި އަންހެން ކުއްޖަކު އާދެއެވެ.\nމާޒީ ހަނދާނަށް އައެވެ.\nގަޔަށް ބާރު ހުދުކުލައިގެ ކުރު ޓޮޕްކޮޅަކާއި އެކު ޖިންސްއެއް ލައިގެން އަހަރެން ބޭރަށް ނުކުތީ ގެކައިރީ ފިހާރައަށް ދިޔުމަށެވެ. ގެއިން ނުކުތް އިރުވެސް ގޯޅިގަނޑުގައި އެ ހިސާބުގަނޑު ޒުވާނުން އެއްވެފައި ވެއެވެ. އެމީހުންގެ ކަމަކީ އެތަނުން ދާހާ ބަޔަކާއި ބެހި ސަކަރާތްޖެހުމެވެ. އެތަނުގައި އަހަރެންގެ ހިތް އެދޭ ކަހަލަ ކުއްޖެއް ހުރުމާއި އެކު ގިނަ ގިނަ އިން ފިހާރައަށް ދިޔުމަށް އަހަރެން ގެއިން ނުކުންނަމެވެ. އެމީހުންނަށް ފަރި ދެއްކުމަށް އިސްތަށިގަނޑު ނިއުލާޅައިގެން ކިތަންމެ ހޫނު ގަދައަސް އަހަރެން ދަމެވެ. އެމީހުން ދިމާކުރާ ވަރަކަށް އަހަރެންގެ ހިނގުން އަބުއި ކުރަމުންނެވެ.\nއެ ދުވަހު އެމީހުންގެ ހިތް ހަމަ ޖައްސަދިނީ ހެދުން ލައިގެން ” ހެދުން ނުލާ” ހުރި މީހެއް ފަދައިންނެވެ.\nއަހަރެންނަށް ހެޔޮވިސްނުން ދެއްވީތީ މާތް ﷲ އަށް ޙަމްދުކުރަމެވެ. އިސްލާމީ ރިވެތި ހިޖާބަކުން ހިޖާބުއެޅީމެވެ. އެމީހުން އަހަންނާއި ދިމާކުރިއެވެ. ނަމަވެސް ފަހުން އެއްވެސް މީހަކު އެއްވެސް އެއްޗެކޭ ނުބުނެއެވެ. ސަބަބަކީ އަހަރެންގެ ހިޖާބް އަހަރެން ރައްކާކޮށްދިނީތީއެވެ. އެމީހުންގެ ނަޒަރުންނެވެ. ނުދަންނަ ފިރިހެނުންގެ ބެލުންތަކުންނެވެ. ނުރައްކާތެރި ދޫތަކުންނެވެ. އެހެން މީހުން މަގުފުރެދުމުން، އަހަރެންނާއި އެމީހުން ސަލާމަތްކޮށްދިނީ، އަހަރެން އެންމެ އިޚްތިރާމްކުރާ އަހަރެންގެ ހިޖާބެވެ.\nމި ދުނިޔެއިން އަހަރެންނާއި އަހަރެންގެ ހިޖާބަށް ބަދު ބަސްބުނެ، ނަފްރަތުކުރާބަޔަކު ތިއްބަސް އާޚިރަތުގައި އަހަރެން ޖަވާބުދޭންޖެހޭކަން އަހަރެންނަށް ވިސްނުނުކަމީ އަހަރެންގެ ނަސީބެވެ.\nއޭގެ 25 އަހަރު ފަހުން މިއަދު މުޅި ދުނިޔެއިން ފެންނަމުން މިދަނީ މޫނު ބުރުގާ އަޅައިގެން ތިބި މީހުންނެވެ. ވަކި ސަރަހައްދަކުން ނޫނެވެ. ދުނިޔޭގެ ހުރިހާ ހިސާބެއްގެވެސް ހާލަކީ މިއީއެވެ. މޫނު އަޅަން މަޖްބޫރު ކުރުވި އެއްވެސް މީހެއް ނެތެވެ. ނަމަވެސް ތަޤުދީރުގެ ނިޔާ މިއަދު ދެކިބަލާށެވެ. 2020 ވަނަ އަހަރު މުޅި ދުނިޔެއަށް ފެތުރިގެން ދިޔަ ބިރުވެރި، ނުރައްކާތެރި ކޮރޯނާވައިސްގެ ސަބަބުން އެތައް ބަޔަކު އަމިއްލަ ގެތަކުގައި އެތައް އަހަރުތަކެއް ހޭދަކުރަން ޖެހުނެވެ. އެއްވެސް ފަރުވާއެއް ނެތް މި ބައްޔަށް ވެކްސިނެއްހާ މިންވަރުވެސް ލިބޭނެ ގޮތެއް ނެތި ހޭދަވީ ކިތައް އަހަރުކަމެއްވެސް ނޭންގެއެވެ.\nގޭގައިތިބެގެން އާމްދަނީ ލިބޭނެ ގޮތެއްނެތެވެ. މުޅި ގައުމު ހިންގަމުންދަނީ މިލިޓަރީގައި މަސައްކަތްކުރާ މީހުންނާއި ސިއްހީ ފަރާތްތަކުންނެވެ. ހޮސްޕިޓަލްތައް ފުރި، ބައެއް މީހުން ހޮސްޕިޓަލްތަކުން ބޭރުގައި ޓެންޓް ޖަހާފައި ބައިތިއްބައިގެން ފަރުވާ ދިނެވެ. ގަބުރުސްތާނުތައް ފުރި، މަތިމައްޗަށް ފަސް އަޅައިގެން މީހުން ވަޅުލަން ޖެހުނެވެ. ގުދަންތަކާއި ފިހާރަތަކުގައި ރައްޔިތުންނަށް ބޭނުންވާ ވާވަރަށް ކާނާއާއި ބޯފެން ހުރިކަމުގައިވިޔަސް، ކާނެ، ބޯނެ ފަދައެއްނެތި ބަނޑުހައި ހޫނުކަމުގައިވެސް އެތައް ބަޔަކު މަރުވެ ދިޔައެވެ.\nގައުމީ ޚިދުމަތުގައި ތިބި އެތައްބައެއްގެ ފުރާނަވެސް ނެތި ދިޔައެވެ. އަގުބޮޑުކޮށް ގަނެފައިވާ މުދަލާއި ، ފައިސާއާއި، ރަނާ، ރިއްސަކީ އެއްވެސް އަގެއް ނެތް އެއްޗަކަށްވެ ނިމުނުކަން އެނގިގެން ދިޔައީ މަގުމަތީގައި ޕާކުކޮށްފައިވާ ކާރުތައް ދޭހާއަތްވެއްގައި، ވެހޭހާ ވާރެއެއްގައި އެއްވެސް ބެލުމެއްނެތި ފަނާވަމުންދިޔަ މަންޒަރުންނެވެ. ގޭގޭގައި ތިޖޫރިތަކުގައި ރައްކާކޮށްފައިވާ އެކި ބާވަތްތަކުގެ މަޢުދަންތައް ކުދިން ކުޅެން ގެންގުޅޭތަން ފެނުނެވެ. އެތައް ބުރަ މަސައްކަތްތަކެއްކޮށްގެން ހޯދާ ރައްކާކޮށްފައިވާ ފައިސާވެސް އެއްވެސް ބެލުމެއް ނެތި ހާމައަށް ގޭގެ އަލަމާރިތަކާއި، މޭޒުތައް މަތީ އެއްވެސް ތަރުތީބެއް ނެތި ހުރިތަން ފެނުނެވެ.\nމަގުމައްޗަށް ވެރިވެފައިވާ ނާމާންކަމާއި ބިރުވެރިކަން، ގެތަކާއި ބަނދަރުތަކުންވެސް ފެނުނެވެ. އަބަދާ އަބަދު މީހުން ތޮއްޖެހިފައިވާ އެ މަގުތަކާއި ހޮޓާތަކާއި ބަނދަރުތަކުގައި އިންސާނެއްގެ ވަސްވެސް ނެތީއެވެ. ބޮޑުތަޅު އެޅުވި ގޮތަށް ހޮޓާތަކާއި ރެސްޓޯރެންޓްތަކާއި ސްކޫލުތައް އެހެރީ ހިރަފުހާއެކީ ކަޅިވެފައެވެ. މަގުތައްވަނީ ގަސްގަހުން ފައިބާ ފަތާއި، މަލާ، ގޮފިގަނޑުތަކުން ފުރިފައެވެ. މަގުތަކުގައި އަޅާފައިވާ ތާރުގެ އެއްވެސް އަސަރެއް ނެތެވެ.\nބަނދަރުތަކުގައި އަޅާފައިވާ އޮޑިދޯނިފަހަރާއި ބޯޓު ފަހަރުތަކުން އިވެނީ ރާޅު ޖަހާލުމުން އިވިލާ މަޑުމަޑު ބިރުވެރި އަޑެކެވެ. ބާ ދަނގަޑާއި ބާ ވަކަރުގެ އަޑެވެ. މީގެ ކުރިން މިއީ އިންސާނުންނަށް އިވުނު އަޑުތަކެއް ނޫނެވެ. އޭރު ހޭލަމޭލައަށް އުޅޭތީ މި އަޑުތަކާމެދު މާބޮޑު ޝައުގެއް އެއްވެސް މީހެއްގެ ނެތީއެވެ.\nމުޅި ޖީލު ނެތިދަނީއެވެ. ގޭތެރެއިން އިވެނީ ހަމައެކަނި ޓީވީ އަކުން ނޫނީ ރޭޑިއޯއަކުން އިވޭ އަޑެކެވެ. ނޫނީ ދައްކާ މަންޒަރެކެވެ. ގެތަކުގައި ބަޔަކު ދިރިތިއްބަސް އެކަކު އަނެކަކާ ދައްކާނެ މާބޮޑު ވާހަކައެއް ނެތެވެ. ކޮންމެ މީހަކީވެސް ނަފްސާނީ ބަލިމަޑުކަމެއްގައި އުޅެމުންދާމީހެކެވެ. ކުޑައަކަސް، ބޮޑަކަސް މިކަން އޮތީ މިހެންނެވެ.\nމިގޮތުގައި އަބަދު އުޅުމަކީ ފަސޭހަކަމަކަށް ނުވުމާއި އެކު، ބަލިން ކިރިޔާވެސް ރައްކާތެރިވެވެން އޮތް ގޮތްތައް އިޚްތިޔާރުކޮށް މީހުން ވަޒީފާތަކަށާއި ދިރިއުޅުމުގެ އާދަތަކަށް މަޑުމަޑުން ހޭނެމުން ދިޔައެވެ. ދުނިޔޭގެ މުޅި ސިސްޓަމް ބަދަލުވިފަދައެވެ. ޔަހޫދީންނާއި ނަޞާރާއިން އެންމެ ރުޅިއަންނަ ދީން ކަމުގައިވާ އިސްލާމްދީނުގެ މަތިވެރި އުސޫލުތަކަށް ތަބަޢަވާން މަޖުބޫރުވިއެވެ. ބަލިން ސަލާމަތްވުމަށްޓަކާ އެންމެ ފުރަތަމަވެސް ކުރަންޖެހޭ ކަމަކީ އަތް ދޮވުމެވެ. މުސްލިމުން ނަމާދުކުރުމަށްޓަކާ ކޮންމެ ދުވަހަކު5ފަހަރު ވުޟޫއު ކުރެއެވެ. ދެވަނަ އަށް ކުރަން ޖެހުނު ކަމަކީ އަނގަޔާއި ނޭފަތް ނިވާކޮށްގެން ތިބުމެވެ. މޫނު ބުރުގާއިން މިކަން ފުރިހަމަވެއެވެ. ދެން ޖެހުނީ ގައިގެ ވަނާތައް ނޭނގޭހާ ގަޔަށްދޫ ހެދުމެއް ލައިގެން ތިބުމެވެ. ބުރުގާ އަޅާ މީހުންގެ ހެދުން ހުންނަނީ އެފަދައިންނެވެ. މިއިން ކޮންމެ ކަމަކުން އިސްލާމްދީނުގެ މަތިވެރިކަން ފާޅުވެ، އެތައް ބަޔަކު އިސްލާމްދީނަށް ވަނެވެ. އޭގެ ތެރޭގައި މުސްލިމުންނަށް އެތަކެއް ދުއްތުރާއެއްކޮށް، އެތައް ބަޔަކު ޝަހީދުކޮށްފައިވާ ޔަހޫދީ ގައުމުތައްވެސް ހިމެނުނެވެ. ކޮންފަދަ އަޖައިބެއްތޯއެވެ. ވިސްނާ ބަޔަކަށް މިއީ އިބްރަތަކަށްނުވެ ނުދާނެކަން ކަށަވަރެވެ.\nއެތައް ލައްކަބަޔަކު އެ ބަލީގައި މަރުވަމުން ދިޔައިރުވެސް، މިދުވަސް ދައްކަވަން ހުރީތީ އަހަރެން އަދި މިހުރީ ދިރި ދުނިޔޭގައެވެ. އަހަރެންގެ މި ހިޖާބަކީ މިވާހަކަ އަޑު އިވުނުމީހަކަށް ހުރި އިބުރަތެއްކަމުގައި އަހަރެންދެކެމެވެ.\nމީގެ 25 ވަރަކަށް އަހަރުގެ ކުރިއާއި މިއަދާ އަޅާ ކިޔާނަމަ، މިއަދު މޫނު އަޅާފައިވާ މީހަކާ ދިމާލަށް ނުގޮތަކަށްބަލާނެ އެކަކުވެސް ނެތެވެ. މިފަދަ ހެދުމެއް ލެވުނުކަމަށްޓަކާ ކޮންމެ މީހެއްގެ ހިތްވެސް ވަނީ ޝުކުރުން ފުރިފައެވެ.\nޥ ވެސް ފުރިހަމަ ލިއުމެއް\nއަޅެފަހެ މިއީ ވާހަކަތަ؟


Fuluhaku duty gai kudakudhinnaa eku kulhen | Mihaaru\nއެމެރިކާ ފުލުހަކު ޑިއުޓީގައި އުޅުނު ގޮތަކުން އެތައް ބައެއްގެ ލޯބި\n25 ފެބުރުއަރީ 2019 - 07:135comments\nފުލުހުންނަކީ ވަރަށް ގިނައިން ފާޑުކިޔުންތައް އަމާޒުވާ ބައެކެވެ. އެކަމަކު ބައެއް ހާލަތްތަކުގައި ފުލުހުންގެ ފަރާތުން ފެންނަ ބައެއް ކަންކަމުން އެތައް ބައެއްގެ ލޯތްބާއި ތައުރީފު ވެސް އޮހެ އެވެ.\nއެމެރިކާގެ ވާޖީނިއާގެ ފުލުހެއް ކަމަށްވާ ސީބީ ފްލެމިންގަށް މިހާރު އެތައް ބައެއްގެ ލޯތްބާއި ތައުރީފު އަންނަނީ އޮހެމުންނެވެ.\nއީޝާ ރޯޕާ ބޯޒްވެލް ކިޔާ މީހަކު ފޭސްބުކްގައި މި މަހުގެ 15 ވަނަ ދުވަހު ޕޯސްޓް ކުރި ވީޑިއޯއެއްގައި ފެންނަނީ ފުލުސް އޮފިސަރު ފްލެމިންގް ކުޑަކުދިންތަކަކާ އެކު ކުޅޭ މަންޒެރެވެ. ޑިއުޓީގައި އުޅެނިކޮށް ލިބުނު ކޯލެއްގައި އޭނާ ދިޔައީ ނުރައްކާތެރި ހާދިސާއަކުން އާއިލާއެއް ސަލަމާތް ކުރާށެވެ. އެކަމަކު މި މަހުގެ 14 ވަނަ ދުވަހު، ގޭސް ލީކްވެގެން މައްސަލަ ރިޕޯޓް ކުރި އެޕާޓްމަންޓަށް ދިޔަ އިރު ނުރައްކާތެރި ހާލަތެއް ނެތެވެ.\nއެހެންވެ ދެން ފްލެމިންގެ ބޭނުންވީ އެނބުރި ދިއުމުގެ ކުރިން ގޭގައި ތިބި ކުދިންނާ އެކު ކުޅެލާށެވެ. އެކަން ކުރަން އޭނާ ބޭނުންވީ ވީޑިއޯ އާއި ފޮޓޯ ޕޯސްޓް ކުރި އީޝާ ބުނި ވާހަކައަކުންނެވެ.\nފްލެމިންގް ކުދިންނާ އެކު ކުޅެނީ.\n"އަހަރެން އޮފިސަރު ކައިރީ ބުނިން ކުދިން ވަރަށް ބިރުގަނެއޭ ފުލުހުން ފެނުނީމަ. އެކަމަކު އޭނާ ދާން ނުކުތް ފަހުން ފެނުނީ ކުދިންނާ އެކު ބިންމަތީގައި އޮށޯވެގެންނާއި އިށީނދެގެން އިނދެ ކުޅެނިކޮށް،" އޭނާ ސީއެންއެން އަށް ބުންޏެވެ. "އެހެންވެ ވަގުތުން ވީޑިއޯ ކުރީ. ހިތަށް އެރި މި މަންޒަރު ވީޑިއޯކޮށްފައި އާންމުކޮށްލީމަ ވަރަށް ގިނަ ބައެއްގެ ސަމާލުކަން ހުއްޓޭނެ. ކަންދިމާވީ ވެސް ހަމަ އެހެން."\nއެޕާޓްމަންޓްގެ ބޭރުގައި ތިބި ކުދިންނާ އެކު ހޭދަ ކުރި ވަގުތުކޮޅުގެ ތެރޭގައި އެ ކުދިންނާ އެކު ފްލެމިންގް ކުރަހައި، ކުލަ ޖައްސައި ބޯޅަ ބެސް ކުޅެ ހެދި އެވެ.\nކޮށްލެވުނު ކުޑަކުޑަ ކަމަކުން އެތައް ބައެއްގެ ލޯބި ލިބެން ފެށުމުން ފުލުހުންގެ ވަޒީފާގައި 15 އަހަރު ހޭދަކޮށްފައިވާ ފްލެމިންގް ބުނީ އާންމުންގެ ލޯބި ފުލުހުންނަށް ލިބުމަކީ ހިދުމަތުގައި ދެމި ހުންނަން ލިބޭ އެންމެ ބޮޑު ހިތްވަރު ކަމަށެވެ. އަދި އަބަދު ވެސް ގަބޫލު ކުރާ މޮޓޯއަކީ "ޓް ޕްރޮޓެކްޓް އެންޑް ސާވް" ކަމަށް ބުންޏެވެ.\n"ފުލުހެއްގެ ފަރާތުން ބަޔަކު އުފާވާ ކަހަލަ ކަމެއް ކޮށްދެއްވިއްޖެ ނަމަ އެއީ އެންމެ ބޮޑު އުފަލަކީ،" ފްލެމިންގް ބުންޏެވެ.\nއިތުރު ލިޔުންތައް ޕޮލިސް ކުޑަކުދިން އެމެރިކާ\n911 އަށް ގުޅާފައި އޯޑަރު ދިނުމުން ޕިއްޒާ ފޮނުވައިފި\nކެންސަރު ޖެހިފައިވާ ކުއްޖާ ބޭނުންވީ ފުލުހަކަށް ވާން


ތުރުކީގެ ނައިޓް ކްލަބަށް ހަމަލާދިނުމުގައި އިންޓެލިޖެންސް...\nތުރުކީގެ ނައިޓް ކްލަބަށް ދިން\nތުރުކީގެ ނައިޓް ކްލަބަށް ހަމަލާދިނުމުގައި އިންޓެލިޖެންސް ބައިވެރިވާ ކަމަށް ސަރުކާރުން ތުހުމަތުކޮށްފި\nހަމަލާގައި ތުހުމަތުކުރެވޭ މީހާ މި ހަމަލާދފީފައިވަނީ އޮޓޮމެޓިކް ރައިފަލްއަކުން\n17 ޖެނުއަރީ 2017 | އަންގާރަ 13:58\nތުރުކީގައި މީލާދީ އާ އަހަރުގެ އުުފާފާޅުކުރަމުންދިޔަ ނައިޓްކުލަބަކަށް ހަމަލާދީފައިވަނީ އިންޓެލިޖެންސް އިދާރާތަކުން ފުރިހަމައަށް ބައިވެރިވެގެން ކަމަށް އެގައުމުގެ ބޮޑުވަޒީރުގެ ނައިބު ނޫމާން ކުރުތުމްލުސް ހޯމަ ދުވަހު ވިދާޅުވެއްޖެއެވެ.\n"އަ ޚަބަރް" އަށް ދެއްވި އިންޓަވިއުއެއްގައި ކުރުތުމްލުސް ވިދާޅުވީ އެހަމަލާ ފެންނަނީ ހަމައެކަނި ޓެރެރިސްޓް ހަމަލާއެއްގެ ގޮތުގައި ނޫން ކަމަށާއި އިންޓެލިޖެންސް އިދާރާތަކުގެ ބައިވެރިވުން އެބައޮތް ކަމަށެވެ. އެ ކަމަކީ"އިންތިހާއަށް ރޭވިގެން ހިންގާފައިވާ އަމަލެއް" ކަމަށް އޭނާ ވިދާޅުވިއެވެ.\nއާއަހަރުގެ އުފާ ފާޅުކުރުމަށް ރެއިނާ ނައިޓް ކްލަބަށް މީހުން އެއްވެފައިވަނިކޮށް ދިން ބަޑީގެ ހަމަލާގައި 39 މީހުން މަރުވިއެވެ.\nހަމަލާގައި ތުހުމަތުކުރެވޭ މީހާ ވަނީ އޮޓޮމެޓިކް ރައިފަލްއަކުން ހަަމަލާދޭން ފަށައި ސްޓަން ގްރެނޭޑެއް އެތަނުގެ ތެރެއަށް އެއްލައި ރައިފަލް ރީލޯޑް ކޮށްލާނެ ވަގުތު ވެސް ހޯދާފައެވެ. އަދި ޒަޚަމްވެގެން ބިންމައްޗަށް ވެއްޓިފައި ތިބި މީހުންގެ ގަޔަށް ބަޑިޖަހައި އެ މީހުން މަރާލާފައެވެ.\nހަމަލާގައި މަރުވި އަދި ޒަޚަމްވި މީހުންގެ ތެރޭގައި އަރަބި އެތައް ގައުމެއްގެ ރައްޔިތުންނާއި އިންޑިއާއާއި ކެނެޑާގެ މީހުންވެސް ހިމެނެއެވެ.


Update - Baeh joorimanaa thah kudakoh Aburu ge Bill committe in faas kohfi\nބައެއް ޖޫރިމަނާތައް ކުޑަކޮށް އަބުރުގެ ބިލް ކޮމެޓީ އިން ފާސްކޮށްފި\nއެމްޑީޕީގެ މެންބަރުން ބިލަށް ވޯޓެއް ނުދެއްވާ\nމީޑިއާގެ ބައެއް ކަންބޮޑުވުންތަކަށް އެޑްރެސްކުރި\nމާދަމާ ބިލް ފާސްކުރުން ވަނީ އެޖެންޑާކޮށްފައި\nކޮމިޓީގެ މިރޭގެ ބައްދަލުވުމުގައި ބިލްގެ އިސްލާހެއް ފާޅުކުރަން މެންބަރުން ވޯޓު ދެނީ. -- އަވަސް ފޮޓޯ: އަހުމަދު ޝުރާއު\nރައްޔިތުންގެ މަޖިލީހަށް މިހާރު ހުށަހެޅިފައިވާ، "ހިޔާލުފާޅު ކުރުމުގެ މިނިވަންކަމާއި އަބުރު ރައްކާތެރިކުރުމުގެ ބިލް"ގައި ހިމަނާފައިވާ ބައެއް ޖޫރިމަނާތައް ކުޑަކޮށް އެ ބިލް ދިރާސާ ކުރާ ވަގުތީ ކޮމިޓީ އިން މިރޭ ފާސްކޮށްފި އެވެ. އެ ބިލް ފާސްވީ ކޮމިޓީގައި ތިއްބަވާ 11 މެންބަރުންގެ ތެރެއިން ހަތް މެންބަރުންގެ އަގުލަބިއްޔަތުންނެވެ.\nއެ ކޮމިޓީގައި އެމްޑީޕީގެ ދެ މެންބަރުން ތިއްބެވި ނަމަވެސް، އެ ބިލަށް ތާއީދު ނުކުރަން އެމްޑީޕީ އިން ވިޕްލައިނެއް ނެރެފައިވާތީ، އެ މެންބަރުން ވަނީ ބިލަށް ނޫނެކޭ ބުނެފަ އެވެ. އެ މެންބަރުން ބިލަށް ބައެއް އިސްލާހު ހުށަހެޅި ނަމަވެސް އެ އިސްލާހުތައް ގެންނަން ކޮމިޓީ އިން ފާހެއް ނުވި އެވެ.\nކޮމިޓީ އިން ބިލްފާސްކުރި އިރު ގެނައި މައިގަނޑު ބަދަލަކީ، ގައުމީ ސަލާމަތަށް ނުރައްކާވާ ހިޔާލާއި އަބުރާ ބެހެވޭ ފަދަ ހިޔާލުފާޅުކުރާ އާންމު ފަރާތްތަކަށް އަދަބެއްގެ ގޮތުގައި ކަނޑައެޅިފައިވާ ޖޫރިމަނާތައް ކުޑަކުރުމެވެ. ބިލް ފާސްކުރި އިރު، އެފަދަ ކުށެއް ކުރާ އާންމު ފަރާތްތައް ޖޫރިމަނާ ކުރެވޭ އަދަދު ވަނީ، 25،000 ރުފިޔާ އިން ދެ މިލިއަން ރުފިޔާއަށް އިސްލާހުކޮށްފަ އެވެ. މީގެ ކުރިން އެ ޖޫރިމަނާ އޮތީ 50،000 ރުފިޔާ އިން ފެށިގެން ދެ މިލިއަން ރުފިޔާ ދެމެދުގެ އަދަދަކުން އާންމުން ޖޫރިމަނާ ކުރެވޭ ގޮތަށެވެ.\nބިލަށް ގެނައި ބަދަލުތައް:\nއިމްތިޔާޒެއްގެ ދަށުން ދައްކާ ވާހަކަތައް ރިޕޯޓް ކުރާއިރު، އެއީ ދިފާއެއްކަމުގައި ބެލެވޭނެ.\nފަރުދުންނަށް ރައްދުކޮށް ދައްކާ ވާހަކަ އެ ރައްދުވި ފަރާތުގެ ބަސް ނެތި ޝާއިއު ކުރެވޭނެ ގޮތްތަކެއް ކަނޑައެޅުން.\nއަބުރުގެ ދިފާއެއްގެ ގޮތުން މަސްދަރު ހާމަކުރަން ޖެހޭ ނަމަ، އެކަން ސިއްރުން ހާމަކުރެވޭނެ ގޮތް ހެދުން.\nވަގުތުން ގެނެސްދޭ އިވެންޓެއްގައި އަބުރާ ބެހޭ ނަމަ ލައިވް ކަނޑާލަން ޖެހޭނެ. އެވާހަކައެއް ރައްދުވާ ފަރާތުން އެދޭނަމަ އެކަން ކުރަން ޖެހޭ.\nފިލްމް، ޑްރާމާ ލަވަ އަދި އެ ފަދަ އެހެން އުފެއްދުންތައް އުފައްދާ އިރު، ޑިސްކްލިމިއާއެއް ހިމެނާ ނަމަ ބިލްގެ ދަށުން އަދަބެއް ނުދެވޭނެ.\nވަކިވަކި ނޫސްވެރިން ދައްކަން ޖެހޭ ޖޫރިމަނާގެ އަދަދު، 50،000ރ. - 150،000ރ. އާ ދެމެދު.\nބިލް ހުށަހެޅުއްވި މެންބަރު، ޖައުފަރު ދާއޫދު. -- އަވަސް ފޮޓޯ: އަހުމަދު ޝުރާއު\nނަމަވެސް އަބުރާ ބެހޭ ފަދަ ތަކެތި ޝާއިއު ކުރާ، މީޑިއާތަކާއި ނޫސްވެރިންނަށް ކަނޑައަޅާފައިވާ ޖޫރިމަނާތަކަށް ބަދަލެއް ގެނެސްފައެއް ނުވެ އެވެ. މީޑިއާތައް ޖޫރިމަނާ ކުރަނީ، 50،000 ރުފިޔާ އާއި ދެ މިލިއަން ރުފިޔާއާ ދެމެދުގެ އަދަދުތަކުންނެވެ. އަދި މި ގާނޫނާ ހިލާފުވާ ވަކިވަކި ނޫސްވެރިން ޖޫރިމަނާ ކުރެވޭނީ، 50،000 ރުފިޔާއިން 150،000 ރުފިޔާ ދެމެދުގަ އެވެ. އެ މައްސަލައެއް ކޯޓުގައި އިސްތިއުނާފު ކުރުމުގެ ކުރިން ޖޫރިމަނާގެ އަދަދު ދައްކަން ޖެހޭ ކަމަށް ވެސް ފާސްކުރި ބިލުގައިވެ އެވެ.\nނޫސްވެރިންގެ އެންމެ ބޮޑު ކަންބޮޑުވުން ކަމަށްވާ، ސިޔާސީ މީހުން ދައްކާވާހަކަތައް ރައްދުވާ ފަރާތުގެ ބަހެއް ނެތި ޝާއިއު ނުކުރެވޭ ގޮތަށް އޮތް އޮތުން ކޮމިޓީ އިން ވަނީ ބިލް ފާސްކުރި އިރު އިސްލާހުކޮށްފަ އެވެ. އެގޮތުން، ބަސް ރައްދުވާ ފަރާތެއްގެ ބަސް ހޯދުމަށް އެކަށީގެންވާ މަސައްކަތް ކުރުމަށް ފަހު ވެސް އެފަދަ ފަރާތެއްގެ ބަސް ނުލިބުނު ނަމަވެސް ލިޔުން ޝާއިއު ކުރެވޭނެ އެވެ. ކޮމިޓީ އިން ބިލް ފާސްކުރި އިރު ގެނެސްފައިވާ އިސްލާހުގައިވާ ގޮތުގައި ރައްދުވާ ފަރާތުގެ ބަސް ލިބިއްޖެ ހާލަތެއްގައި، އިތުރު ފީއެއް ނޫނީ އަގެއް ނެގުމެއް ނެތި އެ ފެންވަރުގައި ހަބަރު ގެނެސްދޭން މީޑިއާތަކަށް މަޖުބޫރު ކުރެ އެވެ.\nމި ބިލާ ބެހޭގޮތުން މީޑިއާ އިން ފާޅުކުރި ކަންބޮޑުވުންތަކުގެ ތެރެއިން، އިސްލާހެއް ގެނެސްފައި ނުވަނީ، މައްސަލަ ރައްދުވާ ފަރާތުން އޭނާ ފާޅުކުރި ހިޔާލަކީ ތެދެއްކަން ސާބިތުކޮށްދޭންޖެހޭ ގޮތަށް އޮންނަ އޮތުމާއި ޖުރިނަމާ ދެއްކުމަށްފަހު ނޫނީ މައްސަލަ ޝަރީއަތަށް ނުދެވޭގޮތަށް އޮންނަ އޮތުމެވެ.\nމި ބިލަށް ދެން ގެނެސްފައި ހުރި އެހެން ބަދަލުތަކުގެ ތެރޭގައި، ބިލް ފާސްކޮށް ރައީސް ތަސްދީގު ކުރާ ހިސާބުން ފެށިގެން ބިލަށް އަމަލު ކުރަން ޖެހެ އެވެ. މާދަމާގެ ޖަލްސާއަށް މި ބިލްގެ މައްސަލަ އެޖެންޑާ ކުރާނެ އެވެ.\n"ބާރެއް ލިބިގަތުމުގެ އިހްތިޔާރެއް ނެތް"\nގާނޫނު އަސާސީގައި ވަގުތީ މާއްދާއެއް ހިމަނަން ކޮމިޓީން ނިންމައިފި\nލޮކްޑައުންއާ ހިލާފުވެގެން ތިން މެންބަރަކު ޖޫރިމަނާކޮށްފި\nސުޕްރީމް ކޯޓުގެ ލަފައާއެކު މިރޭ ޖަލްސާ އޮންނެ


Messi anna aharu Barcelona dhookollanee: Report | Mihaaru\n04 ޖުލައި 2020 - 11:08 14 comments\nއުމުރުން 33 އަހަރުގެ މެސީ ބާސެލޯނާއާ އެކު އެންމެ ފަހުން 2017 ވަނަ އަހަރު ސޮއިކުރި ކޮންޓްރެކްޓް އާ ކުރަން ކުރެވޭ މަޝްވަރާތައް މިހާރު ވަނީ ހުއްޓާލައިފަ އެވެ. ބާސެލޯނާގެ ބޯޑާ މެދު ހިތްހަމަނުޖެހި މެސީ ވަނީ އަންނަ އަަހަރު މުސްތަގުބަލާ ބެހޭގޮތުން މުހިއްމު ނިންމުމެއް ނިންމަން ތައްޔާރުވެފަ އެވެ. މި ވަގުތު މެސީ ބާސެލޯނާއާ އެކު ހަދާފައިވާ ކޮންޓްރެކްޓްގައިވާ ގޮތުން ސީޒަން ނިމޭތާ ވަކި މުއްދަތެއްގެ ތެރޭގައި އެކަށީގެންވާ އަގަކަށް ކްލަބް ދޫކޮށްލުމުގެ އިހުތިޔާރު އޭނާ އަށް އޮވެ އެވެ. ރިޕޯޓްތައް ބުނާގޮތުން މެސީ ބޭނުންވަނީ އަންނަ ސީޒަނުގައި އެ މުއްދަތު ތެރޭގައި ކްލަބް ދޫކޮށްލާށެވެ.\nމެސީގެ އެންމެ ބޮޑު ހިތްހަމަނުޖެހުމަކީ ކްލަބްގެ ނިންމުންތަކުގައި އޭނާގެ ނުފޫޒު އޮންނަ ކަމަށް މީޑިއާގައި ދެކެވޭ ވާހަކަތަށް ހުއްޓުވަން ކްލަބްގެ ބޯޑުން މަސައްކަތްނުކުރުމެވެ. އަދި ބާސެލޯނާގެ ބައެއް ބޯޑު މެމްބަރުން އިސްވެ އެ ޓީމުގެ ކުރީގެ ތަރިންނާއި މިހާރުގެ ބައެއް ކުޅުންތެރިންގެ އަގު ވައްޓާލަން ސޯޝަލް މީޑިއާގައި މަސައްކަތްކުރުމަކީ ވެސް ކްލަބުގެ ވެރިންނާ މެސީއާ ދެމެދު މައްސަލަ ގޯސްވި އެއް ސަބަބެކެވެ.\nމީގެ ކުރިން ވެސް މެސީ ވަނީ ބާސެލޯނާ ދޫކޮށްލަން ވިސްނައިފަ އެވެ. އެއީ 2017 ވަނަ އަހަރު ބެލި މެސީ ޓެކްސް އަށް މަކަރު ހެދި މައްސަލައިގައި ސްޕެއިނުގެ ޕްރޮސެކިއުޓަރުން އޭނާއާ މެދު ނާއިންސާފުން ގިނަ ކަންތައްތަކެއް ކުރަމުންދާތީ އޭގެ ސަބަބުން އެހެން ގައުމަކަށް ބަދަލުވާން ބޭނުންވުމެވެ. މެސީ ބުނީ އެ ފަހަރު އޭނާ އަށް ރަސްމީކޮށް އެއްވެސް ކްލަބެއްގެ ހުށަހެޅުމެއް ނުލިބޭ ކަމަށާއި އޭގެ އެންމެ ބޮޑު ސަބަބަކީ އޭނާ ބާސެލޯނާ ދޫކޮށްލަފާނެކަން އެއްވެސް ބަޔަކަށް ގަބޫލުނުކުރެވުން ކަމަށެވެ.\nސްޕެއިނުގެ މީޑިއާގައި މެސީގެ މުސްތަގުބަލާ ބެހޭގޮތުން ގިނަ ވާހަކަތަކެއް ދެކެވެމުންދާ މި ދަނޑިވަޅުގައި އެ މައުލޫ އަށް ނޫސްވެރިން ވަނީ ރެއާލް މެޑްރިޑްގެ ކޯޗު ޒިނެދިން ޒިދާން ގާތުގައި ސުވާލުކޮށްފަ އެވެ.\n"އަހަންނަށް ނޭނގޭ ވާނެ ގޮތެއް. އަހަރެން ބޭނުމެއް ނޫން މެސީ މި ލީގު ދޫކޮށް ދާކަށް. އަހަރެމެން ބޭނުން އެންމެ މޮޅު ކުޅުންތެރިން މި ލީގުގައި ތިބެން،" ޒިދާން ބުންޏެވެ.\nބާސެލޯނާގެ ވެރިންނާ ދެމެދު މެސީގެ ހިތްހަމަނުޖެހުންތަކެއް ހުރިކަން ފަހަކަށް އައިސް ގިނަ ފަހަރުތަކެއްގެ މަތިން ވަނީ ފެނިގެން ގޮސްފަ އެވެ. ބާސެލޯނާގެ ޑިރެކްޓަރު އެރިކް އަބިދާލް ވަނީ ބާސެލޯނާގެ ކޯޗުކަމުން ޖެނުއަރީ މަހު އާނެސްޓޯ ވަލްވޭޑޭ ވަކިކުރުމުގައި ކުޅުންތެރިންގެ ރޯލެއް އޮތް ކަމަށް ބުނެފަ އެވެ. އަބިދާލަށް ރައްދުދެމުން މެސީ އިންސްޓަގްރާމްގައި ކުރި ޕޯސްޓެއްގައި ލިޔުނީ "ކުޅުންތެރިންތަކެއް ބޮލުގައި ކޯޗަށް އެއްބާރުލުން ނުދޭ ކަމަށް ބުނެ އިލްޒާމެއް އަޅުވާއިރު އެއީ ކޮން ކުޅުންތެރިންނެއްކަން އެނގެންޖެހޭނެ" ކަމަށެވެ.\nފަހުން ބާސެލޯނާގެ ރައީސް ޖޯސެފް ބާޓޮމެއު ވަނީ އެ މައްސަލައިގެ ވާހަކަތަކަށް ދޭ ސަމާލުކަން ކުޑަކޮށް ކްލަބްގައި އެއްވެސް މައްސަލައެއް ނެތް ކަމަށް ވިދާޅުވެފަ އެވެ.\nރިޕޯޓްތައް ބުނާގޮތުން ކްލަބްގެ ޓްރާންސްފާ ޕޮލިސީގައި އެއްވެސް އުސޫލެއް ނެތްގޮތަށް މިހާރު އަމަލުތައް ކުރަމުން އަންނާތީ ވެސް މެސީގެ ހިތްހަމަނުޖެހުންތަކެއް އެބަހުއްޓެވެ. މިދިޔަ ފެބްރުއަރީ މަހު ދިން އިންޓަވިއުއެއްގައި ބުނީ އެ ކްލަބްގެ ފޯމު އޮތްގޮތުން މި ސީޒަނުގައި ތަށްޓެއް ހޯދަން ކުރަން ޖެހޭ މަސައްކަތް ވަރަށް ބުރަކަމަށާއި ވާދަވެރި ޓީމުތައް ފެންނަނީ އެއް ޓީމެއް ލައްވައި ގިނަ އަހަރުތަކެއް ވަންދެން ކުޅުވައި އިތުރަށް ވަރުގަދަ ވަމުން އަންނަ ކަމަށް ބުނެފަ އެވެ.\nފުޓްބޯޅަ ތަޖުރިބާކާރުންގެ ނަޒަރުގައި މެސީ ބާސެލޯނާ ދޫކޮށްލައިފިނަމަ އޭނާ ގެންދަން މަސައްކަތްކުރާނެ ޓީމުތަކަކީ މެންޗެސްޓާ ސިޓީ އާއި ޕީއެސްޖީ އަދި ޔުވެންޓަސް އެވެ. މީގެ ކުރިން ސިޓީން ވަނީ މެސީ ގެންދަން މަސައްކަތްކޮށްފަ އެެވެ.


ވީމޭ އިންތިޒާރުގައި –5| Esfiya - Dhivehi Vaahaka Site\nހިތާމަ އުފެއްދުންތެރި ލިޔުން އެހެނިހެން ލޯބި January 15, 2022\nވީމޭ އިންތިޒާރުގައި – 5\nހިތުގެ ކަނަކުން ނޫނެކޭ ބުނަމުން ދިޔައިރުވެސް ރީހާންއަށް ބުރަވެވެނީ ނުބައި މަގަށް އަޅާށެވެ. ޝައިތާނާ އޭނާގެ ބޮލަށް ސަވާރުވީ އެގަޑި ބަލަން ހުރެފައި ކަންނޭނގެއެވެ. ޙަޔާތުގެ މިހިސާބަށް އައި އިރު ރީހާންގެ ހަމައެކަނި ހުރި މީހަކީ އެލީޒާއެވެ. މިވީ ފަސް އަހަރުތެރޭ އޭނައަށް އަޅާލި ހަމައެކަނި އިންސާނެވެ. ލަންޑަންގައި ކިޔެވި ދުވަސްކޮޅު ރީހާން އާއި އެލީޒާގެ ގުޅުން ވަރުގަދަވެ ސިއްރުތައް ވެސް ހިއްސާ ކުރެވުނެވެ. އެހެން ހުރިހާ ސިއްރެއް ހިއްސާ ކުރި އިރު ލިއީޝް، ރީޝަމް، މަންމަ، ބައްޕަ، ދޮންބައްޕަގެ ވާހަކަ ރީހާން ބުނެފައެއް ނުވެއެވެ. އެލީޒާ ދޫކޮށްލަން ހިތަށް އެރީ ވެސް ލިއީޝްހެން ހަޤީޤަތެއް ނެތް ހުވަފެންތަކެއް ދައްކާފައި ފިލައިފާނެތީއެވެ. ނަމަވެސް ރީހާންގެ ހިތް އެކަމަށް އެއްބަހެއް ނުވިއެވެ. އެލީޒާ އަކީ ރަނގަޅު ކުއްޖެކެވެ. ދުނިޔެމަތީން ލިބޭނެ އެންމެ ރަނގަޅު އެއް އެކުވެރި އެކެވެ.\nއެންމެ ފަހު ފަހަރަށް ވެސް ރީހާން ލިއީޝްގެ ފޮޓޯއަކަށް ނުބަލައެވެ. ހިތަށް ވޭން ނޫން އެހެން އެއްޗެއް ނުލިބޭނެ ކަން އިނގޭތީއެވެ. އަދި އެނދުން ތެދުވެ ލިއީޝް ކުރީގައި ދިންހަދިޔާތަކުން އަތުޖެހުނު އެއްޗެއް ކޮޓަރިއަށް އުކިއެވެ. އަތުގައި އަޅާ ގަޑިއަކާއި ކަޅުކުލައިގެ ހެޑްފޯން އެވެ. އެކި ވައްތަރު ވައްތަރުގެ މާތަކެވެ. ލިއީޝްގެ ދެއަތުން ހެދި ކާޑް ތަކެވެ. އެހުރިހާ ކަމެއް ރީހާން ކުރީ ފެންކަޅިވެފައި ހުރެ އެވެ. އެންމެ އަޑީގައި އޮތް ދެ ކީޗެއިން ލޮލުގައި އަޅައިގަތީ އެވަގުތެވެ. އެތަނުން ރީހާން ނެގީ ހިތެއްގެ ތެރޭގައި “ދޮންބެ” ޖަހާފައި އިން އެއްޗެކެވެ. އަނެއްއެތި ބަލާލާ ވަރަށް ވުރެ ރީހާންގެ ޝައުޤުވެރިކަން ހުރީ އަތުގައި އޮތް އެއްޗަށް ހުއްޓިފައެވެ.”ރީއްކޯ..” ރީހާން ހިންދިރުވާލިއެވެ. އެއީ އޭނާގެ ލޯބިވާ ކޮއްކޮ ދިން ހަދިޔާ އެކެވެ.\nބެލް އަޅާލި އަޑު އިވުމުން ސިހިފައި ރީހާން ދޮރާއި ދިމާއަށް ބަލާލިއެވެ. އަވަސް އަވަހަށް ވަތްގަނޑު ތެރެއަށް އެ ކީޗެއިން ލާފައި ދިޔައީ ދޮރު ހުޅުވާލަންށެވެ.”އަމް ސޮރީ..ނިދާފަ އޮއްވަ ދޯ މި އުނދަގޫ ކުރެވުނީ.. ލައިޓް ޖައްސަން އުޅުނު ގަޑީ ފޯނު ބާއްވާފަ ދެވުނީ..” އެލީޒާ ބޯކަހާލަމުން އެތެރެއަށް ވަނެވެ.”އޯހ.. އޯކޭ.” ރީހާން ޖަވާބު ލިބުމުން ދުވެފައި އެލީޒާ ރީހާންގެ ކޮޓަރިއަށް ދިޔައެވެ.”ވަޓް ދި ހެލްލް ރީހޫ…” ތޫލި އަޑަކުން އެލީޒާ ހަޅޭއްލަވައި ގަތެވެ.”އެލީ ކިހިނެއްވީ؟..” ހާސްވެފައި ރީހާން ދިޔައިރު އެލީޒާ ހުރީ ދެލޯ ބޮޑުކޮށްގެން ކޮޓަރިއަށް ބަލަންށެވެ.”މީ ކޮން ކަމެއް؟.. މިހާ އަގު ބޮޑެތި އެއްޗެހި ހަލާކު ކުރާކަށް ނުވާނެ އެއްނު.. ސުބުހާނަﷲ ރީހާން..” އެލީޒާ ހުރީ ޝޮކެއްގައެވެ.”ޝިޓް..” ލިއީޝްގެ ލޯބީގެ ކާޑުތައް ފެނިދާނެތީ ރީހާން ހާސްވިއެވެ.”އަމްމްމް.. އެއީ..މި.. މި.. އެ ކަބަޑު ސާފް ކޮށްލަން އެއްޗެހިތައް.. އެއްލާލީ..” ރީހާން އަޅައިގަންނަމުން ބުންޏެވެ.\n“އެކަމަކު ވެސް ހަމަ ކޮޓަރިއެއްނު ތި ހަޑިވީ؟؟ ރީހު އަށް އޯކޭ ދޯ ކަބަޑު އެކަނި ސާފު ކޮށްފަ ކޮޓަރި އެގޮތް މިގޮތަށް އޮތަސް؟..ނިދަނީކީ ވެސް ނޫނޭ ހަމަ.. ރީހު ބުނި ނަމަ އެލީ އަންނާނަމޭ ހެލްޕް ކޮށްދޭން..” އެލީޒާ ކުދި ކިޔަން ފެށިއެވެ.”ދެން އެލީ ހާސް ނުވެބަލަ.. މި ސާފު ކުރަނީއޭ..” ކުރުފައިމައްޗަށް ތިރިވެ ފުރަތަމަ ވެސް ރީހާން ކާޑުތައް ހިފައިގެން ގޮސް ޑަސްބިނަށް އެޅިއެވެ. އަނބުރާ އައި އިރު އެލީޒާ ވެސް އެއްޗެހިތައް ނެގުމުގައި އުޅެއެވެ. އެލީޒާ ހުއްޓުމެއް ނެތި ޝަކުވާ ކުރަނީ އެކަހަލަ ބޭނުންތެރި އެއްޗެހި ހަލާކު ކޮށްލީ މައެވެ.”އެ ބޭކާރު އެއްޗެހި ތަކެއް..ކުޑައިރު ގެންގުޅުން އެއްޗެހި ހުންނާނީ.. އެހެން ނޫނަސް ގިނަ އެއްޗެހި ކުރިން ވެސް ހުންނާނީ ހަލާކު ވެފަ.. ތިއޮށް ބްލެކް ކުލައިގެ ހެޑްފޯންގަ އެއް ކަންފަތުން އަޑެއް ނާދޭ.. ވައިޓް ކުލައިގެ ހެޑްފޯންގަ އަޑު އަންނަނީ ކެނޑި ކެނޑިގެން.. ދެން ތި ގަޑި ވެސް ސްކްރީން ތެޅިފަ..” ރީހާން ހިތް އަވަސް ވުމާ އެކުވެސް ބުންޏެވެ. އަދި އުކާފައި ހުރި ހުރިހާ އެއްޗެހީގައި ހުންނަ ކޮންމެވެސް މައްސަލައެއް އެލީޒާގެ ކިޔާދިނެވެ.\nދެމީހުން ވެގެން އެއްޗެހިތައް ނަގާފައި އިށީން އިރު ހުރީ ވަރުބަލި ވެފައެވެ.”ދެން ނުވާނެ އެކަހަލަ ކަމެއް ކޮށްގެންނެއް.. ސިކުނޑިއެއް ނޫން ކަންނޭނގެ ދޯ ބޮލުގެ އިންނަނީ؟..” އެލީޒާ ބުންޏެވެ.”ސޮރީއޭ ސޮރީއޭ.. ސިކުނޑިއެއް ނޫނީ ދެން ކޮން އެއްޗެއްތަ އިންނާނީ..” ރީހާން އިނީ ދެލޯ މަރާލައިގެންނެވެ. އެ ހުރިހާ އެއްޗެއް އުކުމުން އެކަމާ ބޯ ގޮވާފައެވެ. ކިތަންމެ ފަހަރަކު ޑަސްބިނަށް ނޭޅުންނަމައޭ ހިތަށް އަރައިފި އެވެ. އެލީޒާ ކުނިމޫނު ހަދައިގެން އިނީއެވެ.”ދެން ހީނލަބަލަ އެލީ..” ހަޤީޤަތުގައި ވެސް ރީހާން ހުރީ ދެރަވެފައެވެ. ރީހާން އެހެން ބުނުމުން ތުން އިތުރަށް ދަމާލާފައި އެލީޒާ ދިޔައެވެ. “އަޅެ..” ރީހާން ފުން ނޭވާއެއް ލިއެވެ.\nހެޑްބޯޑްގައި ބޯ ޖައްސައިގެން އެލީޒާ އިންނަތާ ކުޑަ އިރުކޮޅެއް ވެއްޖެއެވެ. ސިކުނޑީގައި އެނބުރެމުން ދިޔައީ އެކޮޓަރި ތެރޭން ފެނުނު ހިތެއްގެ ބައްޓަމަށް އިން ކުޑަ ވަރެއްގެ ކާޑެކެވެ. ފަށުވި ޢިބާރާތްތަކުން ލޯބީގެ މެސެޖްތައް ލިޔެފައި ހުރި އެ ކާޑު ވަރަށް ފުރިހަމަ އެވެ.”ހަތަރު ވަނަ އެނިވާސަރީ” ބޭރު ގަނޑުގައި ޖަހާފައި އިނެވެ. އެލީޒާގެ ދެލޯ ފުސްވީ ކަރުނައިންނެވެ. އެއީ ކާކު ބާއެވެ؟ ރީހާންގެ ލޯބިވެރިޔާ ހެއްޔެވެ؟ އެކަމަކު އަދި ދުވަހަކު ވެސް ރީހާން ލޯބިވެރިއެއް ހުންނަކަމެއް އެލީޒާ އަކަށް ނޭނގެއެވެ. ހިތަށް އަނިޔާ ލިބެމުން ދިޔަ ވަރަކަށް އެލީޒާގެ މޫނުމަތީގައި ހައިރާންކަން އުފެދުނެވެ.”ކީއްވެތަ މިހެން މިވަނީ އަޅެ.. ކިހާ ދެރަވެއްޖެ ކަމެއްތަ މީ؟ ރީހު ލޯބިވެރިންނާ އެއްޗެހި ހޯދައިގެން އުޅުނަސް އަހަރެންނަށް ކޮން ކަމެއްތަ؟؟..” ރޮވިފައި ހުރެ އެލީޒާ އަމިއްލައަށް ވާހަކަ ދެއްކިއެވެ.\nއެލީޒާ ދިއުމުން ފޫހިވެފައި ރީހާން ނިންމީ ކުޑަކޮށް ބޭރަށް ނިކުމެލަންށެވެ. ހަޤީޤީ މަގްސަދަކީ ލިއީޝް ވީތަނެއް ހޯދުމެވެ. ހުދުކުލައިގެ ޓީޝާޓަކާއި ކަޅުކުލައިގެ ޖިންސްގެ އެއް ލައިގެން އޭގެ މަތިން ޑެނިމް ޖެކެޓަކާއި އެކީ ވިންޓާ ކޯޓެއް ވެސް ލިއެވެ. ގަރާޖަށް ގޮސް ކާރު ހިފައިގެން ރީހާން ދުއްވީ ވީހާ ވެސް މީހުން މަދު މަގުތަކުންނެވެ. އެކީގައި އުޅުން އިރު ވެސް މީހުން އެއްވާ ތަންތަނަށް ދިއުމަކީ ލިއީޝް މާ ގަޔާވާ ކަމެއް ނޫނެވެ. ފެންނަ ހުރިހާ އަންހެން ކުދިންނަކަށް ބަލަމުން ދިޔަ އިރު ލިއީޝް ފެންނަ ވަރެއް ނުވިއެވެ. އެންމެފަހުން ވަރުބަލިވެގެން ރެސްޓޯރެންޓް އަކަށް ރީހާން ވަނެވެ. އޭރު ލިހުވާން ހަމަ އެ ރެސްޓޯރަންޓްގައި އިނެވެ. އެކަމަކު އިނީ ފޯނެއްގައެވެ. ރީހާން ފެންނަ އިރަށް ލިހުވާން އަތުގެ އިޝާރާތުން އައުމަށް އެންގިއެވެ.\n“ލިއަމް މަށަށް ގުޅާފަ މައްސަލަ ޖައްސައިފި ރީހާން ލާރި ނުދައްކާތީ..” ކޯލް ނިމުމުން ރީހާންގެ މޫނަށް ބަލާ ވެސް ނުލައި އިނދެ ލިހުވާން ބުންޏެވެ. ރީހާން ހިތަށް ވެރިވީ ފޫހިކަމެވެ.”މަށެއް ނުޖެހޭނެ ކޮންމެހެން ބައްޕަ ހިންގާ ކަމަކަށް ލާރި ދޭކަށް..” ރީހާން ޖަވާބު ދިނުމުން ލިހުވާން ލޯ އަޅާލިއެވެ.”ކަލޭ ތީ މަގޭ ދަރިއެކޭ ކާކު ބުނީ؟..” ފޫހިވެފައި އިނދެ ލިހުވާން އެހިއެވެ.”މީހަކު ނުބުންޏަސް މަ ދެކޭތީ މިބުނީ.” އާދައިގެ ގޮތަކަށް ދެމީހުން ވާހަކަ ދައްކަމުން ދިޔަ ނަމަވެސް އެދެމެދުގައި ވި ރުޅިވެރިކަން އިނގޭވަރު ވެއެވެ.”ރީހާން ދެކުނަސް މަށެއް ނުދެކެން. ލިއަމްއަށް ހަމަ މިހާރު ފައިސާ ދައްކާ!.” ލިހުވާން އަމުރު ކުރިއެވެ.”އަހަރެން ބޭނުން އަލުން ތި ވިޔަފާރި ކުރިއަރުވަން..” މަޑުމައިތިރި ކަމާއެކު ރީހާން ބުންޏެވެ. އެއާއެކު ރީހާންގެ މޫނަށް ލިހުވާން ބަލާލީ ފާޑަކަށެވެ.”އައްދެ. އަނެއްކާ ލާރިކޮޅު ހިފައިގެން ފިލަން؟ ނޫނީ ކުރިން ހެދިހެން ބަނގުރޫޓް ކުރަން؟ ޕިސް ނުވާނެ ކަމެއް ތީ.. ކަލޭ އެކި ތަންތާ ތެޅޭނެ ވައްތަރަށް ތެޅުނީމަ މަށަށް ޖެހުނީ ކުރިން ފަހަރު ވެސް އެހުރިހާ ރުފިޔާއެއް ދައްކަން.. އަނެއްކާ މިފަހަރު ވެސް މަގޭ ކައިރިއަށް އައީ ރުފިޔާ ބޭނުން ވެގެން ދޯ؟.” ލިހުވާން ރީހާން އާއި ދިމާއަށް ބެލިއެވެ.\n“ނޫނެކޭ.. ދެން މިފަހަރު ވާގޮތެއް ބަލާބަލަ.” އިސްތަށިގަނޑު ކުޑަކޮށް ރީތިކޮށްލަމުން ރީހާން އެދުނެވެ.”މިފަހަރު ވެސް ހަމަ އެހެން ވަނީ ވިއްޔާ ކިހިނެއް ހަދާނީ؟ އޭރުން އޮންނާނީ ވާނެ ކަމެއް ވެ ނިމިފަ އެއް ނޫންތަ؟ މިފަހަރު ކާކަށްޓަކައޭ ކިޔާ ބޮލުގަ ތާކިހާ އަޅާ މިސްކިތަށް ވަދެ އޮންނާނީ؟ އެއުޅޭ އެލީޒާ؟” ލިހުވާން ވާހަކަ ބެހެއްޓީ ރީހާން ދައްވާ ކަހަލަ ގޮތަކަށެވެ.”އެލީޒާ މިދޭތެރެއަށް ނުވައްދަބަލަ.. އޭނައާ ބެހޭ ވެސް ކަމެއް ނޫނެއްނު މިއީ؟.” ރީހާން ގާތަށް ރުޅި އަންނަ ގޮތްވިއެވެ.”ހާދަ ވަރެއް ތިވަނީ އެލީޒާ އޭ ބުނާއިރަށް؟ ލިއީޝް ހެން އޭނާވެސް….” ލިހުވާން އަށް ޖުމްލަ ފުރިހަމަ ނުކުރެވި އުޅެނިކޮށް ކޯތާފަތްމައްޗަށް އަތުގެ ހޫނު ހަމަލާއެއް އެރިއެވެ. ކުރިމައްޗަށް ބަލާލި އިރު ރީހާން ހުރީ ރުޅިއައިސްގެން ގޮސް ހަލާކު ވާވަރު ވެފައެވެ.”ބޮޑު ކަމެއްނު؟ އެމީހުންނޭ ކިޔައިގެން ވާހަކަ ނުދައްކާ ހުރެބަލަ.. މިއީ މަށާ ތީނަ އާ ދޭތެރޭ އޮންނަ މައްސަލަ އެކޭ. ކޮންމެހެން އެހެން މީހުން ވެއްދީމަ މޮޅެއް ވަނީތަ؟.” ލިއީޝްގެ ނަން ހުތުރުވާން އުޅޭހެން ހީވުމުން ރީހާންގެ ރުޅިގަނޑު ފަޅައިގެން ދިޔައީއެވެ.\n“ދެއްކޭނެ އެމީހުންގެ ވާހަކަ ވެސް.. ދެލޯބިވެރިން އެއްފަހަރާ ގޮވައިގެން އުޅޭ އިރު ކީކޭ ބުނާނީ ވެސް..” ލިހުވާން ފާޑަކަށް ބުންޏެވެ.”ލިއީޝް އަކީވެސް އަދި އެލީޒާ އަކީވެސް މަގޭ ލޯބިވެރިއެއް ނޫން.” ރުޅި އިސްކުރާ ހިތް ނެތުމުން ރީހާން އާދައިގެ ރާގަކަށް ބުންޏެވެ. “ވަރެއްގެ އަންހެނުން ތަކެއްނު؟..” ލިހުއާން ފެށީ ހޭށެވެ.”ހުއްޓާލަން ވެއްޖެ ދެން.. އަހަރެން ބޭނުންވީ އެންމެ ވާހަކަ އެއް ބުނަން.. ވިޔަފާރި ކުރިއަރުވައިގެން މަށަށް ލިބޭ ބައި މަ ބޭނުން ހޯދަން..” ހިތްހަމަ ނުޖެހިފައި ރީހާން ބުންޏެވެ.”އެންމެ ރަނގަޅު. އެކަމަކު މިފަހަރު ކަލެއާ ހެދި ބޮޑު ގެއްލުމެއް ވަނީ ވިއްޔާ ހަނދާން ވެސް ނުކުރާތި އަނެއް ދުވަސް ލޮލުން ދެކޭނެ ކަމަށް..” ލިހުއާން އިންޒާރެއް ދިނެވެ.”ހޫމް.” ރީހާން ޖަވާބު ދީފައި ނުކުމެގެން ދިޔައެވެ.\nކާރުގައި އިން އިރު ރީހާން އިނީ ބޯ ގޮވާ ވަރުވެފައެވެ. ލިހުއާން އަކީ އެއް އިރެއްގައިވެސް ރީހާން ލޯބިވި މީހެއް ނޫނެވެ. ބައްޕަގެ މަޤާމަށް އައުމުން ކުރާ ޤަދަރާއި އިޚްތިރާމް އޮންނަކަން އެކަންޏެވެ. އެކުވެރިކަން އުފެދުން ދުވަސް ކޮޅެއް ވެސް އައެވެ. އެކަމަކު އެދުވަސް ފާއިތުވެ ގޮސްފިއެވެ. ލިއީޝް އާއި އެލީޒާއާ މެދު ވާހަކަ ދެއްކި ގޮތުން އިތުރު ފޫހިކަމެއް ރީހާންގެ ހިތުގައި އުފެދިއްޖެއެވެ. ކިތަންމެ ވަރެއް ކުރިޔަސް އަދިވެސް ރީހާން ބޭނުންވަނީ ލިއީޝްއަށް އިންތިޒާރު ކުރަންށެވެ. ކިތަންމެ އަހަރެއް ފާއިތު ވިޔަސް އެ ލޯތްބަށް ކުޑަވެސް ބަދަލެއް ނާދެއެވެ. މަރުވަންދެން ވެސް ލިއީޝްއަށް އިންތިޒާރު ކުރަން ރީހާން ހުރީ ތައްޔާރަށެވެ. އެކަމަކު އުމުރުގެ ބާކީ ބައި ބޭކާރު ގޮތުގައި ވޭތު ކުރަނީ ކީއްކުރަން ހެއްޔެވެ؟ އެއަށްވުރެ ހިތަށް ހަމަޖެހުން ލިބޭނެ ކަމެއް ކުރުން ބުއްދިވެރި ކަމަށް ރީހާން ހިތަށް ވިސްނައިދިނެވެ.\nރީހާން ހުއްޓުން އެރީ ކައިރީގައި ހުރި ބަސް ސްޓޮޕް ކައިރިން ޒާން އާއި އެކު ހުރި ލިއީޝް ފެނުމުންނެވެ. އޭރު އެތާ ވަށައިގެން އެތަށް މީހުންނައް ހަރަކާތްތެރި ވަމުން ދިޔައެވެ.”ލިޝް..؟؟..” ދެބުމަ ކައިރި ކޮށްލަމުން ހެވިފައި ވާހަކަ ދައްކަން ހުރި ލިއީޝްއަށް ރީހާން ފަރުވާތެރިކަމާއި އެކު ބަލާލިއެވެ. އިތުރަށް ހައިރާންވުން ނޫން ކަމެއް ނުވިއެވެ. ރީހާން ރަނގަޅަށް ހަނދާން އެބަ ހުއްޓެވެ. މީހުން ގިނަ ތަންތަނަށް ނިކުމެ ސަކަރާތް ޖެހުމަކީ އެއްގޮތަކަށް ވެސް ލިއީޝް ކުރާ ކަމެއް ނޫނެވެ. އެކަހަލަ ތަނަކަށް ދެވުނަސް ހުންނާނީ މަޑުންނެވެ. ބަލާ މީހަކަށްވެސް އެހުރީ އުނދަގޫ ވެފައިކަން ބުނެލަން އިނގޭނެއެވެ.\nމީހަކު މާ ވަރަކަށް ބަލާހެން ހީވެގެން ލިއީޝް ވަށައިގެން ހޯދާލިއެވެ. ވަގުތުން ލޮލުގައި އަޅައިގަތީ ކާރުގެ ބިއްލޫރިގަނޑު ތިރި ކޮށްގެން ބަލަން އިން ރީހާންއެވެ. އެއާއި އެކު ލިއީޝްގެ ދެބުމަ ކައިރިވިއެވެ.”ލިއީ ކިހިނެއް ވީ؟..” ޒާން ވަރަށް ލޯބިން އަހާލިއެވެ.”އެއްކަލަ މީހާ..” ކިރިޔާ ޒާންއަށް އަޑު އިވޭ ވަރަށް ލިއީޝް ބުންޏެވެ. އެހެން ބުނުމުން ޒާން ލިއީޝް ބަލަން ހުރި ދިމާއަށް ބަލާލިއެވެ. އެއާއެކު ދެބުމަ ގޮށްޖަހާލިއެވެ.”ޒާން.. އަހަރެން ވަރަށް ބިރުގަނޭ އެބަ.. އޭނަ އަސްލު ވެސް ފާރަ ލަނީ ދޯ؟..” ލިއީޝްގެ އަޑުން ވެސް ބިރުން ހުރިވަރު ޒާންއަށް އިނގުނެވެ.”ލިއީ ހާސް ނުވޭ.. އަހަރެން ހުންނާނަމޭ ލިއީ ކައިރީގަ.. އޭނަ ފާރަ ލިޔަސް އެއްވެސް ކަމެއް ނުކުރެވޭނެ..” ރީހާން ބަލަން ހުރިކަން އެނގި ހުރެ ޒާން ލިއީޝްގެ ގައިގައި ބައްދާލިއެވެ.\nމަންޒަރު ބަލަން އިން ރީހާން އަށް ހީވީ މީހަކު ހިތަށް ފިތާލި ހެންނެވެ. އޭނައާއި ދިމަ ބަލާލައި ވާހަކަ ދެއްކުމަށްފަހު ޒާން ލިއީޝްގެ ގައިގައި ބައްދާލި ގޮތުން ރީހާން ހިތުގައި ރިހުމެއް އުފެދުނެވެ. ރީހާންއަށް އެ ފުރުސަތު ނުލިބެންވީ ކީއްވެ ހެއްޔެވެ؟ ލިއީޝް ހިތުގައި ޖެހޭފަދަ ކަމެއް ދުވަހަކު ވެސް ކޮށްފައި ނުވާއިރު އޭނާގެ ހިތަށް އެވަރަށް ތަދު ކުރަނީ ކީއްވެ ހެއްޔެވެ؟ އަމިއްލަ ނަފްސަށް ވަމުން ދިޔަ ހަމްދަރުދީ އިނގުނީ ވެސް ފަހަތުން ބަރުގޮނު އަޅަން ފެށުމުންނެވެ. ހިތާމަވެރި ކަމާއި އެކީ ލިއީޝް މެންނަށް ބަލާލާފައި ރީހާން ކާރު ދުއްވާލިއެވެ. ރީހާން ދިޔަތަން ބަލަން ހުރެފައި ޒާން މަލާމާތް ކުރާ ގޮތަކަށް ހީލިއެވެ. އެވަގުތު ރީހާން ދެރަ ކޮށްލުން ޒާންއަށް މުހިންމު ވުމުން ލިއީޝްއަށް ވީގޮތް ޒާންއަކަށް ނުފެނުނެވެ.\nފެންނަ ހުރިހާ ތާކުން ލިއީޝް އާއި އެކީ ޒާން ހުންނަން ޖެހޭ ހެއްޔެވެ؟ އެ ދެމީހުން އުޅެނީ އެހާ ލޯބިން ތާއެވެ. ހިތުގައި ޖެހުނު ވަރުން ރީހާން ފެންކަޅިވިއެވެ. ލިއީޝް އާއި މެދު އެތަށް ހާސް ޝަކުވާއެއް ހިތުތެރޭގައި ވި ނަމަވެސް އެ ލޯތްބަށް ކުޑަވެސް ބަދަލެއް ނާދެއެވެ. ކަރުނައިގެ ތެރެއިން ރީހާން ފަނޑު ގޮތަކަށް ހީލިއެވެ. ދެން ލިއީޝްއަށް އިންތިޒާރު ކުރުމުގެ ބޭނުމަކީ ކޮބައިހޭ ކިޔާ ރީހާންގެ ސިކުނޑި ހަޅޭއްލެވިއެވެ. ރީހާން އަކީ ކާކުކަން ހަނދާން ނައްތާލައި އެހެން މީހަކާއި ރައްޓެހިވެގެން އެ އުޅެނީ ލޯބި ނުވާތީ ނޫން ހެއްޔެވެ؟ ނަމަވެސް ރީހާންގެ ބަސްނާހާ މަޑުން ނޯވެވޭ ހިތް އެކަމަށް އެއްބަހެއް ނުވިއެވެ. އެކަމަކު އެއީ ކީއްވެ ހެއްޔެވެ؟ ރީހާން ލިއީޝްއަށް އެ ހިތް ދިނީ އެއްވެސް ކޫރުމެއް ވެސް ނެތް އިރުއެވެ. ނުވިތާކަށް އިތުބާރު ގެއްލުވާ ލުމުން ވެސް އަދިވެސް އިތުބާރު ކުރެވެނީއެވެ. ބޭކާރު ކަންތަކަށް ވެސް އުންމީދު ކުރެވޭނީއެވެ. ރީހާން ދެލޮލުން ހޯސްލާފައި ކަރުނަ ފައިބަން ފެށީ ދެން ލިއީޝް އަނބުރާ ނާންނާނެހެން ހީވުމުންނެވެ. އެހެނަސް ކެތް ކުރާނެއެވެ. ލިއީޝް ބޭނުންވަނީ އޭނަ ހިތާމަ ކުރާތަން ދެކެން ނަމަ އެކަން ކާމިޔާބު ވިޔަކަ ނުދޭނެ އެވެ. ރީހާން އަކީ ވެސް ހިތްވަރުގަދަ މީހެއްކަން ލިއީޝްއަށް ހާމަކުރަން ރީހާން އަމިއްލަ ހިތަށް ވަޢުދު ވިއެވެ.\nގެ ކައިރިއަށް އައި އިރު އެލީޒާ ހުރީ ބޭރަށް ނިކުމެ އެވެ.”އަބަދު ބޭރުގަ ހުންނާކަށް ނުވާނެ.. މިހާރު ކިހާ އިރެއް ތިތާ ހުންނަތާ؟..” ކާރު ލާފައި އައިސް ރީހާން އެލީޒާ ކައިރީގައި ހުއްޓުނެވެ.”އިރުކޮޅެއް ވީ އަދި.. ގޭގަ އޮންނަން ވެސް ފޫހިވެޔޭ..” އެލީޒާ ޖަވާބު ދީފައި ދުރު ބަލާލިއެވެ.”ތިހެން ވީއިރު ހިނގާ މިރޭ ޝޮޕިން އަށް ދާން.. ކުރިން ރޭ ވެސް ޝަކުވާ ކުރި ނުދާތީ..” ރީހާން ދިން ޚިޔާލު އެލީޒާއަށް ކަމުދިޔައެވެ.”އާނ ދޯ..” ވަގުތުން އެލީޒާ އެއްބަސްވެ ބޯ ޖަހާލިއެވެ.”ފިރިހެންކުދިންގެ ލޮލުގަ އަޅައިގަންނަ ގޮތަށް ހުރެވޭތޯ ބަލާތި އިނގޭ މިރޭ.. ތަންކޮޅެއް ގިނައިން ދުއްވަން ކަމަށް ވިސްނަން އެބަ..” ލާނެއް ކަމާއެކު ރީހާން އެހެން ބުނުމުން އެލީޒާ ރަކިވިއެވެ.”ޕިސް ކީއްކުރަންތަ؟ ރީތި ވިޔަސް ނުބަލާނެ ހަމަ އެކަކު..” އަނގަ ހަދާލަމުން އެލީޒާ ހޭންފެށިއެވެ.”ނޫނެކޭ ބަލާނެ.. މަށަށް ވެސް އެލީ ރީއްޗޭ.. އަދި އެހެން މީހަކަށް ކިހާ ވަރެއް ވާނެ؟..” ރީހާން އެލީޒާގެ ކޮލުގައި ކޮއްޓާލިއެވެ. އެއާއިއެކު އެލީޒާގެ އަތްފައި ފިނިވެ މޫނު ރަތްވިއެވެ.\nއެހެނިހެން April 7, 2013\nއެހެނިހެން ލޯބި December 5, 2018


މި އޮފީހުގެ ޑްރައިވަރުގެ މަޤާމަށް މުވައްޒަފުން ބޭނުންވެގެން9ފެބުރުވަރީ 2020 ގައި ކުރެވުނު IUL32-A4-HR/1/2020/8 އަދި 25 ފެބުރުވަރީ 2020 ގައި ކުރެވުނު IUL32-A4-HR/1/2020/15 އިޢުލާނަށް އެކަށީގެންވާ އިޖާބައެއް ލިބިފައިނުވާތީ، 15 މާރިޗު 2020 ވާ އާދިއްތަ ދުވަހުގެ 13:30 އަށް މުއްދަތު އިތުރުކޮށްފައިވާ ކަމުގައި ދަންނަވާ އެކަން ޢާއްމުކޮށް އިޢުލާންކުރީމެވެ. މި މަޤާމާބެހޭ ތަފްސީލު ތިރީގައިއެވަނީއެވެ.\nފައިސާ ނެގުމާއި ފައިސާ ދެއްކުމާގުޅޭ ކަންކަމުގައި އޮފީހުން އަންގާ ގޮތެއްގެ މަތީން ދާންޖެހޭ ތަންތަނަށް ދިއުމާއި، ބަޖެޓް އެންޑް ފައިނޭންސް ސެކްޝަންގެ ވެރިޔާގެ އިރުޝާދުގެ ދަށުން އެ މަސައްކަތްކުރުން.\nމަގާމަށް ބޭނުންވާ ތަމްރީނެއް/ ލައިސަންސެއް/ ހުއްދައެއް ހާސިލްކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 15 މާރިޗު 2020 ވާ އާދިއްތަ ދުވަހުގެ 13:30 ގެ ކުރިން، އެޓަރނީ ޖެނެރަލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] އަދި ފެކްސް 3314109 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. ވަޒީފާއަށް އެދޭ ފޯމާއި ލިޔެކިޔުންތައް އީމެއިލްކުރައްވާނަމަ، އެއް އީމެއިލްއެއްގައި ހުރިހާ ޑޮކިއުމަންޓްތައް އަދި ޕްރެކްޓިކަލްސް އެޓޭޗްކޮށް ފޮނުއްވަންވާނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 2020 ވަނަ އަހަރުގެ މާރިޗު މަހުގެ ތެރޭގައި، އެޓަރނީ ޖެނެރަލްގެ އޮފީހުގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން މި މުއްދަތުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިއްބެވުންއެދެމެވެ.


Faisaa Ah Assignment Hadhaigen Certificate Hoadhaathee First Lady Kanboduvun Faalhu Kurahvaifi - Vaguthu\nފައިސާއަށް އެސައިންމެންޓް ހަދައިގެން ސެޓްފިކޭޓް ހޯދާ މައްސަލައާއި ގުޅިގެން ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހްގެ އަނބިކަނބަލުން ފަޒްނާ މުހައްމަދު ކަންބޮޑުވުން ފާޅުކުރައްވައިފިއެވެ.\nފަޒްނާ ކަންބޮޑުވުން ކުރައްވާފައިވަނީ އަގަށް އެސައިމެންޓު ހަދައިދޭ ކަމަށް ބުނާ މެސެޖެއްގެ ސްކްރީން ޝޮޓެއް ފޭސްބުކްގައި ޝެއާ ކުރައްވާ ފޭސްބުކްގައި ކުރެއްވި ޕޯސްޓެއްގައެވެ،. އެ ޕޯސްޓުގައި ފަޒްނާ ވަނީ އެ މައްސަލަ ހަޔާ އެޑިއުކޭޝަން މިނިސްޓްރީ އާއި ކަމާ ބެހޭ ފަރާތްތަކުގެ ސަމާލުކަމަށް އައިސްފައިވޭތޯ ސުވާލު ވެސް ކުރައްވާފައެވެ.\nމިޕޯސްޓަށް ކޮމެންޓް ކޮށްފައިވާ ގިނަ އަދަދެއްގެ އާންމުން ވަނީ އެފަދަ މައްސަލަތައް ކަމާއި ބެހޭ މުއައްސަސާތަކަށް އެނގޭކަމަށާއި ނަމަވެސް އެފަދަ މައްސަލަތަކަށް ފިޔަވަޅު ނާޅާކަން ފާހަގަ ކޮށްފައެވެ. ބައެއް ކޮމެންޓްތަކަށް ޖަވާބު ދެއްވަމުން ފަޒްނާ ވިދާޅުވީ، އެގޮތަށް އަގަށް އެސައިމެންޓު ހަދައިދޭ ނަމަ، ކިޔަވާ މީހާގެ ފެންވަރެއް ނެތްތާ ތެދުވެރިކަމެއް ވެސް ނުހުންނާނެ ކަމަށެވެ.\nމިޕޯސްޓަށް ގިނަ އާންމުން ކޮމެންޓް ކޮށްފައިވާއިރު، މަންދު ކޮލެޖްގެ ވެރިޔާ އިބްރާހިމް އިސްމާއިލް (އިބުރާ) ވިދާޅުވެފައި ވަނީ ބައެއް ކޮލެޖްތަކުން ތައުލީމު ހާސިލް ކުރަމުން އަންނަ ޓީޗަރުން ވެސް އަގު ދީގެން މީހުން ލައްވާ އެސައިމެންޓު ހަދާ ކަމަށެވެ.\nI wonder whether the Higher Education Institutions and relevant authorities are aware of this!\nPosted by Fazu Ahmed on Monday, September 28, 2020\nރާއްޖޭގައި އަގަށް އެސައިންމެންޓް ހެދުމަކީ އާންމު ކަމެކެވެ. ގިނަ އަދަދެއްގެ ދަރިވަރުން އެކަން އެގޮތަށް ކުރަނީ ކަން ފަސޭހަ ކޮށްލުމަށެވެ. އަދި ބައެއް މީހުން ވަޒީފާއަށް އަދާކުރަމުން އެސައިމެންޓް ހެދުމަށް ވަގުތު ހުސް ނުކުރެވޭތީއެވެ. މިފަދަ މަސައްކަތުގެ އަގުތައް އުޅެނީ، 500 ރުފިޔާ އިން ފެށިގެން 3000 ރުފިޔާއާ ދެމެދުގައެވެ.\nމަތީ ތައުލީމާއި ތަމްރީން ހޯދަމުން އަންނަ މީހުންގެ 64 ޕަސެންޓަކީ އަންހެނުން\nސެޕްޓެމްބަރު 29, 2020 08:49\nތިޔައީ ކޮލެޖްތަކާއި ކުދިންނާއި ޓީޗަރުން ގުޅިގެން ހިންގާ ޖަރީމާއެއް، އިބުރާގެ ބަހުން ވަރަށް ސާފް.\nސެޕްޓެމްބަރު 29, 2020 08:50\nދިވެހިރާއްޖޭގައި ހުސް އެސައިމަންޓް ބޭސްކޮށް ކޯސްތައް ހަދާހާ ދުވަހަކު ތިޔަކަން ޙައްލުނުވާހުއްޓެވެ. ކިނބޫ ދޮންބެ\nސެޕްޓެމްބަރު 29, 2020 08:58\nސަރުކާރުގެ ވަޒީފާވެސް ލިބެނީ ކިއަވާގެން ތިބޭބަޔަކައްނޫން ޕާރޓީގަ މަގުމަތީ ނުބާއެއްޗެހި ކިއާމީހާއަށް މަތީވަޒީފާ މިސާލު (ސުމިތުމެން)\nސެޕްޓެމްބަރު 29, 2020 08:59\nތިޔަ ވިދާޅުވީ ވަރަން ބޮޑު ތެދުފުޅެއް އެސައިމަންޓް އެންމެ ގިނައިން އަގަންކޮންދީ އުޅެނީ ޓީޗަރުން\nސެޕްޓެމްބަރު 29, 2020 09:00\nއެކަން އެންމެ ރަނގަޅަށް އެނގޭނީ ފަސްޓް ލޭޑިއަށް. ފިރިކަލުން އިނގިރޭސިބަހުން ވާހަކަ ދެއްކުމަށް ތާނައިން ލިޔެފައިވާ ސްޕީޗެއް ދިންކަން ފަޅާއެރުމުން އެކަމަނާއަށްވިސްނުނީ އެސައިންމަންޓް ގަނެގެން ހަދާމީހުންގެ ފެންވަރު ނުހުންނާނެކަން.\nސެޕްޓެމްބަރު 29, 2020 09:02\nކޮންކަމެއްގަތޯ އިޚްލާސްތެރިކަމާ ތެދުވެރިކަން ހުރީ ރާއްޖޭގެ ރައްޔިތުންގެ ކިބައިގަ. ކޮންމެ ދާއިރާއަކުން ބެލިކަމުގަވިޔަސް، އަނބި ފިރިކަމުގެ ދާއިރާއިން ބެލިޔަސް، ދީނީ ގޮތުން ބެލިޔަސް ވިޔަފާރީގެ ގޮތުން ބެލިޔަސް މަގާމުގެ ހައިސިއްޔަތުން ބެލިޔަސް، މި ހުރިހާ ކަމެއް ހުރީ ހަމަ ތިދެންނެވި ގޮތަށް. މިކަން މީ އެންމެންނަށް ފާޅުވެގެންވާ ބޮޑު ސިއްރެއް.\nސެޕްޓެމްބަރު 29, 2020 09:03\nރާއްޖެ އެކަންޏެއްނޫން މެލެޝިޔާގެ ޕުރއިވެޓް ޔުނީ ތަކުގައިވެސް ހަމަ މިމައްސަލަ. އަދި މިއާ އެއްކޮށް ފެންވަރު ދަށްކޮށް ކިޔަވާދީ ޑިގްރީދޭ ތަންތަންވެސް ބަލަން އެބަޖެހޭ. އެއްވެސް އިމްތިހާނެއް ނަހަދާ ނުވަހަކު ކުލާހަކަށް ނުވަދެ ޑިގްރީ ލިބޭ ތަންތަން ރާއްޖޭގައި ވެސް ހުރި ކަމަށް ވަނީ. މިވެރިކަމުގައި މިފަދަތަންތަން ބައްލަވައި ފިޔަވަޅު އަޅުއްވާނެ ކަމަށް އުއްމީދު ކުރަން.\nސެޕްޓެމްބަރު 29, 2020 09:07\nބަލަގަ ލޭޑީ އެވެ. ކަމާނގެ ފިރިކަލުންނަށް ޤައުމު ހިންގަން ދިނުމުން ކުރިއަށްވުރެ ދަތިކަން މީހުނަށް އިޙްސާސްވެއްޖެއެވެ. އެހެންކަމުން ކޮންމެ ކަމެއްވެސް މިހާރު ކުރެވޭނީ ލާރިއަށެވެ. ކިޔަވަން ޖެހެއެވެ. އެއީ ލާރި ހޯދާ ލާރިގިނަވާނެ މަޤާމެއް ހޯދުމަށެވެ. މަސައްކަތް ވެސް ކުރަންޖެހެއެވެ. އެއީ މަސައްކަތް ނުކޮށް ނުކިޔެވޭތީއެވެ. ވަގުތެއް ނެތެވެ. އެއީ މަސައްކަތް ކުރަން ޖެހޭތީއެވެ. އެހެންވެ މީހަކާ ެސައިމަންޓް ހަދަން ދެނީއެވެ. އޭނާ އެކަން ކުރަނީވެސް މަންފާ ހޯދާށެވެ. ވ ވެދުމެވެ. ފަޤީރު ކަމަކީ ހުރިހާ ބައްޔެއްގެ މަންމައެވެ.\nސެޕްޓެމްބަރު 29, 2020 09:11\nކާކުތޯ ފައިސާއަށް އެކަން ކުރަނި\nސެޕްޓެމްބަރު 29, 2020 09:30\n،މުޅިދުޔޭގާވެސް އެންމެގިނަ ކޮރަޕްްސަނާ ވަގްސެޓްްވިކެޓް މިސަރުކާ ރުގެބަ ލާބައިއިންޑިޔާ މި ކަހަ ލަކަންތަށްދެންގިނަވާ ނީ\nސެޕްޓެމްބަރު 29, 2020 09:31\nގޯސްކަމެއްގެ ބޯ ބިންމަތިން އަރާއިރަށް ބުރިކޮށް ނުލައި ބުޑުން ލުހެލަން ނޭގެނީ.\nކަމުގެ އަސްލު ސަބަބު ނައްތާނުލެވެނީ. ތިހެން ކުރާ ކޮމެންޓަކުން ތިކަން ހައްލެއްނުވާނެ.\nހިންނަވަރު ކުޑަ މޯދީ\nސެޕްޓެމްބަރު 29, 2020 09:48\nފިރިކަ ލުން ރައްޔިތުންގެ ފައިސާއިން ވައްކަން ކުރާތީ ކަންބޮޑުވޭ....މިވާހަކަ ނިކަން ދައްކަބަ ލަ ...\nވެރިކަން ހޯދަންވެގެން އިންޑިޔާއަށް ، ފައިސާ ދީގެން އެކަން ކުރީމަ އެކަމާ ކަމަނާ ކަންބޮޑެއް ނުވޭތޯ .....\nސެޕްޓެމްބަރު 29, 2020 10:10\nފައިސާ ޖީބުގަ ކިތަންމެ ވަރަކަށް ހުއްޓަސް މައްސަލަ އެއް ނެތެވެ. މައްސަލަ އަކީ ފައިސާ ބޮލައް އެރުމުން ނެވެ.\nސެޕްޓެމްބަރު 29, 2020 10:18\nގިނަމީހުނަށް ވާހަކަދައްކަން ނުކެރޭ ބޮޑު ސިއްރެއް. ފަޒޫގެ ހިއްވަރަށް ޝުކުރިއްޔާ .\nސެޕްޓެމްބަރު 29, 2020 10:35\nމީހަ ހާޒިރުނުވެ ހުރިހާ ޓެސްޓެއް ހެދިގެން އެއްގަމުއުދާ ކަނޑުމަތީ އުޅަދުތަކުގެ ލައިސަންސް ލިބޭގައުމެއްގަ ތިކަން މާބޮޑުކަމަކައް ވެގެންނުވާނެ\nސެޕްޓެމްބަރު 29, 2020 10:45\nތީވަރަށްބޮޑު ކަންބޮޑުވުމެއް އެވިޑް ކޮލެޖުން ކިޔެވި ކުއްޖަކު އަހަރެން ކައިރީ ބުނި އޭނަ ހެދި ކޯހެއްގަ ކުލާހަށް ނުވެސް ދާ މީހަކު ގުރެޖުއޭޓުވީ ވާހަކަ\nސެޕްޓެމްބަރު 29, 2020 11:18\nރައްޔިތުންނަށް ބޮޑެތި ދޮގު ހަދައިގެން ވެރިކަމަށް އައިސް ވައްކަންކުރާތީ ވަރަށް ކަންބޮޑުވޭ\nސެޕްޓެމްބަރު 29, 2020 11:52\nޓީޗަރުން ނަށް ނުފޫޒު ފޯރުވައިގެން ތިމާގެ ދަރިޔަށް ޕްރިފެކްޓްކަން ހޯދިއިރު ކަމަނާ ކަންބޮޑެއް ނުވޭތޯ؟\nސެޕްޓެމްބަރު 29, 2020 12:07\nފިރިކަލުންނައް ލިޔަންކިޔަން ދަސްކޮއް ދީބަލަ ފުރަތަމަ ލޮލް\nސެޕްޓެމްބަރު 29, 2020 12:52\nއަހަރެން ދެރަވޭ ރައްޔިތުންގެ ވޯޓް އިންޑިއާމީހުންލައްވާ ވަގައްނަގައިގެން ދިވެހި ދައުލަތް ސޯލިހު ފޭރިގަތީމާވެސް\nސެޕްޓެމްބަރު 29, 2020 12:58\nތައުލީމީ ނިޒާމުގައި ހުރި ލޯވަޅުތައް ނުބައްދައި ފައިސާ ހޯދަން ރައްޔިތުންގެ ސަޕޯޓް ހޯދަން ވީދައި ކުދިކުދި ކުރާ ވަރަކަށް މިކަން މިހެން ވާނެ. އެކަށީގެންވާ ލައިބްރަރީގެ ޚިދުމަތެއް ދެވެން ނެތި ޑިގްރީ ދޭން ފެށީމާ މިހެން ވާނެ. ހަމައެކަނި އިންޓަރނެޓުން ކޮޕީ ޕޭސްޓް ކުރާ ހިސާބަށް ދިޔައިމާ މިހެން ވާނެ. ހަމައެކަނި ސެޓުފިކެޓަށް ބަލައިގެން ވަޒީފާގެ މިންގަނޑު ހެދީމާ މިހެން ވާނެ. ވަޒީފާއަށް ވަނުމުގެ ކުރިން ހަދަން ޖެހޭ ވަޒީފާއާ ގުޅޭ ފުރިހަމަ ޓެސްޓެއް ނެތިފައި ނިޒާމެއް ނެތީމާ މިހެން ވާނެ. ވަށައިގެން ހުރި މައުލޫމާތު އެނގޭ މީހެއްތޯ ބަލާނެ ބެލޭނެ ނިޒާމެއް ވަޒީފާ ދިނުމުގައި ނެތީމާ މިހެން ވާނެ. މީހާގެ ވިސްނުންތެރިކަން ބަލާނެ އިމްތިހާނެއް ނެތީމާ މިހެން ވާނެ.\nސެޕްޓެމްބަރު 29, 2020 13:10\nސުކޫލް ދަރިވަރުން ގެ އެސައިންމަންޓް އަދި ޕްރޮޖެކްޓް ތައް ހަދަނީ ފޮޓޯކޮޕީ ހަދާ ތަންތަނުން. މި ކަން ކަމަކީ ހުރިހާ އެންމެން ނައް އިގޭ ކަމެއް.\nސެޕްޓެމްބަރު 29, 2020 13:13\nވަރިހަމއެއްނު! އިބުރާ އަށް އަދިވެސް ބަދަލު ނުދެވިގެން! ރާއްޖޭގެ އެހެންތަންތަނުން ހަދާ ގިނަ ކޯސް އެތަނުގައި އެހާމަދު ދުވަހުން ހެދެނީ ކިހިނެތް ؟؟؟ އަދި އެވެސް ހުރިތަނެއްގަ ހުރެގެން! ބުއްދި ގަބޫލެއްނުކުރޭ!\nސެޕްޓެމްބަރު 29, 2020 13:24\nދުވާލަކު ދިހަ ޕީއެޗްޑީ ފޯނުން ހެދޭ ޒަމާނެއްގަ ތިވަރު ކަންކަން ހިގާނެ!!\nސެޕްޓެމްބަރު 29, 2020 13:32\nވެރިކަންކުރަންނޭގޭތީ ވެރިކަންކުރަނީ ދުރުގައިތިބިބަޔަކު އެހެންވީ އެސެއިމަންޓްވެސްހެދޭނީއެހެނުން\nކިނބޫ ދަ އެނިމަލް\nސެޕްޓެމްބަރު 29, 2020 15:44\nފަޒޫ ކައެގެ ހަޒް ލައްވާ ޑިޕްލޮމާގަނޑެއް ނަމަވެސް ހަދުވަންވީނު! އަަަހަރެން އޭނަގެ އެސައިންމަންޓުތައް ފްރީކޮށް ހަދާދީފާނަމޭ!\nސެޕްޓެމްބަރު 29, 2020 17:16\nޤާރީކޯސްތަކަށް އިންސްޓިޓިއުޓްތަކުން އެމްކިޔު އެޭ އާއި ޚިލާފަށް ސެޓްފިކެޓްބަހާ ކަންކަން އެނގެޭ އެންމެންނަށްވެސް. މިރަށުގައިވެސް އެސަކަރާތްޖަހާފި. ނޮވެމްބަރ މަހުމެދުތެރޭފެށި ޤާރީކޯސް ލެވެލް1 ޑިސެމްބަރ މަހުގެ މެދުތެރޭ ނިންމުނީ ކަމަށް ބުނެ ސެޓްފިކެޓް ސުންނައިންދީފަ ހުރީ\nސެޕްޓެމްބަރު 29, 2020 18:31\nދުލެއް އޮތީމާ އަގަތަޅަނީ މިހުރިހާދުވަހު ތިހެން ސެޓްފިކެޓް ނަހައިގެން އުޅެނީ\nސެޕްޓެމްބަރު 29, 2020 18:53\nރާއްޖޭގައި މަސައްކަތް ކުރާ ބޭރު ޓީޗަރުން ފުޅާ ދާއިރާއެއްގައި އެސައިންމަންޓް ވިޔަފާރި ހިންގާ!!!\nސެޕްޓެމްބަރު 30, 2020 00:32\nމިއީ ރާއްޖޭގެ އެކަނި ކަމެއް ނޫން. މިކަން ކޮށްދޭ ތަންތަން ދުނިޔޭގެ ހުރިހާ ހިސާބެއްގައިވެސް ހުރޭ. ކޯސް ޑިޒައިން ކޮށްފައިވަނީ ހަމައެކަނި އެސައިންމެންޓަށް ކަމަށް ހެދުމުގެ ބަދަލުގައި ޓެސްޓެއްދޭ ގޮތަށް ބަދަލުކުރަން ޖެހޭ. ނުވަތަ ޕްރެޒެންޓޭޝަނެއް ހަދާގޮތަށް ބާއްވަންޖެހޭ. އެސައިންމެންޓް ބޭރުން ހެދިނަމަވެސް ދަރިވަރުގެ ފެންވަރު ހުރިތޯ އޭރުން ޗެކްކޮށްލެވޭނެ.\nސެޕްޓެމްބަރު 30, 2020 13:58\nވަޒީފާގައި އުޅޭ ބައެއް މީހުންގެ އަނބިން ކޯސްތަކުގައި ބައިވެރިކޮށްގެން އެސައިންމެންޓްތަކާ ޕްރެޒެންޓޭޝަންތައް އެމީހުން ހަދައިދީގެންގެން ފާސްކުރުވާފައި މިހާރު އެބަތިވި ވަޒީފާގައިވެސް ،.. މީ ކުރާކަމެއް ހަމަ ...


މަސްކިލޯ އަކުން3ރުފިޔާގެ ގެއްލުމެއް – DhiDaily\nމަސްކިލޯ އަކުން3ރުފިޔާގެ ގެއްލުމެއް\nފާއިތުވު އަހަރު މިފްކޯއިން މަސް ގަނެގެން ބޭރަށް އެކްސްޕޯޓް ކޮށްގެން ލިބުނު އާމްދަނީއަށް ބަލާއިރު އެވްރެޖުކޮށް ކިލޯޢަކުން3ރުފިޔާގެ ގެއްލުމެއް ވެފައިވާކަމަށް ފިޝަރީޒް މިނިސްޓަރު ޒަހާ ވަހީދު މިއަދު ވިދާޅުވެއްޖެއެވެ.\nމަޖިލީހުގެ މެމްބަރުންގެ ސުވާލުތަކަށް ޖަވާބުދެއްވަމުން މިނިސްޓަރު ވިދާޅުވީ މިފްކޯއަކީ ދަރަންޏަށް ޒިންމާވާ ދައުލަތުގެ ކުންފުންޏެއް ނަމަވެސް އެ ކުންފުންޏާ ގުޅޭގޮތުން މަސްވެރިންގެ ގިނަ ކަންބޮޑުވުންތަކެއް އެބަހުރި ކަމަށެވެ. ވިއްކާ މަހަށް ފައިސާ ނުލިބޭ މައްސަލަ ހައްލު ކުރަން ގިނަ މަސައްކަތްތަކެއް ސަރުކާރުން ކުރަމުން އަންނަ ކަމަށް ވެސް މިނިސްޓަރު ވިދާޅުވި އެވެ.\n”މިފްކޯއިން މަސްވެރިންނަށް ދޭން ޖެހޭ ފައިސާ ނުދެވި ލަސްވުމުގައި ގިނަ މައްސަލަތަކެއް އެބަހުރި. މި މައްސަލައިގެ އަސްލު ގުޅިފައިވަނީ މިފްކޯއިން މަސް ގަންނަމުންދާ އަގު. މިހާރު މިފްކޯއިން މަސްވެރިންގެ އަތުން މަސް ގަންނަމުން ދަނީ އެކްސްޕޯޓް ބާޒާރުގައި ލިބޭ އަގަށް ބަލާއިރު ގެއްލުމުގައި،“ ޒަހާ ވިދާޅުވި އެވެ.\nމީގެ އިތުރުން މިނިސްޓަރު ވިދާޅުވީ ސައުދީގެ އެހީގައި ގއ. ކޫއްޑޫ ތަރައްގީ ކުރުމަށް 11.76 މިލިއަން ޑޮލަރުގެ ޕްރޮޖެކްޓެއް ފަށަން ނިންމާފައިވާއިރު ފެލިވަރު ތަރައްގީ ކުރުމަށް 12.9 މިލިއަން ޑޮލަރު ލިބިފައިވާ ކަމަށެވެ.